ஈரானின் அதிரடி முடிவு!


இணையம் ஊடாக அடிக்கடி தாக்குதலுக்கு முகங்கொடுக்கும் நாடாக ஈரான் மாறியுள்ளது.
ஈரானின் அணுச் செறிவாக்கல் நிலையங்கள், முக்கிய அரச ஸ்தாபனங்கள் ஆகியவற்றின் இணையக் கட்டமைப்புகள் மற்றும் கணனிகள் வைரஸ் தாக்குதலுக்கு உள்ளாகின.
இத்தாக்குதல்களின் போது அதன் முக்கிய இராணுவ மற்றும் இராஜதந்திர தகவல்கள் இணையம் மூலமாகத் திருடப்பட்டன.
மேலும் பல கணனிகள் செயலிழந்தன.
குறிப்பாக ஸ்டக்ஸ்நெட் மற்றும் பிளேம் என்றறியப்பட்ட வைரஸ்கள் ஈரானுக்கு பெரும் தலையிடியாக மாறின.
 இவ் வைரஸ்கள் அமெரிக்க மற்றும் இஸ்ரேலினாலேயே உருவாக்கப்பட்டதாக ஈரான் குற்றஞ்சாட்டி வருகின்றது.
நாளுக்கு நாள் அதிகரித்துவரும் இணையமூடான தாக்குதலைக் கருத்தில் கொண்டு ஈரான் அதிரடி முடிவொன்றினை மேற்கொண்டுள்ளது.
அதாவது நாட்டின் முக்கியமான அமைச்சரவை மற்றும் அரச ஸ்தாபனங்களுக்கான உலகளாவிய இணையத்தொடர்பை நிறுத்துவதென முடிவு செய்துள்ளது.
உலகளாவிய இணையத்தொடர்பை தமக்கு எதிரான நாடொன்று கட்டுப்படுத்துவதாக தெரிவித்துள்ள ஈரான் இதனூடாக அதியுயர் இராணுவ இரகசியங்கள் திருடப்படுவதாகவும் குற்றஞ்சாட்டியுள்ளது.
இம்முடிவானது உலகளாவிய இணையத்திற்கு பதிலாக தமது நாட்டிற்கென பிரத்தியேகமாக உள்வலையமைப்புகளை (intranet) உருவாக்கும் ஈரானின் திட்டத்தின் முதல்படியெனத் தெரிவிக்கப்படுகின்றது.
ஈரானின் உள்வலையமைப்புகளை உருவாக்கும் திட்டமானது இன்னும் 18 மாதங்களில் நிறைவடையுமெனத் தெரிவிக்கப்படுகின்றது.
ஆனாலும் ஈரானின் இம்முடிவானது சில அரசியல் நோக்கங்களையும் கொண்டதாக ஆய்வாளர்கள் சுட்டிக்காட்டுகின்றனர்.
 ஈரான் அரசானது பல ஆண்டுகளாக தமக்கெதிரான சமூக ஆர்வலர்களின் குரல்களையொடுக்க முயன்று வருகின்றது.
குறிப்பாக அவர்களின் கருத்துச் சுதந்திரத்திற்கு ஈரான் தடையாக உள்ளது.
 இணையம் ஊடாக ஆர்வலர்களின் கருத்துக்கள் சமூகவலைத்தளங்களில் பகிரப்படுவதினை ஈரான் விரும்புவதில்லை.
இதற்காக ஏற்கனவே உலகளாவிய இணையத்தினை முடக்கும் பல்வேறு முயற்சிகளை ஈரான் தொடர்ச்சியாக மேற்கொண்ட வண்ணமுள்ளது.
அதன் ஓர் அங்கமே இதுவென அவதானிகள் தெரிவிக்கின்றனர்.

