காங்கிரஸ் தேர்தல் குழுக் கூட்டத்தில்சோனியா காந்தி பங்கேற்பு


காங்கிரஸ் மத்திய தேர்தல் குழுக் கூட்டத்தில் அக்கட்சியின் தலைவரான சோனியா காந்தி பங்கேற்றார்.
வியாழக்கிழமை நடைபெற்ற இக்கூட்டத்தில் அடுத்த ஆண்டு உத்தரப்பிரதேசத்தில் நடைபெறவிருக்கும் சட்டமன்றத் தேர்தலுக்கான 98 வேட்பாளர்களில் 70 பேரின் பெயர்களை அவர் இறுதி செய்தார்.
அறுவைச்சிகிச்சைக்காக அமெரிக்கா சென்று இந்தியா திரும்பிய பிறகு சோனியா காந்தி பங்கேற்ற முதல் முக்கிய கட்சிக் கூட்டம் இது என்பது குறிப்பிடத்தக்கது.
‘மிகுந்த மகிழ்ச்சியுடனும் வழக்கம் போல் இயல்பாகவும் சோனியா காந்தி பங்கேற்றார்’ என காங்கிரஸ் கட்சியின் பொதுச் செயலாளர் ஜனார்த்தன் திவிவேதி தெரிவித்தார்.
இந்தியாவுக்கு அவர் திரும்பியதுமே கட்சி சம்பந்தப்பட்ட விஷயங்களைப் படிக்க ஆரம்பித்துவிட்டார் என்றார் அவர்.
உத்தரப் பிரதேச சட்டப் பேரவைத் தேர்தல் தொடர்பாக முடிவுசெய்யப்பட்ட 70 வேட்பாளர்களின் பெயர்கள் ஒரே பட்டியலாக வெளியிடப்படும் என்றும் மற்றவர்களில் பெயர்கள் பரிசீலனைக்குப் பிறகு வெளியிடப்படும் என்றும் அவர் குறிப்பிட்டார். அண்ணா ஹசாரே, பணவீக்கம் உட்பட எந்தப் பிரச்சினை குறித்தும் இக்கூட்டத்தில் விவாதிக்கப்படவில்லை என்றும் அவர் தெரிவித்தார்.
‘சோனியாகாந்தி’ நலமுடன் இருக்கிறார். இருந்த போதும் மருத்துவர்கள் ஆலோசனைப்படி அனைத்த கட்சிப் பணிகளையும் முன்னர் போல செய்ய சிறித காலம் பிடிக்கும் பழைய நிலைக்கு முழுமையாக மீண்டு வர சிறிது காலம் தேவைப்படும் என்றார் திவிவேதி. உத்தரப்பிரதேசத்தின் பொறுப்பாளரான அக்கட்சியின் பொதுச் செயலாளர் திக்விஜய சிங், சோனியா காந்தி மகிழ்ச்சியுடனும் சுறுசுறுப்பாகவும் கூட்டத்தில் பங்கேற்றதாகத் தெரிவித்தார்.
மத்திய தேர்தல் கமிட்டிக் கூட்டத்தில் அக்கட்சியின் பொதுச்செயலாளரான ராகுல் காந்தி, மூத்த அமைச்சர்களான பிரணாப் முகர்ஜி, ஏ. கே. அந்தோனி, சோனியாவின் அரசியல் செயலர் அகமது படேல் ஆகியோரும் பங்கேற்றனர்.
மத்திய தேர்தல் குழுக் கூட்டத்திற்கு சோனியா தலைமை வகித்தது குறித்து கட்சியின் அனைத்துத் தொண்டர்களும் மகிழ்ச்சி அடைந்துள்ளனர் என்று மத்திய தகவல் ஒலிபரப்புத் துறை அமைச்சர் அம்பிகா சோனி தெரிவித்தார். முக்கிய விஷயங்களில் அவரது வழிகாட்டுதல் தொண்டர் களுக்கு மகிழ்ச்சியளிக்கம் என்று அவர் குறிப்பிட்டார். அதேநேரத்தில் அவர் தனது உடல் நலனில் அக்கறை எடுத்துக்கொள்ள வேண்டியது அவசியம் என்றும் அவர் கூறினார். காங்கிரஸின் தலைமைப் பதவிக்கு ராகுல் காந்தி வருவாரா எனக் கேட்ட போது அதற்கு பதிலளிக்க அம்பிகா சோனி மறுத்துவிட்டார். மத்திய தேர்தல் கமிட்டி கூட்டத்துக்கு தலைமையேற்பதன் மூலம் அவரது உடல்நலம் தொடர்பான வதந்திகளுக்கு சோனியா முற்றுப்புள்ளி வைத்துவிட்டதாக பெயர் தெரிவிக்க விரும்பாத மூத்த தலைவர் ஒருவர் குறிப்பிட்டார்.
