கட்டுகஸ்தோட்டையில் நடைபாதைவியாபாரிகளால் பொதுமக்கள் சிரமம்


(மத்திய மாகாண மேலதிக குறூப் நிருபர்)
பாதசாரிகளுக்காக ஒதுக்கப்பட்டுள்ள நடை பாதையை ஆக்கிரமித்து கட்டுகஸ்தோட்டை நகரில் வியாபாரிகள் வியாபார நடவடிக்கையில் ஈடுபட்டிருப்பதனால் நகருக்கு நாளாந்தம் வரும் பொதுமக்கள் பல்வேறு தொல்லைகளை எதிர்நோக்கியுள்ளனர்.
கண்டி - மடவளை வீதி, கண்டி - மாத்தளை பாதை மற்றும் கண்டி - குருநாகல் பாதைகளில் நடைபாதைகளை வியாபாரிகள் ஆக்கிரமித்திருப்பதனால் பொது பாதசாரிகள் தமது தேவைகளுக்கு பிரதான தெருவைப் பயன்படுத்துவதனால் வாகன நெரிசலும் ஏற்படுவதாக புகார் கூறப்படுகிறது. 
நடைபாதை வியாபாரிகள் தமது வியாபாரப் பண்டங்களை பாதையில் பரப்பி வைப்பதனால் பாதசாரிகள் மாற்று வழிகளைப் பாவிக்க வேண்டிய நிலையேற்படுவதாகவும் வாகன நெரிசலுக்குக் காரணமாக அமைந்து விடுவதாக புகாரில் மேலும் கூறப்படுகிறது.
ஆகவே, நடைபாதை வியாபாரிகளுக்கு மாநகர சபை தனியாக ஒரு இடத்தை ஒதுக்கி அவர்களது வியாபார நடவடிக்கைகளுக்கு உதவி செய்யின் இப்பிரச்சினைக்குத் தீர்வு கிட்டும் என நகர வாசிகள் கருத்து வெளியிட்டனர். (ஐ)
