மாவட்ட வாரியாக தகுதியானவர்கள் தேர்வு: காங்கிரஸ் வேட்பாளர் பட்டியல் 25ம் திகதி வெளியீடு



உள்ளாட்சி தேர்தலில் காங்கிரஸ் கட்சி தனித்து போட்டியிடுகிறது. தேர்தலில் போட்டியிட விரும்புபவர்களிடம் நேற்று முன்தினம் முதல் விருப்ப மனுக்கள் பெறப்பட்டு வருகின்றன. சென்னை மாநகராட்சி மேயர் மற்றும் கவுன்சிலர் பதவிகளுக்கு போட்டியிட விரும்புபவர்களிடம் தங்கபாலு மனு வாங்கி தொடங்கி வைத்தார். 
இதேபோல் மாவட்ட வாரியாக அந்த அந்த மாவட்ட தலைவர்கள் விருப்ப மனுக்கள் வாங்கி வருகிறார்கள். முதல் நாளான நேற்று முன்தினம் சென்னையில் மட்டும் சுமார் 200 பேர் மனு கொடுத்தனர். மாநிலம் முழுவதும் ஆயிரத்துக்கும் மேற்பட்டவர்கள் மனுக்கள் கொடுத்துள்ளனர்.
சத்திய மூர்த்தி பவனில் மாவட்ட தலைவர்கள் ராயபுரம் மனோ, கோவிந்தசாமி, ஆர்.கே. வெங்கட் ஆகியோர் மனுக்கள் வாங்கினார்கள். சென்னை மேயர் பதவிக்கு முன்னாள் கவுன்சிலர் வக்கீல் எஸ்.கே. நவாஸ் விருப்பமனு கொடுத்தார்.
ஒவ்வொரு மாவட்டத்திலும் தகுதியான வேட்பாளர்கள் பட்டியல் தயாரிக்க மாவட்ட தலைவர் தலைமையில் தேர்வுக் கமிட்டி அமைக்கப்பட்டுள்ளது. இந்த குழு மாநகர, நகராட்சி, பேரூராட்சி, ஒன்றிய கவுன்சில், மாவட்ட கவுன்சில் பதவிக்கு தகுதியான வேட்பாளர்கள் பட்டியலை தயாரிக்கும். 
பின்னர் அந்த பட்டியல் மாநில தலைமை அனுமதி பெற்று வெளியிடப்படும். வருகிற 25ம் திகதி காங்கிரஸ் வேட்பாளர் பட்டியல் வெளியாகும் என்று கட்சி வட்டாரங்கள் தெரிவித்தன.
10 மாநகராட்சி மேயர் மற்றும் 125 நகராட்சி தலைவர்கள் உட்பட அனைத்து பதவிகளுக்கும் வேட்பாளர்களை நிறுத்த ஏற்பாடுகள் நடந்து வருகிறது.
