இன்று மாலை 6 மணி வரை தபாலில் வாக்களிக்கலாம்


தேர்தல் ஆணையம் அறிவிப்பு
தபால் வாக்குகள் இன்று மாலை 6 மணி வரை மட்டுமே ஏற்கப்படும் என்று தேர்தல் ஆணையம் அறிவித்துள்ளது. தமிழக சட்டசபை தேர்தல் கடந்த 13ம் திகதி நடந்தது. இதில் 3.5 இலட்சம் அரச ஊழியர்கள் பணியாற்றினர். தபால் வாக்கு கேட்டு விண்ணப்பித்த 2.50 இலட்சம் பேருக்கு வாக்குச் சீட்டுகள் வழங்கப்பட்டன. 
தேர்தலில் பதிவான வாக்குகள் 13ம் திகதி எண்ணப்படுகின்றன. இதனால் இன்று (12ம் திகதி) மாலை 6 மணி வரை அந்தந்த தேர்தல் அலுவலர் அலுவலகங்களில் வைக்கப்பட்டுள்ள பெட்டிகளில் தபால் வாக்கு போடலாம். அதற்கு பின்னர், தபால் வாக்குகள் போட முடியாது. தபால் வாக்கு பெட்டி 13ம் திகதி காலை 5.30 மணிக்கு வாக்கு எண்ணிக்கை மையத்துக்கு எடுத்துச் செல்லப்படும். 
அப்போது, வேட்பாளரின் முகவர்கள் பின்தொடர்ந்து வர அனுமதி உண்டு. தபால் துறை மூலம் அனுப்பப்பட்ட தபால் வாக்குகள், வாக்கு எண்ணும் மையத்தில் 13ம் திகதி காலை 8 மணி வரை ஏற்கப்படும். அதற்கு பின்னர் ஏற்றுக் கொள்ளப்படாது. தபால் வாக்குகள் எண்ணிக்கை முடிந்து சீல் வைக்கப்பட்ட உடன், இதற்காக நியமிக்கப்பட்டுள்ள வேட்பாளரின் முகவர் வாக்கு எண்ணிக்கை மையத்தை விட்டு வெளியேறி விடவேண்டும். அதன் பின்னர் அவர் உள்ளே இருக்க அனுமதி கிடையாது என தேர்தல் ஆணையம் அறிவித்துள்ளது. 
வித்தியாசம் குறைந்தால் மறு ஆய்வு தபால் வாக்குகளின் எண்ணிக்கையை கடைசி 2 சுற்று வாக்கு எண்ணிக்கைக்கு முன்பே வெளியிட வேண்டும்.2 வேட்பாளர்களுக்கும் உள்ள வாக்கு வித்தியாசம், தபால் வாக்குகளின் எண்ணிக்கையை விட குறைவாக இருந்தால் தேர்தல் அலுவலரின் மேசையில் வைத்து தபால் வாக்குகளை மறு ஆய்வுக்கு உட்படுத்த வேண்டும். அதன் பின்னரே வேட்பாளர்கள் பெற்ற தபால் வாக்குகள் எவ்வளவு என அறிவிக்க வேண்டும். 
இந்த மறு ஆய்வை தேர்தலை அலுவலரின் மேசையில் உள்ள வேட்பாளர், தலைமை தேர்தல் முகவர், வாக்கு எண்ணிக்கை முகவர் ஆகிய மூவரில் யாராவது ஒருவர் மேற்பார்வையிடலாம்.
