நாட்டை நேசிக்காத எவருக்குமே கௌரவ பதவிகள் அவசியமில்லை


பயங்கரவாதம் முடிவுறுத்தப்பட்டு இந்நாடு சுதந்திரமான தேசமாக மாற்றப்பட்டிருந்தாலும் வீட்டிலும் கிராமத்திலும் அமைதியான சுற்றுச் சூழல் காணப்படாவிட்டால் ஒரு தேசம் என்ற வகையில் உலக அரங்கில் எம்மால் எழுந்து நிற்க முடியாதெனக் குறிப்பிட்ட அவர், ஒட்டுமொத்த சமூகத்தில் சமாதானத்தைக் கட்டியெழுப்புவதற்காக சமாதான நீதவான்கள் சிறந்த பங்களிப்பை ஏற்படுத்தலாமெனவும் குறிப்பிட்டார்.
மாத்தறை, தெனியாய, பிட்டபெத்தர சமாதான நீதவான்கள் சங்கத்தின் வருடாந்த கூட்டத்தின் போது பிரதான விருந்தினராகப் பங்கேற்றுப் பேசுகையிலேயே குமாரசிறி ஹெட்டிகே மேற்கண்டவாறு குறிப்பிட்டார்.
பிட்டபெத்தர பிரதேச செயலகத்திற்கான கூட்ட மண்டபத்தில் நடத்தப்பட்ட இக்கூட்டத்தில் பெரும் திரளான மக்கள் பங்கேற்றிருந்தனர்.
இக் கூட்டத்தில் கருத்துத் தெரிவித்த ஹெட்டிகே சிறந்த சமூகமொன்றை கட்டியெழுப்புவதற்காக குறிப்பிட்டதாவது,
மிகச் சிறந்த முன்மாதிரியான நபர்கள் தேவைப்படுகின்றனர். சமாதான நீதவான் பதவி வகிப்போர் அத்தகைய மிகச் சிறந்த முன்னுதாரணமான நபர்களாக இருக்க வேண்டும். சமாதான நீதவான்களுக்கு மிகவும் சிறந்த முறையில் மதிப்பளிக்கப்பட்ட ஒரு யுகம் இருந்தது. இது ஒரு மாண்புறும் பதவி. அந்த மாண்புறும் தன்மையை அப் பதவி வகிப்போராலேயே, பேணிப் பாதுகாக்கப்படுதல் வேண்டும். துரதிஷ்டவசமாக மாண்புறும் இப்பதவி பொருத்தமற்ற நபர்களுக்கு வழங்கப்பட்டதன் மூலம் ஏற்பட்ட வீழ்ச்சி பாரியதாகும்.
இந்த வீழ்ச்சியிலிருந்து விடுபட இன்றுகூட முடியாமல் போயுள்ளது. இன்றைய சமூகத்தில் கெளரவப் பதவிகளைப் பெற்றுள்ள பெரும்பாலானோர் தமது கடமைகளையும் பொறுப்புகளையும் சரியாக ஈடேற்றுகின்றனரா என்பது ஒரு கேள்வியாகும். இன்று நமது நாட்டில் ஒரு இலட்சத்து ஆறாயிரத்துக்கும் அதிகமான சமாதான நீதவான்கள் உள்ளனர். தற்போது இருபத்தி ஐந்து பேரின் பதவிகள் இரத்துச்செய்யப்பட்டுள்ளன. இவர்களுக்கு மத்தியில் திருடர்கள், ஏமாற்றுக்காரர்கள், குடிகாரர்கள் இல்லையென்று குறிப்பிட முடியாது.
இந்த மாண்புறும் பதவிக்கு பெறுமதியைப் பெற்றுக்கொடுக்கும் தேவைப்பாடுள்ளது. பெரும்பாலான சமாதான நீதவான்கள் சமூகத்திற்கு அளப்பரிய சேவைகளை நல்குகின்றனர். ஒரு புறத்தில் இவர்கள் கொடுப்பனவு பெறாத கெளரவப் பணியாற்றும் சமூக சேவையாளர்கள், சமூக முன்னேற்றத்திற்காக தற்போது பெறப்படும் பங்களிப்பைவிட கூடுதலான பங்களிப்பினை இவர்களிடமிருந்து பெற்றுக்கொள்ளலாம்.
ஜனாதிபதியின் அரசியல் தலைமைத்துவத்தின் காரணமாக, முப்பது வருடங்களாக எமக்கு அழிவினைப் பெற்றுத் தந்த பயங்கரவாதத்தை வேரோடு அழித்துவிட முடிந்தது. இச் சுதந்திரமான தேசத்தில் நாம் எதிர்பார்க்கும் சமாதானம் இன்னும் முழுமையாக உருவாகவில்லை. சிறு துண்டு காணிக்காக கொலைகள் இடம்பெறுமானால், வீட்டில் சண்டை சச்சரவுகள் இடம்பெறுமானால், சிறுவர் துஷ்பிரயோகம் போன்ற ஆன்மீகம் வீழ்ச்சியடைந்த செயற்பாடுகள் இடம்பெறுமானால் அச்சமூகம் அமைதியானதும், நல்லொழுக்கமானதுமான சமூகமாக அமையமாட்டாது.
இன்று சிந்தித்துப் பார்க்க முடியாத பாரிய அபிவிருத்தி இடம்பெற்று வருகின்றது. அதிவேகப் பாதைகள், விமான நிலையம், அழகான நகரங்கள் அமைக்கப்பட்டு வருகின்றன. இப்பெரும் பெளதிக அபிவிருத்தியுடன் வீட்டிலும் கிராமத்திலும் சமாதானம் ஏற்படாது விட்டால் எதுவித பயனுமில்லை. 
கெளரவப் பதவிகளை வழிபடக் கூடிய பதவிகளாக மாற்றியமைக்க வேண்டும். பட்டம் பதவிகளை வைத்துக்கொண்டு அவற்றை தவறாக கையாள்கின்றவர்களும் எம்மைச் சூழ்ந்துள்ளனர்.
சிலர் சமூகப் பொறுப்புகளை மறந்து தன்னல விரும்பிகளாக மாறியுள்ளனர். இன்று மட்டும் உண்டுவிட்டு மகிழ்ச்சியாக வாழும் கலாசாரத்திலிருந்து நாம் விடுபட வேண்டும். இன்றேல், பொருளாதார ஒழுக்கம் சீர்கெட்டு சமாதானத்தின் வீழ்ச்சி ஆரம்பமாகும். சகலரது உயிர்களும் சொத்துக்களும் பாதுகாப்படைவதற்கு சமாதானமே தேவைப்படுகின்றது.
தமது வீட்டுத் தோட்டத்தை திருடர்களிடமிருந்து பாதுகாத் துக்கொள்ள முடியாவிட்டால் அங்கு அமைதியான சுற்றுச் சூழல் கிடையாது. சமாதானத்திற்கான பெறுமதியை அளவிட்டுக் கூற முடியாது. அது பெறுமதியற்றது. சமாதானத்திற்காக நாம் நிதமும் விழிப்புடன் இருக்க வேண்டும். அப்போதுதான் சமாதானம் செழிப்படையும்.
அக்காலத்தில் சமாதான நீதவான்களுக்கு சமாதான உத்தியோகத்தர் களின் அதிகாரங்கள் இருந்தன. இன்று இவைகள் இழக்கப்பட்டு ள்ளன. அதற்கான காரணங்களும் உள்ளன. சமாதான நீதவான்கள் உண்மையைக் கடைப்பிடிக்க வேண்டியவர் களாவர். இன்றேல் அவர்கள் இலச்சினைக்கு மட்டும் வரையறுக்கப் படுவார்கள். அவர்களது ஒப்பத்திற்கான பெறுமதி நழுவிச் செல்லும். சில சமாதான நீதவான்கள், திருடர்கள், ஏமாற்றுக்காரர்கள் போன்றோருக்காக ஆஜராகும் சந்தர்ப்பங்களும் உள்ளன.
இவை தொடர்பாக நாம் தீவிரமாக சிந்திக்க வேண்டும். ஜனாதிபதியின் நோக்கமானது ஒழுக்கச் சீரானதும் நல்லொழுக்கமானதுமான மக்கள் சமூகமொன்றைக் கட்டியெழுப்புவதாகும். 
இதற்காக சமாதான நீதவான்கள் பெரும் பங்களிப்பினை நல்கலாம். மோதல்கள் ஏற்படுகின்ற இடங்களில் தலையிட்டு சில பணிகளை மேற்கொள்ளலாம். நாட்டையும், குழந்தைகளையும், பெற்றோரையும் நேசிக்காத எவருக்கும் மாண்புறும் பதவிகள் கொடுக்கப்படலாகாது. எமது சமூகத்தைக் கட்டியெழுப்ப நாம் அனைவரும் அணிதிரள வேண்டும். இவ்வாறு அவர் குறிப்பிட்டார்.
இக் கூட்டத்தில் மகிந்த விதானபதிரன, நிமல் எதிரிசிங்க, பிட்டபெத்தர சமாதான நீதவான்கள் சங்கத்தின் தலைவர் ஜீ. எஸ். ஜயவர்தன, செயலாளர் டாக்டர் பத்மினி தல்பஹேவா என்போரும் உரையாற்றினர். இதன்போது சுயதொழிலுக்காக தையல் இயந்திரங்களும் அங்கவீனமுற்ற குழந்தையொன்றுக்கு செயற்கை கால்களைப் பெற்றுக் கொள்வதற்காக நிதியும் குமாரசிறி ஹெட்டிகே மன்றத்தினால் வழங்கப்பட்டன.
