தலைமுடியால் லொறியை இழுத்து வாலிபர் சாதனை


தலைமுடியில் மினி லொறியை கட்டி இழுத்து வாலிபர் ஒருவர் சாதனை படைத்துள்ளார். நீலகிரி மாவட்டம், மஞ்சூர் அருகேயுள்ள குந்தா பாலத்தைச் சேர்ந்தவர் லூயிஸ் (37) நேரு யுவகேந்திரா இளைஞர் மன்றத் தலைவர் தலைமுடியின் மூலம் லொறியை கட்டி இழுக்க வேண்டும் என்று தீர்மானித்து அதற்கான முயற்சியை கடந்த சில மாதங்களாகவே தொடர்ந்தார்.
இதற்காக தலைமுடியை நீளமாக வளர்த்து முதலில் எடைக் கற்களை தலை முடியில் கட்டி தூக்கினார். அதன் பின்னர் எடை கற்களை கூட்டியும் வீட்டில் இருந்த கட்டிலை யும் தலைமுடியால் தூக்கினார். தொடர்ந்து தனது குடும்பத்தினரை கட்டிலில் அமர வைத்து தலைமுடி மூலம் தூக்கி னார். கடந்த 2 மாதங்களுக்கு முன் ஜீப்பை தலைமுடியை கட்டி 100 அடி தூரம் இழுத்து திறமையை அப்பகுதி மக்களுக்கு செய்து காட்டினார். இந்நிலையில் நேற்று முன்தினம் மாலை குந்தா பாலம் சிவன் கோயில் அருகே 3 டன் எடை கொண்ட மினி லொறி நிறுத்தி வைக்கப்பட்டு இருந்தது.
தனது தலைமுடியில் துணியை கட்டி அதை லொறியின் முன்பக்க பம்பருடன் சேர்த்து கட்டினார். பின்னர் 50 அடி தூரம் மினி லொறியை இழுத்துச் சென்றார். இது குறித்து லூயிஸ் கூறும் போது, பெரிய லொறியை கட்டி இழுக்க வேண்டும் என்பது லட்சியம். ஆகஸ்ட் 15ம் திகதி மக்கள் முன்னிலையில் லொறியை தலைமுடியில் கட்டி இழுத்து சாதனையை நிகழ்த்த திட்டமிட்டுள்ளேன் என்றார்.
