பிரதமர் அலுவலகம் நினைத்திருந்தால்ஸ்பெக்ட்ரம் முறைகேட்டை தவிர்த்திருக்கலாம்


‘பிரதமர் அலுவலகம் உரிய கவனத்துடன் செயல்பட்டிருந்தால், ஸ்பெக்ட்ரம் ஒதுக்கீட்டில் ராஜா செய்த தவறுகளையும், முறைகேடுகளையும் தவிர்த்து நஷ்டம் ஏற்படாத வண்ணம் காப்பாற்றி இருக்க முடியும்’ என பாராளுமன்றத்தில் பொதுக் கணக்கு குழு தனது அறிக்கையில் தெரிவித்துள்ளது. இத்தகவல் வெளியானதால், ஏற்கனவே இவ்வழக்கின் குற்றப் பத்திரத்தில் கனிமொழி பெயர் இடம்பெற்று, அதனால் நெருக்கடியில் உள்ள தி. மு. க. வுக்கு மேலும் சிக்கலை ஏற்படுத்தும்.
ஸ்பெக்ட்ரம் ஊழல் குறித்து விசாரணை மேற்கொண்டு வந்த பொதுக் கணக்கு குழுவின் தலைவர் முரளி மனோகர் ஜோஷி, தனது விசாரணை அறிக்கையின் இறுதி நகலை குழுவின் உறுப்பினர்களுக்கு அனுப்பியுள்ளதாக தெரிகிறது. இதையடுத்து அதில் உள்ள விவரங்கள் நேற்று முன்தினம் டில்லியில் வெளியாகி பரபரப்பை கிளப்பியுள்ளன. 
இந்த அறிக்கை இன்னமும் இறுதி செய்யப்படாவிட்டாலும் இதில் உள்ள விவரங்கள் தி. மு. க. வுக்கும், மத்தியில் ஆளும் அரசுக்கும் கெட்ட பெயரை, அதிகரிக்கச் செய்யும். 
மொத்தம் 270 பக்கங்களைக் கொண்ட அந்த அறிக்கை நகலின் ஒரு சில பக்கங்கள் மட்டுமே வெளியாகியுள்ளன. இது இரகசியமாகக் கசிந்திருக்கிறது. இந்த நிலையில், அவற்றில் தொழிலதிபர் ரத்தன் டாடா குறித்து மிகவும் கடுமையான விமர்சனங்கள் இடம்பெற்றுள்ளன. 
குறிப்பாக தனக்கு சாதகமாக செயல்பட்ட ராஜாவை புகழ்ந்து தமிழக முதல்வர் கருணாநிதிக்கு எழுதிய கடிதம் பற்றியும் குறிப்பிடப்பட்டுள்ளது. இதன் மூலம் துணை நிறுவனங்கள் எந்தளவுக்கு அமைச்சரவை இலாகா ஒதுக்கீடுகளில் ஆர்வம் காட்டுகின்றன என்பதை புரிந்துகொள்ள முடிகிறது என்றும் குறிப்பிடப்பட்டுள்ளது. அதே போல ஸ்பெக்ட்ரம் ஊழலில் பூஜ்யம் அளவு மட்டுமே நஷ்டம் ஏற்பட்டதாக கூறிய கபில் சிபலையும் விமர்சித்துள்ளது. 
அவரது பேச்சு பொறுப்பற்ற பேச்சு என்றும், நடைபெற்ற ஊழலை மூடிமறைக்கும் விதத்தில் அவர் நடந்து கொள்வதாகவும் கண்டித்துள்ளது. ஸ்பெக்ட்ரம் உரிமத்தை விற்கும் விடயம் தொடர்பாக பிரதமர் அலுவலகத்திற்கும், தொலைத் தொடர்பு இலாகாவிற்கும் இடையில் நடைபெற்ற தகவல் பரிமாற்றங்களில் முக்கிய தவறுகள் நடைபெற்றுள்ளன. 
பிரதமர் அலுவலகம் நினைத்திருந்தால் இந்த முறைகேட்டை தவிர்த்து இருக்க முடியும், பிரதமர் அலுவலகம் உரிய விழிப்புடனும் கவனத்துடனும் செயல்பட்டிருந்தால் ஸ்பெக்ட்ரம் ஒதுக்கீட்டில் முறைகேடுகளை தவிர்த்து நஷ்டம் ஏற்படாத வண்ணம் காப்பாற்றியிருக்க முடியும். முக்கிய தகவல்களை பிரதமர் அலுவலக அதிகாரிகள் பிரதமரிடம் தெரிவிக்காமல் தாமதப்படுத்தியுள்ளனர். 
ஸ்பெக்ட்ரம் ஒதுக்கீட்டை எவ்வாறு மேற்கொள்ளப் போகிறேன் என்பது குறித்து பிரதமருக்கு ராஜா எழுதிய கடிதத்தை பிரதமரின் கவனத்திற்கு உடனடியாக கொண்டு செல்ல பிரதமர் அலுவலகம் தவறியுள்ளது. இதனால் நடைபெறும் சம்பவங்கள் அனைத்தையும் பிரதமர் வெறுமனே வேடிக்கை பார்க்க வேண்டிய நிலை இருந்துள்ளது. 
தவறை தடுத்து நிறுத்த தவறியதன் மூலம் ராஜாவின் தவறான நடவடிக்கைக்கு பிரதமரும் மறைமுகமாக துணை போய் இருப்பதாக கருத வேணடியுள்ளது. அதே போல, இந்த விடயம் முடிந்த ஒன்று என்று அப்போதைய நிதியமைச்சர் சிதம்பரம் குறிப்பிட்ட தகவலும் இடம்பெற்றிருக்கிறது.
ஸ்பெக்ட்ரம் ஊழல் என்பது அரசாங்கத்தின் பல்வேறு மட்டங்களில் நடைபெற்ற நிர்வாக தவறுகள் மற்றும் முறைகேடுகள் ஆகும் என்று அந்த அறிக்கையில் தெரிவிக்கப்பட்டுள்ளது. இதனால் ஏற்கனவே ஸ்பெக்ட்ரம் வழக்கில் ஊழலுக்கு முக்கிய காரணமாக ராஜா இருந்தார் என்றும், அதேபோல கனிமொழியும் சம்பந்தப்பட்டிருக்கிறார் என்றும் சி. பி. ஐ. ஆவணங்களை உயர் நீதிமன்றத்தில் சமர்ப்பித்திருக்கிறது. 
ஆகவே, பொதுக்கணக்கு குழுவும் தன்பங்குக்கு இதன் தீவிரத்தை அதிகரித்திருக்கிறது. இந்த அறிக்கை ஒருதலைப்பட்சமாக தயாரிக்கப்பட்டுள்ளது. இதை ஏற்கப் போவதில்லை என்றும், இந்த அறிக்கை மீதான தங்களது எதிர்ப்பு கருத்துக்களையும் பதிவு செய்வதற்கு காங்கிரஸ் – தி. மு. க. உறுப்பினர்கள் முடிவு செய்துள்ளதாகவும் கூறப்படுகிறது. பொதுக் கணக்குக் குழுவின் 22 உறுப்பினர்களுக்கு அதன் தலைவரும் பா. ஜ. மூத்த தலைவருமான முரளிமனோகர் ஜோஷி கடந்த செவ்வாய்க்கிழமை கடிதமும் எழுதியுள்ளார்.
உறுப்பினர்களுக்கு எழுதியுள்ள கடிதத்தில், பொதுக்கணக்குக் குழுவின் அதிகாரம் குன்றிவிடக்கூடாது என்பதை சபாநாயகர் கூறியுள்ளதை ஜோஷி சுட்டிக்காட்டியுள்ளார். அதேபோல, காங்கிரஸ் – தி. மு. க. கூறுவதுபோல பலரையும் அழைப்பாணைக்கு அழைத்துக் கொண்டே இருந்தால், இந்த குழுவின் காலக்கெடுவுக்குள் அறிக்கை சமர்ப்பிக்க இயலாமல் போய்விடும் என்றும் கூறியுள்ளார். இச் சூழ்நிலையில் இந்த அறிக்கையின் தகவல்கள் வெளியாகி பரபரப்பை ஏற்படுத்தியிருக்கிறது.
