~தோட்டப்பகுதி அபிவிருத்தித் திட்டங்களுக்கு மக்களின் ஒத்துழைப்பு இன்றியமையாதது&#39;


மலையகத் தோட்டப் பகுதிகளில் முன்னெடுக்கின்ற அரசாங்கத்தின் அபிவிருத்தித் திட்டங்களுக்கு மக்கள் முழுமையான ஒத்துழைப்பினை வழங்குவார்களானால் அந்த அபிவிருத்தித் திட்டங்களின் ஊடாக முழுப் பயனைப் பெற்றுக்கொள்ள முடியமென தொழிலாளர் தேசிய சங்கத்தின் தேசிய அமைப்பாளரும் பாராளுமன்ற உறுப்பினர் பி. திகாம்பரத்தின் இணைப்புச் செயலாளருமான எஸ். ஸ்ரீதரன் தெரிவித்தார்.
தொழிலாளர் தேசிய சங்கத்தின் தலைவரும் நுவரெலியா மாவட்ட பாராளுமன்ற உறுப்பினருமான பி. திகாம்பரத்தின் வேண்டுகோளுக்கேற்ப பொருளாதார அபிவிருத்தி அமைச்சின் 5 இலட்சம் ரூபா நிதி ஒதுக்கீட்டில் செப்பனிடப்பட்ட பொகவந்தலாவைக் கீழ்ப்பிரிவு பாதையைத் திறந்து வைத்துப் பேசியபோதே இவ்வாறு அவர் தெரிவித்தார்.
இந்த நிகழ்வில் தொழிலாளர் தேசிய சங்கத்தின் பொதுச் செயலாளர் எஸ். பிலிப், நிதிச் செயலாளர் செபஸ்டியன், உபதலைவர் சிவானந்தன், இளைஞரணி செயலாளர் சிவனேசன், மாவட்டத் தலைவர் சுப்பிரமணியம் உட்பட பலர் கலந்து கொண்டனர். 
பொகவந்தாவை தொழிற்சாலைக் கீழ்ப் பிரிவு ஸ்ரீ முத்துமாரியம்மன் தேவஸ்தானத்தின் அறங்காலவர் சபையின் ஏற்பாட்டில் இடம்பெற்ற இந்த நிகழ்வில் அதிதிகள் பொன்னாடைப் போர்த்தி கெளரவிக்கப்பட்டனர். அத்துடன் கலைஞர்களுக்கு வாழ்த்துப் பத்திரங்கள் வழங்கப்பட்டன. புதிதாக செப்பனிடப்பட்ட பாதையில் தேர்தல் பவனியும் இடம்பெற்றது.
இந்த நிகழ்வில் தொழிலாளர் தேசிய சங்கத்தின் தேசிய அமைப்பாளர் தொடர்ந்து பேசுகையில் கூறியதாவது :-
தொழிலாளர் தேசிய சங்கத்தின் தலைவரும் நுவரெலியா மாவட்ட பாராளுமன்ற உறுப்பினருமான திகாம்பரத்தின் ஆலோசனைக்கேற்ப நுவரெலியா மாவட்டத்தில் பல்வேறு தோட்டங்களில் சிறு அபிவிருத்தித் திட்டங்களை பன்முகப்படுத்தப்பட்ட நிதியொதுக்கீட்டின் மூலமாகவும் பொருளாதார அபிவிருத்தி அமைச்சின் விசேட நிதியொதுக்கீட்டின் மூலமாகவும் மேற்கொள்ளப்பட்டு வருகின்றன.
அந்த அடிப்படையில் கடந்த பல வருடங்களாக செப்பனிடப்படாமலிருந்த பொகவந்தலாவைக் கீழ்ப் பிரிவு தோட்டப் பாதை இந்தத் தோட்ட மக்களின் வேண்டுகோளுக்கிணங்க பாதையைச் செப்பனிடுவதற்கு முன்வந்துள்ளோம். இந்தத் தோட்டத்தைச் சேர்ந்த தொழிலாளர்கள் எமது தொழிற்சங்கத்தில் அங்கத்தவர்களாக இல்லாத போதும் எமது தலைவர் அனைத்து மக்களுக்கும் பாரபட்சமின்றி சேவையாற்றுகின்றமை இந்தப் பொகவந்தலாவைக் கீழ்ப்பிரிவு பாதை செப்பனிடல் முன்னுதாரணமாகும்.
பொகவந்தலாவைக் கீழ்ப்பிரிவு தோட்டப் பாதையைச் செப்பனிடும் பணிக்கு இந்தத் தோட்டத்தைச் சேர்ந்த மக்கள் முழுமையான ஒத்துழைப்பினை வழங்கியதால் பாதை செப்பனிடும் பணியையும் குறுகிய காலத்துக்குள் மேற்கொள்ள கூடியதாகவிருந்து இவ்வாறான ஒத்துழைப்பினையே தொழிலாளர் தேசிய சங்கத்தின் தலைவர் திகாம்பரம் எதிர்பார்க்கின்றார்.
