ரூ. 200 கோடி இலஞ்சம், குற்றத்தை மறைத்த சதி ஆகியவற்றில் கனிமொழி, சரத்குமார் தொடர்பு

பண பலத்தினால் சாட்சிகளை கலைப்பார்கள் என்பதாலேயே பிணை மறுப்பு
தங்களுடைய அரசியல் மற்றும் பண பலம் வைத்து சாட்சிகளை கலைத்து விசாரணையில் உள்ள ‘ஸ்பெக்ட்ரம்’ வழக்கை திசை திருப்ப அதிக வாய்ப்பு உள்ளது. அதனால், கனிமொழி மற்றும் கலைஞர் தொலைக்காட்சியின் நிர்வாக இயக்குனர் சரத்குமார் ஆகியோரது முன் பிணை மனுக்களை தள்ளுபடி செய்வதாக டில்லி மேல் நீதிமன்ற நீதிபதி அஜீத் பரிஹோக் நேற்று முன்தினம் அறிவித்தார். இதனால் தொடர்ந்து திகார் சிறையில் கனிமொழி இருக்க நேரிடும்.
முன்பிணை தர மறுத்து தீர்ப்பு கொடுக்கப்பட்ட சில வினாடிகளில் தி. மு. க தலைவர்கள், நீதிமன்றத்தை விட்டு வெளியேறினர். பரிஹோக் தனது தீர்ப்பில் கூறியதாவது முன் பிணை வழக்கை விசாரிக்கும் நீதிபதி குற்றாவளிகள் மீது போடப்பட்ட சாட்சியங்களின் தன்மையை ஆராய்ந்து முடிவெடுக்க வேண்டும். சாட்சியங்களில் எந்த அளவிற்கு உண்மை இருக்கிறதா இல்லையா என்பது நீதிபதிகளின் அடுத்த கட்ட வேலையாகும். ஆகவே இந்த வழக்கின் தன்மையை ஆராய்ந்து தான் இந்த முடிவை எடுத்துள்ளேன். கனிமொழியும் சரத்குமாரும் ‘கலைஞர் தொலைக்காட்சியில் முக்கிய நிர்வாக பொறுப்பில் உள்ளனர். இந்த வழக்கின் சாட்சிகள் பெரும்பாலும், ‘கலைஞர் தொலைக்காட்சியின் தொழிலாளர்கள், கனிமொழியும், சரத்குமாரும் தங்கள் பதவியையும், அதிகாரத்தையும் உபயோகித்து சாட்சிகளை கலைக்க வாய்ப்பிருக்கிறது.
ஊழல் பணம் என்று கருதப்படும் 200 கோடி ரூபாய் டி. பி. ரியாலிடி கம்பனிகளுள் ஒன்றான டைனமிக்ஸ் கம்பனியிலிருந்து ‘கலைஞர் டிவி’க்கு பல்வேறு கம்பனிகள் மூலமாக வரவு வைக்கப்பட்டுள்ளது. சினியுக் பிலிம்ஸ் நிறுவனத்திலிருந்து ‘கலைஞர் தொலைக்காட்சி கடன் வாங்கியதாகவும் அதை திருப்பிக் கொடுத்தது ஆகியவை சி. பி. ஐ. இவ்விடயத்தில் குற்றப் பத்திரிகை தாக்கல் செய்யப்பட்ட பின் நடந்தன. டி. பி. ரியாலிடியின் சக கம்பனிகளுக்குள் பணம் பரிமாற்றம் செய்து ‘கலைஞர் டிவி’க்கு 200 கோடி ரூபாய் வழங்கியதற்கு எந்தவித எழுத்துப் பூர்வமான ஆதாரங்களும் இல்லை. பண பரிமாற்றம் குறித்து ‘கலைஞர் தொலைக்காட்சிக்கும் சினியுக் பிலிம்ஸ் நிறுவனத்திற்கும் போட்ட ஒப்பந்தங்களின் நகல் தான் சி. பி. ஐ.விடம் ஒப்படைக்கப்பட்டுள்ளது. ‘கலைஞர் தொலைகாட்சி சினியுக் கிலிம்சிடம் கடன் வாங்கியதாகவும், அதை வட்டியும் முதலுமாக திருப்பியதாக கூறுவது, ‘ஸ்பெக்ட்ராம்’ ஊழலில் ஆதாயம் அடைந்த ஸ்வான் கம்பனி தனது சக கம்பனிகள் மூலம் 200 கோடி ரூபாய் ‘கலைஞர் தொலைக்காட்சிக்கு கொடுத்த இலஞ்சப் பணத்தை மூடி மறைக்க எடுத்த நாடகமாகும். ஸ்வான் டெலிகாம் மற்றும் பல தொலைத்தொடர்பு கம்பனிகளுக்கு ‘ஸ்பெக்ட்ரம்’ வழங்கியதில் மத்திய அரசுக்கு 30 ஆயிரம் கோடி ரூபாய் இழப்பு ஏற்பட்டுள்ளதாக சி. பி. ஐ. யின் வழக்கு நிலுவையில் உள்ளது. மேற்கூறிய நடவடிக்கைகளிலிருந்து ‘கலைஞர் தொலைக்காட்சி பெற்ற 200 கோடி ரூபாய் இலஞ்சப் பணத்தை வாங்கியதிலிருந்தும் அதை மறைக்க எடுத்த சதி திட்டங்களிலும் கனிமொழியும், சரத்குமார் ஆகியோரது பங்கு இருக்கிறது என்று கருதுகிறேன். வழக்கு விசாரணை இறுதிக் கட்டத்தை அடைந்துள்ளதால் இந்த சமயத்தில் கனிமொழி சரத்குமாருக்கு முன்பிணை வழங்குவது சரியான முடிவாக இருக்காது. ஆகவே அவர்களது மனுவை தள்ளுபடி செய்கிறேன் என்று நீதிபதி பரிஹோக் கூறினார்.
