அன்னா ஹசாரே உண்ணாவிரதம் 
ராஜ்காட்டிற்கு மாற்றம்


ராம்லீலா மைதானத்தில் நடந்த பொலிசாரின் கண்மூடித்தனமான தாக்குதலுக்கு காரணமான மத்திய அரசை கண்டித்து மகாத்மா காந்தியின் சமாதி அமைந்துள்ள ராஜ்காட்டில் காந்தியவாதி அன்னா ஹசாரே நேற்று உண்ணாவிரதம் நடத்தினார். 
மேலும், ‘லோக்பால் வரைவுச் சட்டத்தை உருவாக்க மத்திய அரசு அமைத்த குழுவில் இருந்து அன்னா ஹசாரே தலைமையிலான குழு விலகாது. விலகும் எண்ணம் எப்போதும் இருந்ததில்லை என்றும், அக்குழுவின் சார்பில் தெரிவிக்கப்பட்டுள்ளது.
கடந்த 4 ஆம் திகதி ராம்லீலா மைதானத்தில் யோகா குரு பாபா ராம்தேவ் தலைமையில் நடந்த உண்ணாவிரதப் போராட்டத்தில் பங்கேற்றவர்கள் மீது டில்லி பொலிசார் நள்ளிரவு நேரத்தில் தாக்குதல் நடத்தினர். 
இதை கண்டித்து டில்லியின் முக்கிய பகுதியான ஜந்தர் மந்தரில் நேற்று உண்ணாவிரதம் நடத்த அன்னா ஹசாரே குழுவினர் முடிவு செய்திருந்தனர். டில்லி முழுவதும் 144 தடை உத்தரவு ஜூன் 16ம் திகதி வரை அமுலில் இருப்பதால் இந்த உண்ணாவிரதத்திற்கு டில்லி பொலிசார் தடைவிதித்தனர்.
‘தடையை மீறி ஆர்ப்பாட்டம் நடத்தி, கைது செய்யப்படும் போது வன்முறை சம்பவங்கள் நிகழலாம். அது அரசிற்கு ஆதாயம் தேடித் தரும் என கருதுவதால் உண்ணாவிரதத்தை ராஜ்காட்டிற்கு மாற்றுவதாக குழுவின் உறுப்பினர் ஒருவர் தெரிவித்தார். 
‘மத்திய அரசால் அமைக்கப்பட்ட லோக்பால் குழு கூட்டத்திற்கு அன்னா ஹசாரே குழுவினர் வந்தாலும் வராவிட்டாலும் குழு தன் கடமையை நிறைவேற்றும்’ என மத்திய அமைச்சர் கபில் சிபல் கடந்த திங்கட்கிழமை தெரிவித்தார்.
