கோழி கொழுப்பில் விமான எரிபொருள்


பெட்றோல், டீசல் தொடர்ந்து விலை ஏறி வருகிறது. அதற்காக கார், மோட்டார் வாகனம் ஓட்டாமல் இருக்க முடியுமா? எவ்வளவு விலை உயர்ந்தாலும் குறையாமல் நடக்கிறது விற்பனை, அதே நேரம், ‘பயன்பாட்டை குறையுங்கள், சுற்றுச்சூழல் மாசுபடுகிறது’ என்கிறார்கள் ஆர்வலர்கள், மாற்று எரிபொருள் குறித்த ஆய்வும் ஒரு பக்கம் தீவிரமாக நடந்து வருகிறது. இதன் தொடர்ச்சியாக அமெரிக்காவின் நாசா விஞ்ஞானிகள் விலங்குகளின் கொழுப்பில் இருந்து சுற்றுச்சூழலுக்குப் பாதுகாப்பான விமான எரிபொருள் தயாரித்துள்ளனர். 
அமெரிக்காவின் கல்போர்னியா மாநிலத்தில் உள்ள நாசா ட்ரைடன் விமான ஆராய்ச்சி நிறுவனம் கடந்த 2 மாதங்களாக இது தொடர்பாக தீவிர ஆய்வு நடத்தியது. கோழி மற்றும் மாட்டிறைச்சியில் உள்ள கொழுப்பில் இருந்து தயாரிக்கப்பட்ட பயோ எரிபொருளை விமானத்தில் பயன்படுத்தி சோதனை நடத்தியது. 
முதல் கட்ட சோதனையில் எரிபொருளின் தரம், இயந்திரங்களின் செயல்திறன், பாதுகாப்பு ஆகியவை உறுதிப்படுத்தப்பட்டது. அடுத்த கட்டமாக எரிபொருளில் உள்ள நச்சுத் தன்மை சோதனைக்கு உட்படுத்தப்பட்டது. நைதரசன் மற்றும் ஹைட்ரோ கார்பன் சுற்றுச்சூழலில் மாசுபாட்டை ஏற்படுத்தும் என்பதால் எரிபொருளில் இதன் அளவு குறித்த கட்டுப்பாடுகள் உள்ளன. இந்த அளவு அதிகரிக்கும் போது எரிபொருள் பயன்பாட்டு அங்கீகாரம் நிராகரிக்கப்படும். 
இந்த இரசாயனங்கள் காற்றில் கலந்தால் மனிதர்களுக்கு சுவாசக் கோளாறு, இதய பாதிப்பு உள்ளிட்ட பிரச்சினைகளை ஏற்படுத்தும். குறிப்பாக விமானங்கள் ஏற்படுத்தும் சுற்றுச்சூழல் மாசுபாடு உடனடி பாதிப்புகளை ஏற்படுத்தும். இதை தவிர்க்க ஆரம்ப கட்டத்திலேயே எதிர்பார்ப்புகளை பூர்த்தி செய்ய வேண்டிய கட்டாயம் உள்ளது. 
இந்த பரிசோதனையிலும் கோழி எரிபொருள் வெற்றி பெற்றுள்ளது. இறுதிக்கட்டமாக நிறம், தரப் பரிசோதனைக்கு எரிபொருள் உட்படுத்தப்பட்டது. இதில் 90 சதவீதம் காபன் மாசுமாடு இல்லை என்று தெரிவிக்கப்பட்டுள்ளது. மேலும சல்பேட், ஓர்கானிக் ஏரோசால், உள்ளிட்ட ஜெட் எரிபொருளுக்கு விதிக்கப்பட்டுள்ள நிபந்தனைகளை திருப்திகரமாக பூர்த்தி செய்து உள்ளது. இறுதிகட்ட ஒப்புதலுக்கு பிறகு விரைவில் கோழி எரிபொருள் அறிமுகப்படுத்தப்படுகிறது.

மீன்களில் ‘லயன் பிஷ்’ என்று ஓர் இனம் இருக்கிறது. இது கடக, மகர ரேகைகளுக்கு இடைப்பட்ட பகுதிகளில் உள்ள கடல்களில் அதிகம் காணப்படுகிறது. இதன் உடம்பின் மூன்று பக்கங்களிலும் வெவ்வேறு வடிவிலான துடுப்புகள் இருக்கும். முதுகுப்புறத்தில் உள்ள துடுப்பில் விஷத்தைச் சுரக்கும் சுரப்பி இருக்கும். அந்த விஷத்தை எதிரியின் மீது உமிழ்ந்து கொல்லும்.
இந்த விஷம் எதிரியின் உடம்பில் உள்ள புண்கள் மூலம் உடனே உள்ளே சென்றுவாந்தியை ஏற்படுத்தும் சில நேரங்களில் அந்த உயிரையே கொன்றுவிடும்.
இந்த விஷத்தைக் கொண்டு மருந்துகள் தயாரிக்க ஆராய்ச்சி செய்து வருவதால் இந்த மீனுக்கு ஏக கிராக்கி!
