இங்கிரிய ஹல்வத்துறை பஸ் போக்குவரத்துசீர்க்கேட்டால் மக்கள் சிரமம்


(சாமிமலை தினகரன் நிருபர்)
இங்கிரிய ஹல்வத்துறை தோட்டம், காகலை டிவிசன் மற்றும் ஹல்வதுறை கொடச (கொலணி) இலிருந்தும் பாடசாலைக்கு செல்கின்ற மாணவர்கள், சுமார் மூன்று கிலோ மீற்றர் தூரம் நடந்து செல்ல வேண்டியிருப்பதாக பெற்றோர் கவலை தெரிவிக்கின்றனர்.
ஹல்வத்துறை த.ம.வி., ஹல்வத்துறை கனிஷ்ட வித்தியாலயம், இங்கிரிய, புளத்சிங்கள ஆகிய பகுதிகளிலுள்ள பிரதான பாடசாலைகளுக்கு செல்லுகின்ற மாணவர்கள் ஹல்வத்துறையிலிருந்து புளத்சிங்கள, இங்கிரிய நோக்கி செல்லுகின்ற பிரதான பாதையின் சந்தி வரையிலும் நடந்து செல்கின்றார்கள் என்பது குறிப்பிடத்தக்கது.
இந்த பாதையினூடாகவே ஹல்வத்துறை கொலணியிலிருந்து புறப்படுகின்ற அரச மற்றும் தனியார் போக்குவரத்து பஸ் வண்டிகள் இங்கிரிய நகரம் நோக்கி செல்லுகின்றன. அதுவும் குறித்த நேர அட்டவணைப்படியே பஸ் சேவைகளும் நடைபெற்றன. 
இந்த போக்குவரத்து சேவையை முழுமையாக நம்பியே ஹல்வத்துறை தோட்டத்திலிருந்தும் ஹல்வத்துறை கொலணியிலிருந்தும் நகரப்புறங்களை நோக்கி செல்லும் வியாபாரிகள், அரச ஊழியர்கள், பாடசாலை மாணவர்கள் மற்றும் கொழும்பு நோக்கி செல்வோர் என பல்வேறு தரப்பினரும் அண்மைக்காலமாக இந்த பாதையில் போக்குவரத்து பஸ் வண்டிகள் இல்லாத காரணத்தினால் பெரிதும் பாதிக்கப்பட்டுள்ளனர். (ஐ-ஞ)
