நிலக்கரி சுரங்க ஒதுக்கீட்டில் மோசடி நடைபெறவில்லை

பிரதமர் மன்மோகன் சிங் அறிவிப்பு
நிலக்கரி சுரங்க ஒதுக்கீட்டில் எந்த முறைகேடும் நடக்கவில்லை என பிரதமர் மன்மோகன் சிங் கூறியுள்ளார். இந்த விவகாரத்தால் நாடாளுமன்றம் செயல் படவிடாமல் பாரதிய ஜனதாக் கட்சியால் முடக்கப்பட்டுள்ள நிலையில் நேற்று முதல் முறையாக இப்பிரச்சினையில் பிரதமர் விளக்கம் அளித்தார். முறைகேடு நடந்துள்ள தாக தலைமை தணிக்கை அதிகாரி தனது அறிக்கையில் கூறியுள்ள குற்றச் சாட்டுக்கு எந்த முகாந்திரமும் இல்லை என்று அவர் திட்டவட்டமாக தெரிவித்தார்.
‘தனியார் நிறுவனங்கள் நிலக்கரி வெட்டி எடுப்பதற்கு ஏலம் நடத்தி உரி மம் வழங்காமல் அரசே தன் விருப்பப்படி ஒதுக்கீடு செய்தது முறைகேடானது. இதனால் அரசுக்கு ரூ. 1.86 இலட்சம் கோடி இழப்பு ஏற்பட்டுள்ளது’ என தலைமை தணிக்கை அதிகாரி (சி.ஏ.ஜி) தனது அறிக்கையில் குறிப்பிட்டுள்ளார். 
இந்த முறைகேட்டுக்கு பொறுப்பேற்று பிரதமர் ராஜினாமா செய்ய வேண்டும் என்று வலியுறுத்தி பா.ஜ. எம்.பி.க்கள் அமளியில் ஈடுபடுவதால் நாடாளுமன்றம் செயல்படாமல் முடங்கி கிடக்கிறது. அதன் நடுவே பிரதமர் விளக்கம் அளித்தார். பா.ஜ. எம்.பி.க்களின் கூச்சல் அதிகமாக இருந்ததால் அறிக்கையை அவரால் முழுவதுமாக படிக்க இயலவில்லை. 
எனவே அறிக்கையை அவையில் சமர்ப்பிப்பதாக அறிவித்து அமர்ந்தார். அறிக்கையில் கூறியிருப்பதாவது: சி.ஏ.ஜி. அறிக்கைக்கு பொதுக்கணக்கு குழுவில் அரசு பதில் அளிப்பதுதான் வழக்கம். ஆனால் ரூ. 1.86 இலட்சம் கோடி இழப்பு என்றும், நிலக்கரி அமைச்சகம் என் பொறுப்பில் இருந்த காலகட்டத்தில் முறைகேடு நடந்ததாகவும் கூறப்பட்டுள்ள தால் உடனடியாக இங்கே பதில் அளிக்க விரும்புகிறேன்.
நிலக்கரி சுரங்க ஒதுக்கீடு தொடர்பாக எடுக்கப்பட்ட எல்லா முடிவுகளுக்கும் நான் பொறுப்பு ஏற்கிறேன். ஆனால் அதில் முறைகேடு நடந்துள்ளதாக சி.ஏ.ஜி. குறிப்பிட்டுள்ளது உண்மைக்கு புறம்பானது. அதற்கு எந்த ஆதாரமும் இல்லை. மின்சாரம், உருக்கு உற்பத்தி செய்யும் தனியார் நிறுவனங்கள் தங்களுக்கு தேவைப்படும் நிலக்கரியை அவர்களே வெட்டி எடுத்துக்கொள்ள ஒதுக்கீடு செய்யும் முறை 1993 இல் அமுலுக்கு வந்தது.
ஏலம் விடுவதை கட்டாயம் ஆக்கும் சட்டம் இயற்ற முடியாமல் அந்த மசோதா நிலுவையில் இருக்கிறது. மாநில அரசுகளின் எதிர்ப்புதான் இதற்கு காரணம். சி.ஏ.ஜி. அதை உணராமல் ‘மசோதாவை துரிதமாக நிறைவேற்றியிருக்க வேண்டும்’ என்று கூறுகிறது.
கோல் இந்தியா நிறுவனம் விற்கும் நிலக்கரியின் விலையை அடிப்படையாக வைத்து தனியார் கம்பெனிகளுக்கு இதனால் ரூ. 1.86 இலட்சம் கோடி இலாபம் என்று சி.ஏ.ஜி. கணக்கிட்டுள்ளது.
இது தவறானது. ஒவ்வொரு சுரங்கத்திலும் கிடைக்கும் நிலக்கரியின் தன்மை, சுரங்கம் அமைந்துள்ள இடம், எவ்வளவு ஆழத்தில் நிலக்கரி உள்ளது. அங்கு சாலை வசதி எப்படி என்பது போன்ற பல விஷயங்களை அடிப்படையாக வைத்துதான் விலையை நிர்ணயம் செய்ய வேண்டும்.
இதுவரை உற்பத்தியே தொடங்காத நிறுவனங்களின் சுரங்க அனுமதியை ரத்து செய்ய அரசு நடவடிக்கை எடுத்துள்ளது. விண்ணப்பம் கொடுக்கும் போது முறைகேடு செய்த நிறுவனங்கள் மீது சி.பி.ஐ. விசாரணை நடத்தி வருகிறது. இவ்வாறு பிரதமர் மன்மோகன் சிங் கூறியுள்ளார்.
