இயேசுவைக் கவர்ந்து விட்ட கானானியப் பெண்ணின் விசுவாசம்

பழைய ஏற்பாட்டுக் காலத்தில் இஸ்ரயேல் என்று அழைக்கப்பட்டவர்கள் தான் புதிய ஏற்பாட்டில் யூதர்கள் என அழைக்கப்படுகின்றனர். இயேசுவின் காலத்தில் குறிப்பிட்டு சொல்லத்தக்க சில பெண்கள் நற் செய்தியில் இடம் பிடித்துள்ளனர். அவர்களுள் கானானிய பெண்ணும் ஒருவர். அவளிடம் இருந்த நம்பிக்கை அவள் மேல் நம் பார்வையைத்திருப்புகின்றது.
வரலாற்றின் தொடக்க காலத்தில் இருந்தே யூதர்கள் அல்லது பழைய ஏற்பாட்டு இஸ்ரேல் மக்கள் பல்வேறு கால கட்டங்களில் பிற இனத்தவரிடம் பல கொடுமைகளுக்கு ஆளாகியிருந்தனர். எகிப்தியர், பாபிளோனியர், அசீரியர், பாரசீகர், கிரேக்கர், உரோமையர் போன்ற பல இனத்தவர் தங்களை அடிமைகளாக நடத்தி துன்புறுத்திய கால கட்டங்களை யூதர்களால் மறக்க இயலவில்லை. அவர்கள் சானான் நாட்டில் குடியேறச் சென்றபோது அங்கு இருந்த மண்ணின் மைந்தர்கள், தங்களை எதிர்த்துத் தொடர்ந்த பல போர்களையும் அவர்களால் மறக்க இயலவில்லை. ஆகவே தான் தாங்கள் எழுதிய இறைவாக்குகளில் பிற இனத்தவருக்கு எதிரா¡க இறை வாக்கினர்கள் கடுமையாக சாடியுள்ளனர். இத்தகைய யூதர் பிற இனத்தவர் பகைமை உணர்வுகள் மிகுதியாக காணப்பட்ட நிலையில்தான் இயேசுவின் மீட்பும் பணியும் தொடங்கியது.

இயேசுவை சந்தித்து அவருடைய உதவியை நாடியவர்கள் பலர் அவர்களுள் நோயுற்றவர்கள், பாவிகள் போன்றவர்கள் அடங்குவர். இயேசு அத்தகையோரை அன்புடன் வரவேற்று அவர்களுடைய குறைகளைத் தீர்த்து வைத்ததைத் தான் நாம் நற் செய்தி நூல்களில் பெரும்பாலும் வாசிக்கின்றோம். ஆனால் யூதர்கள் அறவே ஒதுக்கிய பிற இனத்தவருடன் இயேசுவின் உறவு எவ்வாறு இருந்தது? யூதன் என்ற முறையிலே இயேசுவும் தங்களின் ஜென்ம விரோதிகள் எனக் கருதப்பட்ட பிற இனத்தவரைப் புறக்கணித்தாரா? அத்தகையோரை இயேசு எவ்வாறு நடத்தினார்? இயேசுவின் செயல்பாடுகளை எழுதிய நற் செய்தியாளர்கள் இயேசு பிற இனத்தார் உறவுகளை எவ்வாறு எடுத்துரைக்கின்றனர்?
மத்தேயு யூதர்களுக்காகவே எழுதிய நற் செய்தியாளர். ஆகவே அவருடைய நற் செய்தியில் பிற இனத்தவர் மீது யூதர்கள் கொண்டிருந்த எதிர்ப்பு எதிரொலிக்கின்றது. பிற இனத்தாரின் எப் பகுதிக்கும் செல்ல வேண்டாம். சமாரியரின் நகரில் நுழைய வேண்டாம். (மத்:10:5) என்கிற இயேசுவின் வார்த்தைகளில் இயேசுவும் பிற இனத்தவரை நாடிச் செல்லவில்லை என்கிற கருத்துத் தான் காணப்படுகிறது. ஆனால் தம் இறையாட்சிப் பணியின் இறுதிக்கட்டத்தில் அதே இயேசு நீங்கள் போய் எல்லா மக்களினத்தாரையும் சீடராக்குங்கள் எனக்கும் சீடர்களுக்கு கட்டளை தந்து பிற இனத்தவரும் மீட்புக்குத் தகுதியானவர்களே என்பதை வலியுறுத்துகின்றார். (மத்:28:18)
நற் செய்தியாளர் லூக்கா பரந்த நோக்குடையவர் ஆகவே இயேசு எத்தகைய வேறுபாடும் காட்டாமல் பிற இனத்தவருக்கும் மீட்பராக விளங்கினார் என்கிற கருத்தை வலியுறுத்துகின்றார். இயேசு பிற இனத்தாருக்கு வெளிப்பாடு அருளும் ஒளி என்பதை அவருடைய குழந்தைப்பருவத்திலேயே வெளிப்படுத்துகின்றார். (லூக் 2:51) குறிப்பாக பிற இனத்தார் பட்டியலில் இருந்து சமாரியருடன் இயேசு நல்லுறவுகள் கொண்டிருந்தார் என்பதை நல்ல சமாரியன் உவமை (லூக் 10:21-35) நன்றியுள்ளம் கொண்டிருந்த சமாரியத் தொழு நோயாளர் (லூக் 17:11-19) போன்ற நிகழ்வுகள் வழியாக லூக்கா காட்டுகின்றார். இது போலவே நற் செய்தியாளர் யோவானும் இயேசு ஒரு சமாரியப் பெண்ணோடு உரையாடி அவருக்குத் தம்மை வெளிப்படுத்தி அவரைத் தம் சீடராக்கினார் எனக் கூறி இயேசு பிற இனத்தவர் உறவை விமர்சனம் செய்கிறார்.

இயேசுவைச் சந்தித்து உரையாடியவர்கள் பலர் எனப் பார்த்தோம். அவர்களில் வித்தியாசமான ஒருவர் தான் கானானியப் பெண். இந்நிகழ்ச்சியை இரு நற்செய்திகள் தருகின்றன. (மத்.15:21-28, மாற்கு 7:24-30) பிற இனத்தவருள் யூத மக்களால் அதிகம் வெறுக்கப்பட்டவர்கள் கானானியர் தான். ஏனெனில் கடவுள் தங்களுக்கு வாக்களித்த பூமியில் தங்களை நுழைய விடாமலும் நுழைந்த பிறகும் தங்களை வாழ விடாமலும் தடுத்த மக்கள் தான் சானர்னேயர், இது யூத மக்கள் வரலாற்றில் பல்லாண்டுகளுக்கு முன் ஏற்பட்டிருந்த நிலைதான். இருப்பினும் இயேசுவின் காலத்தில் கூட இது மறக்கப்படவில்லை. ஆகவே தான் மத்தேயு மாற்கு ஆகிய இரு நற் செய்திகளிலும் இயேசுவை சந்திக்க வந்த கானானியப் பெண் மிகவும் அவலமாகக் சித்தரிக்கப்படுகிறாள். இப்பெண் தன் இனம் யூத மக்களால் வெறுக்கப்படும் இனம் என்பதை அறிந்தும் அவள் இயேசுவை நாடுகிறாள். தன் மகளைப் பிடித்திருந்த பேயை அகற்றுமாறு தாழ்மையுடன் வேண்டுகோள் விடுக்கிறாள். ஆனால் சீடர்கள் அவளை அலட்சியப்படுத்துகின்றனர். நற் செய்தியாளர் மத்தேயுனைப் பொறுத்தவரை இயேசுவின் பணி இஸ்ரயேல் மக்களுக்கு மட்டுமே என்று வலியுறுத்தப்படுகின்றது. ஆனால் தம்மை விடாமல் உதவி கேட்டு வந்த இக் கானானேயப் பெண்ணுக்கு இயேசு அளித்த ஒரு மறு மொழி தான் நம்மை வியப்பில் ஆழ்த்துகின்றது. இப்படியும் இயேசு கூறியிருப்பாரா என்று கேட்கும் அளவிற்கு மனதைப் புண்படுத்தக்கூடிய வார்த்தைகள் இவை. 
யூதர்கள் ஒரு காலத்தில் நாடோடிகளாக இருந்து பிறகு கடவுளால் தெரிந்து கொள்ளப்பட்டவர்களுக்கும் பிள்ளைகளாக ஏற்றுக்கொள்ளப்பட்டவர்கள். ஆகவே இயேசுவின் மீட்புப் பணி முதலில் யூத மக்களுக்கே அளிக்கப்பட வேண்டும். அதன் பிறகு தான் பிற இனத்தவருக்கு என்கிற ஒரு மீட்பு உண்மையைத்தான் இயேசு கூற விரும்பினார். யூதர்கள் பொதுவாக தங்கள் கடந்தகால அனுபவங்களை முன்னிட்டு பிற இனத்து மக்களை நாய்களாக கருதி ஒதுக்கிவிட்டாலும் இவளைத் தாம் அவ்வாறு ஒதுக்கவில்லை என்பதை இயேசு காட்டுகிறார்.

இயேசு கூறிய பழமொழியை இப்பெண் பல முறை கேட்டிருக்கலாம். ஆனால் இயேசுவின் வாயிலிருந்து இப்பழமொழி ஒரு புதிய தாக்கத்துடன் வெளிப்பட்டதை அவள் அறிகிறாள். யூதமக்களுக்கும் தம் இனத்தவருக்கும் இடையே விளங்கிய பல்வேறு கருத்துவேறுபாடுகளையும் அவள் ஏற்கிறாள். இயேசுவின் மீது அவள் கொண்டிருந்த நம்பிக்கை குறையவில்லை. இயேசுவின் வார்த்தைகளுக்கு அவள் ஒரு புதிய விளக்கம் தருகிறாள்.
அதாவது பொதுவாக எந்த வீட்டிலும் பிள்ளைகளும் நாய்களும் ஒன்றாகவே தான் உண்கின்றனர். பிள்ளைகள் சிந்தும் உணவுகளை நாய்க்குட்டிகள் உண்டு மகிழ்கின்றன. அந்த வகையில் கடவுளின் அழைப்பை முதலில் பெற்ற யூதர்கள் மீட்பு பெற முன்னுரிமை பெற்றவர்களே. இருப்பினும் அவர்கள் அனைவரும் மீட்பு பெறும்வரை மற்றவர்கள் காத்திருக்கத் தேவையில்லை. நாய்க்குட்டிகள் பாணியில் தாங்களும் மீட்பு என்கிற உணவை பிள்ளைகளோடு சேர்ந்தே பெற்றுக்கொள்ளலாமே. அவள் தன் வார்த்தைகளின் சாதுரியத்தால் தன் பிள்ளைக்காக இயேசுவிடம் கேட்ட உதவியை அடைந்துவிடுகிறாள்.

