சிறு துரும்பானாலும் பல் குத்த உதவும்

ள்ளி, கல்லூரி, வேலை செய்யும் நிறுவனம் ஆகிய எல்லா இடங்களிலும் எல்லோரும் ஒரே மாதிரியாகத் திறமையை வெளிப்படுத்துவதில்லை. ஒரே வயதில், ஒரே வகுப்பில் பலர் கல்வி பயின்றும் அவரவர் தனித்தன்மைக்கேற்ப அவர்களுக்குள் திறமையின் அடிப்படையில் வித்தியாசம் இருக்கத்தான் செய்கிறது. ஒரே வகையான பதவி வகித்தாலும் பணியாற்றுபவர்கள் செயல்படும் விதம், திறமைகளை வெளிப்படுத்தும் பாங்கு போன்றவை வேறுபடத்தான் செய்கின்றன. இதற்குக் காரணம், ஒவ்வொருவரின் ஆளுமைத்திறன் என்பது அவரவர் வாழ்க்கையைப் புரிந்துகொள்ளும் விதம், எதிர்கொள்ளும் விதம் ஆகியவற்றைப் பொறுத்தே உள்ளது.
சந்தர்ப்பங்கள் தங்களை விளம்பரப்படுத்திக் கொண்டு வருவதில்லை. பெரிய பெரிய செயல்களையும், சவால்களையும் எதிர்கொள்கொள்ளும் வாய்ப்பைத்தான் சந்தர்ப்பம் என்று பொதுவாகக் கருதுகிறார்கள். சிறிய நிகழ்விலும் அரிய சந்தர்ப்பம் ஒளிந்திருக்கலாம் என்று பலர் உணர்வதில்லை. மிகவும் கூர்மையான அறிவுடனும், தொலைநோக்குடனும் செயல்படுபவர்களே ஒவ்வொரு சிறிய விடயத்திலும் அக்கறை செலுத்தி கவனத்தில் கொண்டு, நல்ல சந்தர்ப்பமாகக் கருதிப் பலனடைகின்றார்கள்.
சர் ஆர்தர் கானன் டாயிலின் நாவல்களில் முக்கிய பங்கு வகிக்கும் கதாபாத்திரமான ஷெர்லக் ஹோம்ஸ், ஒவ்வொரு சிறிய நிகழ்வையும் அலசி ஆராயும் பழக்கம் கொண்டவர். புகையிலையை எரித்த சாம்பலைப் பார்த்தால் கூட வெறும் சாம்பல்தானே என்று கருதாமல் ஒவ்வொரு வகை புகையிலைக்கேற்ப சாம்பலின் தன்மையும் வேறுபட வாய்ப்புள்ளது என்று அலசி ஆராய்வார். அந்த மனப்பான்மை, புலனாய்வுக்கு உதவும் என்பதை ஷெர்லக் ஹோம்ஸ் நன்கு அறிந்திருந்தார்.
ஒரு மருத்துவர், நோயாளியிடம் உரையாடி மருத்துவப் பரிசோதனை செய்யும்போது நோயாளி கூறும் விடயங்கள், மருத்துவப் பரிசோதனை ஆய்வறிக்கை, நோயாளியின் புற மனோபாவம், அவரது உறவினர்கள் கூறும் தகவல்கள் என்று அனைத்தையும் அலசி ஆராய்ந்து முடிவெடுக்க வேண்டும். அப்போதுதான் நோய் ஏற்பட்டதற்கான காரணத்தைச் சரியாக இனங்காண முடியும். விளையாட்டு வீரர்களுக்குப் பயிற்சியாளர் பயிற்சி அளிக்கும்போது ஒவ்வொருவரின் சிறிய செயல்பாட்டையும் உற்றுக் கவனித்தால்தான் அவர்களின் பலம் எது பலவீனம் எது என்று அறிந்து அதற்கேற்பப் பயிற்சி கொடுக்க முடியும். அறிவியல் அறிஞர்களுக்கு ஒரு கண்டுபிடிப்பை நிகழ்த்தும்போது ஒரு சிறிய உண்மை கூட அவர்களுக்கு பெரிய கோட்பாட்டை உருவாக்க அடித்தளமாக அமையலாம். இசைக் கலைஞர்கள், நடனக் கலைஞர்கள் போன்றவர்களும் தமது ஒவ்வொரு சிறிய அசைவிலும் கவனத்தை முழுமையாகச் செலுத்த வேண்டும். அப்போது தான் கலையின் முழு அம்சத்தையும் வெளிக் கொண்டுவர முடியும்.
சாதாரணமாக, சரியான நேரத்தில் உணவருந்தி, உரிய நேரத்தில் உரிய அளவு தூங்கி எழுந்து அன்றாடக் கடமைகளைச் சரிவரச் செய்தாலேபோதும், வாழ்க்கையில் ஏற்புடைய மாற்றங்கள் நிகழ்வதைக் காணமுடியும்.சரியான அணுகுமுறை, சரியான மனோபாவம், சுற்றி நடக்கும் நிகழ்வுகளைச் சரியாகப் புரிந்துகொள்ளுதல் போன்றவை மூலமே பெரிய வாய்ப்புகளைப் பெற்று உயர முடியும்.
சிறிய மனிதர்கள் செய்யும் பெரிய செயல்கள், பெரிய மனிதர்கள் செய்யும் சிறிய செயல்கள் போன்றவற்றையே பலரும் முக்கியமாகக் கருதுகிறார்கள். அதே சமயம், சிறிய செயலில் பெரிய உண்மை மறைந்துள்ளது என்று கூறினால் பொதுவாக யாரும் எளிதாக நம்பத் தயாராயில்லை. கர்ணனின் கவச குண்டலம் தான் பாதுகாப்பு, இராமாயணத்தில் அனுமன், ‘கண்டேன் சீதையை’ என்று சரியான சொற்களை பயன்படுத்திய சிறிய செயல் உளவியல் ரீதியாக முக்கியத்துவம் வாய்ந்தது என்பதை நாம் அறிவோம். மிகப் பெரிய இயந்திரமாக இருந்தாலும் அது சரியாக இயங்க வேண்டுமென்றால் ஒவ்வொரு சிறிய உதிரிப் பாகமும் சரியாக பொருத்தப்பட்டிருக்க வேண்டும்.
ஒருவர் தரமான தேனீர் குடிக்க விரும்பி மூவாயிரம் அடி உயரத்தில் ஒரு தேயிலை தோட்டத்தை வாங்கி தேயிலை பயிரை சாகுபடி செய்தார். அப்போது தேயிலை கொட்டைகள் மிகவும் தரமானதாக விளைந்தன. ஆனால் தேனீர் தயாரிக்கும்போது அதற்கேற்பச் சுவையில்லை. மூவாயிரம் அடி உயரத்தில் தண்ணீர் கொதிக்கும்போது ஆயிரம் பாகை பாரன்ஹைட் வரை செல்வதில்லை, 970 பாகை பரஹைடிலேயே ஆவியாகிவிடுகிறது என்ற காரணம் உடனடியாகத் தெரியவில்லை.
சமமில்லாத தரையில் ஒரு இயந்திரத்தை வைத்துப் பயன்படுத்தும்போது மாதத்திற்கு ஒரு முறை அது பழுதடைந்தது. அதற்கு அந்த இயந்திரம் ஒரு பக்கமாகச் சாய்ந்திருந்ததே காரணம் என்று அறியப்பட்டது. ஒரு சிறிய மரத்துண்டை சரிவான பகுதியின் கீழ் வைத்ததுடன் இயந்திரம் சமமான நிலையில் செயல்பட்டு, பழுதடையாமல் பயனளித்தது.
ஓர் உற்பத்தியாளர் எந்த ஒரு பொருளையும் தயார் செய்யும்போது ஒவ்வொரு சிறு விடயத்தையும் கவனத்தில் கொண்டே உற்பத்தி மேற்கொண்டார். தான் கவனிக்காமல் உருவான பொருட்களை தரம் குறைந்தவையாக இருந்ததைக் கண்டார். அதைத் தவிர்ப்பதற்கு, தன் கட்டுப்பாட்டிலேயே செயல்படும் வகையில் சிறிய நிறுவனத்தையே நிறுவி, சிறப்பாகச் செயல்பட்டு வாடிக்கையாளர்களின் நன்மதிப்பைப் பெற்றார்.
சாதாரணமாக, பெரிய நிறுவனம் என்றால் பொருட்கள் தரமானதாக இருக்கும் என்ற கருத்தே வாடிக்கையாளரிடம் உள்ளது. சரியான மேலாண்மை, சிறிய விடயத்திலும் தரக் கட்டுப்பாடு ஆகியவற்றை நடைமுறைப்படுத்த முடியும் என்ற நிலையில்தான் நிறுவனத்தை விரிவாக்கம் செய்வதால் வாடிக்கையாளர்களின் நன் மதிப்பைப் பெற முடியும். ஒவ்வொரு சிறு பிரிவையும் சரியாகக் கண்காணிக்கும் மேலாண்மை அமைப்பை உருவாக்கினால்தான் இது சாத்தியம்.
பல திறமைகள் கொண்டவர்களாகத் திகழும் சிலர் தங்களது திறமையைக் கவனத்தில் கொள்ளாமல் செயல்படுகின்றனர். சிறிய தவறுகள் திறமையை வெளிப்படுத்தத் தடையாக இருந்தால் அத்தகைய தவறுகளை ஏற்றுக்கொண்டு மனதை மாற்றிக் கொள்ளாமல் செயல்படுகின்றனர்.
அதுவே அவர்களின் வளர்ச்சியைப் பின்னுக்குத் தள்ளிவிடுகிறது. மனம் ஒருவகை சீரான லயத்துடன் செயல்படாவிட்டால் ஒருவரால் தனது திறமையை முழுமையாக வெளிப்படுத்த முடியாது.
‘சிறு துரும்பானாலும் பல் குத்த உதவும்’, ‘சிறுதுளி பெருவெள்ளம்’, ‘எறும்பூரக் கல்லும் தேயும்’ போன்ற முதுமொழிகள் அனுபவத்தின் வெளிப்பாடுகளே. ஆகவே இளைஞர்களைச் சுற்றி நிகழும் அனைத்திலும் ஏதோ ஒரு வாய்ப்பு அல்லது சந்தர்ப்பம் ஒளிந்துள்ளது. அது நம்மை மேம்படுத்த உதவும் திறவுகோல் என்ற புரிதலுடன் செயல்பட்டால், ‘உலகம் பிறந்தது நமக்காக’ என்று உணர்ந்து உயரலாம்.

