முருகன், பேரறிவாளன், சாந்தன் உயிர்களை காப்பாற்ற பிரதமரிடம் வலியுறுத்தினேன்

தி. மு. க. தலைவர் கருணாநிதி டில்லி சென்று அகில இந்திய காங்கிரஸ் தலைவி சோனியா காந்தி, பிரதமர் மன்மோகன்சிங் ஆகியோரைச் சந்தித்தார். பின்னர் திகார் சிறையில் இருக்கும் தனது மகள் கனிமொழியையும் அவர் சந்தித்துப் பேசினார்.
4 நாட்கள் டில்லியில் இருந்த கருணாநிதி நேற்று முன்தினம் மதியம் 1 மணி அளவில் சென்னை திரும்பினார். பின்னர் மாலையில் நிருபர்களுக்கு கலைஞர் பேட்டி அளித்தார்.
பிரதமரிடம் என்ன பேசினீர்கள், கூடங்குளம் பிரச்சினை பற்றி பேசினீர்களா?
கூடங்குளம் பிரச்சினையில் அங்கே வாழ்கிற மக்களுக்கு எந்த பாதிப்பும் ஏற்படாமல் அந்தத்திட்டத்தை நிறைவேற்ற உறுதிபட பாடுபட வேண்டும் என்பதை பிரதமரிடம் வலியுறுத்தியிருக்கிறேன்.
இலங்கை தமிழர்கள் பிரச்சினையில் அங்குள்ள தமிழர்களுக்கு நிவாரண உதவிகள் சரியாக வழங்கப்படவில்லை என்பதையும் சுட்டிக்காட்டியிருக்கிறேன். தமிழக மீனவர்கள் தொடர்ந்து இலங்கை கடற்படையினரால் தாக்கப்பட்டு வருவதையும் ஆதாரங்களோடு பிரதமருக்கு விளக்கியிருக்கிறேன்.
இவற்றோடு தூக்குத் தண்டனை பெற்றிருக்கும் முருகன், சாந்தன், பேரறிவாளன் ஆகியோர் 20 ஆண்டு காலத்திற்கு மேலாக சிறையிலே வாடிக்கொண்டிருப்பதால் இதுவரையில் அனுபவித்துவந்த தண்டனை போதுமானது என்ற முறையில் அவர்களின் உயிர்களைக் காப்பாற்ற மத்திய அரசு உதவிட வேண்டும் என்று வலியுறுத்திக் கேட்டுக்கொண்டிருக்கிறேன்.
காவிரிப் பிரச்சினையில் நடுவர் மன்ற இறுதித் தீர்ப்பு மத்திய அரசிதழில் வெளியிடப்பட வேண்டும் என்பதை ஆட்சியில் இருந்த போதும் குறிப்பிட்டு கேட்டிருக்கிறோம். இப்போதுள்ள அரசும் கேட்டுக் கொண்டிருக்கிறது. நாங்களும் அதை வழிமொழிந்து கேட்டுக்கொண்டிருக்கிறோம் என்பதை பிரதமரிடம் விளக்கி கூறியிருக்கிறேன்.
பிரதமர் முன்பு 2 மத்திய மந்திரி பதவிகள் தி. மு. க. விற்காக காலியாக இருக்கிறது என்று கூறியிருந்தாரே அதுபற்றி பேசினீர்களா?
அதைப்பற்றி அவரும் பேசவில்லை. நானும் கோரிக்கை வைக்கவில்லை.
அந்த இடத்தை எப்போது நிரப்பப் போகிaர்கள்?
நிரம்பும் போது உங்களுக்கு தெரியும்.
