முல்லைப்பெரியாறு அணை பிரச்சினை: காங்கிரஸ்நிலையில் திடீர் மாற்றம்; கட்சியினருக்கு அவசர உத்தரவு


முல்லை பெரியாறில் புதிய அணை கட்டவேண்டும் எனக் கோரி, கேரளாவில் நடந்து வரும் போராட்டம் 2 ஆயிரம் நாளை எட்டியதை அடுத்து, நடத்தப்பட்ட அனைத்துக் கட்சி பேரணியில் பங்கேற்க கூடாது என, கட்சி பிரமுகர்கள், தொண்டர்களுக்கு காங்கிரஸ் கட்சி திடீர் உத்தரவு பிறப்பித்துள்ளது.
தமிழக- கேரள எல்லையில், இடுக்கி மாவட்டத்தில், முல்லை பெரியாற்றின் குறுக்கே 116 ஆண்டு பழமையான முல்லைப் பெரியாறு அணை உள்ளது. இந்த அணை பலவீனமடைந்து விட்டதாகவும், அதற்கு பதிலாக புதிய அணை கட்ட வேண்டும் என்றும், கேரள அரசு பிடிவாதம் பிடித்து வருகிறது. இதற்கு தமிழக அரசு கடும் எதிர்ப்பு தெரிவித்து வருகிறது.
இது தொடர்பாக, சுப்ரீம் கோர்ட்டில் வழக்கு நிலுவையில் உள்ளது. இருப்பினும் கேரளாவில் இடுக்கி மாவட்டத்தில் உள்ள சிலர் புதிய அணை கட்ட வேண்டும் என, இன்னமும் அங்கு போராடி வருகின்றனர். இவர்களில் உப்புத்தரா மற்றும் அய்யப்பன் கோவில் ஆகிய இரு கிராமங்களைச் சேர்ந்தவர்கள் தான் அதிகம். இந்நிலையில், போராட்டம் இரண்டாயிரமாவது நாளை எட்டியதை குறிக்கும் வகையில், உப்புத்தரா பகுதியில் நேற்று முன்தினம் பேரணி நடத்தப்பட்டது.
பேரணியை மாவட்ட மகளிர் காங்கிரஸ் தலைவரும், உப்புத்தரா ஊராட்சித் தலைவருமான இந்திரா சந்திரமோகன்தாஸ¤ம், அதே கட்சியின் மாவட்ட பொதுச் செயலரும், அய்யப்பன் கோவில் ஊராட்சித் தலைவருமான, விஜயம்மா ஜோசப்பும் துவக்கி வைப்பதாக இருந்தது. ஆனால், இவர்கள் இவரும் கடைசி நேரத்தில் நிகழ்ச்சிகளில் பங்கேற்க இயலாது என, தெரிவித்து விட்டனர்.
இது குறித்து கட்சி பிரமுகர் ஒருவர் கூறுகையில், “முல்லை பெரியாறு அணை பிரச்சினை சூடு பிடித்திருந்த வேளையில், அனைத்து கட்சி பிரதிநிதிகளும், டில்லியில் பிரதமரை சந்தித்துப் பேசினர். அதற்கு பிறகு முல்லை பெரியாறு பிரச்சினையில், காங்கிரஸ் கட்சி ஆதரவு காட்டாமல் விலகியது.
ரதமருடன் நடத்திய பேச்சு வார்த்தையின் போது அளிக்கப்பட்ட வாக்குறுதிகள் ஒருமாதமாகியும் நிறைவேற்றப்படாததால், காங்கிரஸ் கூட்டணியில் உள்ள கேரள காங்கிரஸ் கட்சி, மீண்டும் போராட்டத்தில் தனியே குதித்தது. இந்த சூழலில், நேற்று நடந்த போராட்டம் மற்றும் பேரணிக்கு காங்கிரஸ் கட்சியினர் யாரும் கலந்து கொள்ளக் கூடாது என, கட்சி மேலிடம் கடும் உத்தரவு பிறப்பித்துள்ளது அதனால், கட்சியினர் அவற்றில் கலந்து கொள்ளவில்லை’ என்றார். கேரளாவில் காங்கிரஸ் கட்சியில் ஏற்பட்டுள்ள இந்த திடீர் மாற்றம், கட்சி பிரமுகர்கள் மற்றும் தொண்டர்களிடையே வியப்பை ஏற்படுத்தி உள்ளது.
