நீருற்றுகளில் நாணயங்களைப் போடும் வழக்கம்!


நல்ல அதிஷ்டத்தைப் பெறுவதற் காக நீரூற்றுக்களில் நாணயங்களைப் போடுவது உலக நாடுகள் பலவற்றிலும் வழக்கமாக உள்ளது.
உரோமில் உள்ள பிரபலமான ‘ட்ரெவி’ நீரூற்றுதான் இந்த நம்பிக்கையின் அடிப்படையாகக் கருதப்படுகிறது. 18 ஆம் நூற்றாண்டின் இடைக்காலத்தில் இந்த நீரூற்று கட்டி முடிக்கப்பட்டது. தோளுக்கு மேலாக நீரூற்றுக்குள் நாணயத்தைப் போடும் பழக்கம் இங்கு பிரபலமானது. அப்படிச் செய்பவர் மறுமுறையும் ரோமுக்கு வருகை தருவார் என்று நம்பப்படுகிறது.
இங்கு இரண்டு நாணயங்களைப் போடுபவர் உரோமில் உள்ள ஒருவரைக் காதலிப்பார் என்றும், மூன்று நாணயங்களை நீரூற்றில் எறிபவர் அவரை மணம் புரிவார் என்றும் சொல்லப்பட்டுகிறது.
உரோமில் 289 நீரூற்றுகள் உள்ளன. மதுவின் மீது விதிக்கப்பட்ட வரிப் பணத்தில் இந்த ட்ரெவி நீரூற்று அமைக்கப்பட்டது. இது பியாஸா டி ட்ரெவி என்ற இடத்தில் உள்ளது. புனிதமாகக் கருதப்படும் ஆறு குளத்தில் காசு போடும் பழக்கம் நம்மிடமும் உண்டுதானே!

அமெரிக்காவில் இருந்து ரஷ்யாவுக்கு கால்நடையாகவே சென்றார் ரஸ்ஸல். இரு நாடுகளையும் பிரிக்கும் கடலைக் கூட அவர் நடந்தே கடந்தார்.
1812 இல் செயின்ட் லூயிஸில் இருந்து புறப்பட்ட அவர், மிசவுரி நதிக்கரை வழியாக அலாஸ்காவை அடைந்தார்.
அவசியமாகத் தேவைப்படும் பொருட்களை மூட்டை கட்டித் தோளில் போட்டுக் கொண்டு, கையில் துப்பாக்கியுடன் சென்ற அவர் பேரிங் ஜலசந்தியில் நீர் உறைந்து பனிக்கட்டியாக இருப்பதைக் கண்டார். அதன் மீது நடந்தே சென்று சைபீரிய எல்லையை அடைந்தார்.
பயங்கரமான அப்பனிப் பிரதேசத்தைக் கடந்து ரஷ்யத் தலைநகரை அவர் அடைந்தார். ரஷ்யச் சக்கரவர்த்தி அவரைப் பாராட்டிக் கெளரவித்து அமெரிக்காவுக்கு அனுப்பி வைத்தார்.

விண்வெளித்துறையில் பல்வேறு முன்னோடித் திட்டங்களை மேற் கொண்டுவரும் நாடு ரஷ்யா. தற் போது அதற்கெல்லாம் ஒருபடி மேலாக ரஷ்யாவைச் சேர்ந்த நிறுவனமொன்று புரட்சிகரமானதும் வித்தியாசமானதுமான கற்பனையொ ன்றுக்கு புது வடிவம் கொடுக்கவு ள்ளது. விண்வெளியில் சுற்றுலாவை கண்டுகளிப்பதற்கு அந்நிறுவனம் ஏற்பாடு செய்யவுள்ளது. இதற்கான சிறப்பு விண்வெளி ஓடத்தினை ரஷ்ய ஓர்பிடல் டெக்னோலஜிஸ் என்ற நிறுவனம் தயாரிக்கவுள்ளது. சி. எஸ். எஸ். (Commercial Space Station) என பெயரிடப்பட்டுள்ளது. பூமியிலிருந்து 217 மைல் தூரத்தில் அமைக்கப்படவுள்ள இவ்விண்வெளி ஓடத்திற்கு ரஷ்யாவின் சோயஸ் ரொக்கட்டுகளின் மூலம் பயணிக்கமுடியும். அங்கு 5 நாள் தங்குவதற்கான செலவு 100,000 பவுண்ட்ஸ்கள் என தெரிவிக்கப்படுகின்றது. மேலும் அங்கு செல்வதற்கான செலவு 250,000 பவுண்ட்ஸ்கள் ஆகும். எதிர்வரும் 2016 ஆண்டில் இத்திட்டம் முழுமை பெறவுள்ளது என்பது குறிப்பிடத்தக்கது.
