இறுதி நபியின் இறுதி மூச்சிலும்...

பெருமானார் நபி முஹம்மது (ஸல்) அவர்கள் இவ்வுலகை விட்டுப் பிரியும் வேளையில் ஜப்ரீல் (அலை) அவர்கள் வந்து அல்லாஹ்வின் அருமைத் தூதரே தங்களுக்காக சுவன வீடு அலங்கரிக்கப்பட்டுள்ளது.
நரக வாசல்கள் மூடப்பட்டுள்ளன. ஹுருல் ஈன்களான சுவனலோக மாதர்கள் தங்கள் நல்வரவை எதிர்பார்த்துக் காத்திருக்கின்றனர், என அறிவித்தார். அப்பொழுது பெருமானாராவர்கள் ஜிப்ரீலே எனக்குப் பின் எனது உம்மத்தினரின் நிலைமை எப்படியாகுமோ? எனக் கவலைப்படுகின்றேன் என்றார்கள்.
இதனைச் செவியுற்ற ஜிப்ரீல் (அலை) இறைவனிடம் சென்று வந்து நாயகமே தங்கள் உம்மத்தினரில் மரணிக்க ஒரு மாதத்திற்கு முன்னதாக தெளபா செய்பவனின் பாவங்களை நான் பொறுத்து விடுகின்றேன் என இறைவன் சொல்கின்றான் என அறிவித்தார். அப்பொழுது பெருமானாரவர்கள், ஜிப்ரீலே தன் வயதில் எவ்வளவு மீதி இருக்கிறதென எவரால் தான் அறிய முடிகின்றது? என வினவினார்கள். உடனே ஜிப்ரீல் (அலை) மீண்டும் அல்லாஹ்விடம் சென்று வந்து மரணிக்க எட்டு தினங்களுக்கு முன் தெளபா செய்பவனின் பாவத்தை இறைவன் மன்னிப்பதாகக் கூறுகின்றான் என்றார்கள். அப்போது இதனையும் சம்மதிக்காத நபியவர்கள் ஜிப்ரீலை அல்லாஹ்விடம் திரும்பவும் அனுப்பினார்கள்.
அவ்வேளை ஜிப்ரீல் (அலை) அல்லாஹ்வின் சமூகத்தில் சென்று மீண்டும் நெஞ்சில் கரகரப்புத் தோன்றுவதற்கு சற்று முன்னதாக தெளபா செய்பவனின் பாவங்களை மன்னித்து விடுவதாக இறைவனின் இறுதியான நன்மாராயனத்தை கூறினார். அப்பொழுதுதான் பெருமானாரவர்கள் திருப்தி அடைந்து தங்கள் தூய்மையும் மேன்மையுமான தெய்வீக ஆன்மாவை கைப்பற்ற மலகுல் மெளத் இஸ்ராயீல் (அலை) அவர்களுக்கு உத்தரவு கொடுத்தவேளை தங்களுக்கு அத்தருணம் சற்று கஷ்டம் தோன்றிய போது, நிச்சயமாக மரணத்தில் கஷ்டம் இருக்கின்றது. ஆகையினால் மலகுல் மெளத்தே என உம்மத்தினர் மீதான மரணத்தின் கஷ்டத்தை இலகுவாக்க வேண்டும் என வேண்டினார்கள். அதற்கிணங்க பெருமானார் (ஸல்) அவர்களை நோக்கி மலகுல் மெளத் அல்லாஹ்வின் அருமைத் தூதரே, தாங்கள் கவலையுற வேண்டாம். மகிழ்ச்சி கொள்ளுங்கள், தங்கள் உம்மத்தினரிடம் கடினமாக நடந்து கொள்ள மாட்டேன் என சமாதானம் கூறினார். இறுதியாக பெருமானாரவர்கள் தங்கள் ஆன்மாவைக் கைப்பற்ற அனுமதியளித்தார்கள்.
இதயங்களைத் துளைத்தெடுக்கும் இவ்வரிய துக்ககரமான சம்பவம் ரபியுள் அவ்வல் மாதம் பிறை பன்னிரெண்டில் திங்கட்கிழமை நிகழ்ந்தது. இன்னாலில்லாஹி வஇன்னா இலைஹி ராஜிஊன்.
பாத்திமா முஹம்மத் ஸாதிக்
மருதானை பேருவளை.
