13 ஆவது திருத்தத்திற்கு எதிரான வழக்கு முக்கிய திருப்பு முனையாக அமையும்: வீரவன்ச நம்பிக்கை


அரசியலமைப்பிலிருந்து 13 ஆவது திருத்தச் சட்டத்தை ரத்துச செய்யுமாறு கோரி அமைச்சரும் தேசிய சுதந்திர முன்னணியின் தலைவருமான விமல் வீரவன்ச இன்று உயர் நீதிமன்றில் வழக்கு தாக்கல் செய்ய உள்ளார்.
பிரிவினைவாத சக்திகள் நாட்டை துண்டாட துடிக்கையில் அதற்கு சாதகமான சூழல் அரசியலமைப்பில் காணப்படுவது ஆபத்தாகும்.
எனவே தான் உயர்நீதிமன்றில் வழக்கு தாக்கல் செய்து சட்ட ரீதியாக 13 ஆவது திருத்தச்சட்டத்தை தேசிய அரசியலில் இருந்து ரத்துச் செய்ய தீர்மானித்ததாக அமைச்சர் விமல் வீரவன்ச குறிப்பிட்டார்.
இது குறித்து அவர் தொடர்ந்தும் கூறுகையில்,
இலங்கை இந்திய ஒப்பந்தத்தின் ஊடாக 1987 ஆம் ஆண்டு இலங்கை அரசியலமைப்பிற்குள் பலவந்தமாக திணிக்கப்பட்ட 13 ஆவது திருத்தச்சட்டம் எவ்வகையிலும் சட்ட ரீதியானது அல்ல. மக்கள் ஆணையை திரிவுபடுத்தி எதிர்ப்பு தெரிவித்த சுமார் 60 ஆயிரம் பேர்களை கொலை செய்தே 13 ஆவது திருத்தச்சட்டத்தை இந்தியா இலங்கைக்குள் கொண்டு வந்தது. தற்போதும் அதே முயற்சியின் ஊடாக இலங்கையை பிளவுபடுத்த அரசியல் ரீதியிலான போராட்டங்களை இந்தியா தலைமைத் தாங்கிச் செய்கின்றது. இதற்கு தமிழ்த் தேசியக் கூட்டமைப்பு போன்ற உள்நாட்டில் இருக்கும் பிரிவினைவாத சக்திகளும் உதவிகளை செய்கின்றன.
அது மட்டுமின்றி அமெரிக்கா உட்பட மேற்குலக நாடுகளும் பிரிவினைவாத சக்திகளுக்கு உதவிகளையே செய்கின்றன. எனவே எமது தாய்நாட்டை பாதுகாத்துக் கொள்ள நாம் முன்வர வேண்டும். இன்று உயர் நீதிமன்றத்தில் 13 ஆவது திருத்தச் சட்டத்திற்கு எதிராக தாக்கல் செய்யப்பட்டுள்ள வழக்கு அரசியலமைப்பின் முக்கிய திருப்பமாக அமையும் புலிகள் கண்ணுக்கு தெரிந்தார்கள். அழதத்தோம். ஆனால் 13 ஆவது திருத்தச் சட்டமும் அதன் பிரிவினைவாத கொள்கைகளும் தேசிய அரசியலில் ஊடுருவியுள்ளன.
இவற்றை வேரறுக்க வேண்டும். அப்போதுதான் பயங்கரவாதத்திற்கு எதிராக நாம் அடைந்த வெற்றி முழுமையடையும். சிங்கள மக்கள் ஓரணியில் திரண்டு 13 ஆவது திருத்தச்சட்டத்தை ஒழிப்பதற்கான அங்கீகாரத்தை எமக்கு வழங்க வேண்டும். ஒவ்வொரு நாளும் 13 ஆவது திருத்தச் சட்டத்திற்கு ஊடாக நாட்டிற்கு ஆபத்தே ஏற்படுகிறது எனக் கூறினார்.

