சிறை நிரப்பும் போராட்டம் அறப்போராட்டமாக அமைய வேண்டும் - கருணாநிதி தெரிவிப்பு


சிறை நிரப்பும் போராட்டம் அறப்போராட்டமாக இருக்க வேண்டும் வன்முறைக்கு யாரும் இடம் கொடுக்கக் கூடாது சிறை சென்ற பிறகு பிணை கேட்கக் கூடாது என, தாம்பரத்தில் நடந்த பொதுக் கூட்டத்தில் தி.மு.க. தலைவர் கருணாநிதி பேசினார்.
ஜூலை 4ம் திகதி தி.மு.க., நடத்தும் சிறை நிரப்பும் அறப்போராட்ட விளக்கப் பொதுக் கூட்டம் தாம்பரத்தில் நேற்று முன்தினம் நடந்தது.
கூட்டத்தில் கட்சியின் தலைவர் கருணாநிதி பேசியதாவது; தி.மு.க., வரலாறே போராட்ட வரலாறு தான். அண்ணா முதல்வராக இருந்த போதும், அதன் பிறகு ஐந்து முறை நான் முதல்வராக இருந்த போதும் பல தியாகங்கள், போராட்டங்கள், கொடுமைகளை அனுபவித்துள்ளோம். நாங்கள் எதற்கும் தயார். நெருப்பில் இறங்கவா, நெடுநாள் பட்டினி கிடக்கவா என்று கேட்கும் திராவிட செல்வங்களை பெற்றுள்ள இயக்கம் தான் தி.மு.க., இந்த கூட்டம் நாம் நடத்தும் அறப்போராட்டம் குறித்து விளக்க மட்டுமல்ல, போராட்டத்தில் நாம் எப்படி நடந்து கொள்ள வேண்டும் என்று விளக்கவும் தான்.
அறப்போராட்டம் அறப்போராட்டம் தான் நடத்த உள்ளோம். இதில், சிறிதும் வன்முறை இல்லாமல் பார்த்துக் கொள்ள வேண்டும். வன்முறையை நாம் கற்றதும் இல்லை, அதை நாம் எண்ணி பார்த்ததுமில்லை போராட்டத்தில் அறவழி, அமைதி வழி, அண்ணா வழியை நாம் பின்பற்ற வேண்டும். இங்கு பேசிய நிர்வாகிகள், தொண்டர்களை தூண்டிவிடும் வகையில், முறுக்கேற்றும் வகையில் பேசினர் பேசியதோடு இல்லாமல் கடைசி வரை களத்தில் நின்று போராடவும் வேண்டும்.
பிணை கூடாது போராட்டத்தில் ஒரு கல்லை அவர்களாகவே வீசி, அதை நாம் வீசியதாக நம்மை தண்டிக்க நினைப்பர். இந்த பூச்சாண்டிக்கெல்லாம் பயப்படுவது தி.மு.க., இல்லை. பொது மக்கள் மத்தியில் அவச் சொல் ஏற்படாமல் நாம் பார்த்துக் கொள்ள வேண்டும் போராட்டத்தில் இவ்வளவு பேர், அவ்வளவு பேர் கலந்து கொள்கிறார்கள் என்று மாவட்ட நிர்வாகிகள் கூறினர். அவர்கள் பேசியவாறு நடக்க வேண்டும் சொல் வேறு, செயல் வேறு என்று இருக்கக் கூடாது ஆறு மாதம் ஜெயில் என்றால் கூட தயார் என்று கூறியிருக்கிaர்கள். 
