அத்வானி நடத்தவிருக்கும் ரத யாத்திரை போராட்டத்துக்கு அன்னா ஹசாரே எதிர்ப்பு


ராலேகான்சித்தி (மகாராஷ்டிரா)
இந்தியாவில் இடம்பெறுகின்ற ஊழல்களுக்கு எதிராக அடுத்த மாதம் ரத யாத்திரைப் போராட்டம் நடத்தப் போவதாக பாரதீய ஜனதா தலைவர் அத்வானி அறிவித்திருக்கும் அதேவேளை, அத்வானியின் ரத யாத்திரைப் போராட்டமானது ஏமாற்று வேலை என காந்தியவாதி அன்னா ஹசாரே கண்டனம் தெரிவித்துள்ளார்.
இது இவ்விதமிருக்க ஊழலுக்கு எதிரான தனது போராட்டம் குறித்து கருத்துத் தெரிவித்த அன்னா ஹசாரே,
‘எங்களின் கோரிக்கைகளை பாராளுமன்ற நிலைக் குழு நிறைவேற்றாவிட்டால், மீண்டும் போராட்டம் நடத்துவேன். எம்.பி.க்களின் வீடுகளின் முன் பஜனை பாடல்களைப் பாடி, போராட்டம் நடத்துவோம். ஊழலுக்கு எதிராக நாங்கள் போராட்டம் நடத்தும்போதெல் லாம், அரசியல் கட்சிகளுடன் எங்களைத் தொடர்புபடுத்திக் கூறுவதை வாடிக்கையாகக் கொண்டுள்ளனர். எங்களின் போராட்டத்துக்கும், அரசியல் கட்சிகளுக்கும் எந்தத் தொடர்பும் இல்லை’ என்று குறிப்பிட்டார்.
ழலுக்கு எதிராக 12 நாட்கள் உண்ணாவிரதம் இருந்த காந்தியவாதி அன்னா ஹசாரே தன் சொந்த ஊரான மகாராஷ்டிரா மாநிலம் ராலேகான் சித்தியில் தனியார் தொலைக்காட்சிக்கு அளித்த பேட்டியில் இவ்வாறு கூறியுள்ளார்.
‘ஊழலுக்கு எதிராக ரத யாத்திரை நடத்தப் போவதாக, பா. ஜ. தலைவர் அத்வானி அறிவித்துள்ளார். இது ஏமாற்று வேலை, உண்மையிலேயே ஊழலை ஒழிக்க வேண்டும் என அத்வானி விரும்பினால், பா. ஜ. ஆளும் மாநிலங்களில் லோக் ஆயுக்தா அமைப்பை ஏற்படுத்த அவர் நடவடிக்கை எடுக்க வேண்டும். ஜன் லோக்பால் சட்டமூலத்துக்கு பாராளுமன்றத்தில் தன் முழு ஆதரவையும் தெரிவிக்க வேண்டும். நிதி அமைச்சர் பிரணாப் முகர்ஜி, உள்துறை அமைச்சர் சிதம்பரம், மனித வள மேம்பாட்டுத்துறை அமைச்சர் கபில் சிபல் ஆகியோர், லோக்பால் சட்டமூலத்தை உருவாக்கும் கூட்டுக் குழுவில் அங்கம் வகித்தனர். இவர்கள் மூன்று பேரும், தங்களை பிரதமர் போல் கருதி நடந்து கொண்டனர்.
பா. ஜ., காங்கிரஸ் கட்சிகளைச் சேராத, ஊழல் இல்லாத மற்ற கட்சிகளுக்கு என் ஆதரவை தெரிவிப்பேன். அதற்காக, அந்தக் கட்சிகளை வழிநடத்த மாட்டேன். கடந்த மாதம் 16 ம் திகதி, டில்லியில் உண்ணாவிரதம் இருக்கச் சென்ற என்னை பொலிஸார் கைது செய்தனர். இந்த கைது சம்பவத்துக்கு முக்கிய காரணமாக இருந்தவர், உள்துறை அமைச்சர் சிதம்பரம். திகார் சிறையில் இருந்து என்னை மகாராஷ்டிராவுக்கு கொண்டு செல்வதற்கு, விமானம் தயாராக இருந்தது. ஆனால் சிதம்பரத்தின் திட்டம், அவர்களின் அரசாங்கத்துக்கு எதிராகவே திரும்பி விட்டது. பிரதமர் மன்மோகன் சிங், நல்ல மனிதர். ஆனால் அவரால் திறமையாகச் செயல்பட முடியவில்லை. மூத்த அமைச்சர்கள், பின்னணியில் இருந்து அவரை இயக்குவது தான், இதற்குக் காரணம்’ இவ்வாறு ஹசாரே கூறினார்.
அத்வானியின் ஊழலுக்கு எதிரான ரத யாத்திரை திட்டத்துக்கு ஹசாரேவின் ஆதவை கோரவில்லை என பாரதிய ஜனதா தெரிவித்துள்ளது.
இது குறித்து பா. ஜ. தகவல் தொடர்பாளர் பிரகாஷ் ஜவேத்கார் குறிப்பிடுகையில், ‘ரத யாத்திரையை பற்றி கருத்து சொல்வதற்கு ஹசாரேவுக்கு உரிமை உள்ளது. ரத யாத்திரைக்கு மக்கள் ஆதரவளிப்பதும் ஆதரவளிக்காததும் அவரவர் விருப்பம். ஆனால், நாங்கள் அத்வானியின் ரத யாத்திரைக்கு ஆதரவளிக்கும் படி ஹசாரேயை கேட்கவில்லை. அன்னா ஹசாரே உள்ளிட்ட பலரது ஊழல் எதிர்ப்பு போராட்டத்துக்கு பா.ஜ. ஆதரவு தெரிவித்துள்ளது. ஊழலற்ற இந்தியாவை உருவாக்கும் நோக்கோடுதான் அத்வானி ரத யாத்திரை நடத்துகிறார்’ என்றார்.
