உயிரங்கிகள் நிலைத்திருப்பதற்காக நீர் வளத்தைப் பாதுகாப்போம்

அருணா தருமலிங்கம் வந்தாறுமூலை.
குடிநீருக்கு நிறமோ, ருசியோ, மணமோ கிடையாது. இது ஒரு வேதியல் பொருளாகும். இதன் இரசாயன குறியீடு எச் ரூ ஓ ஆகும். இப்பொருளை பாத்திரத்தில் வைத்து சூடாக்கினால் நூறு பாகை செல்ஸியசில் ஆவியாக மாறிவிடும் இயல்புடையது. இதன் கொதி நிலையும் இதுவேயாகும். பூச்சியம் பாகை செல்ஸியசில் திடப் பொருளான பனிக்கட்டியாக மாறிவிடுகின்றது. இது மிதக்கும் வல்லமை உடையது.
இன்று பூகோளம் அபரிமிதமான முறையில் உஷ்ணம் (மிlobal தீarசீing) அடைவதால் வடக்கு மற்றும் தென்துருவப் பிரதேசங்களில் நிலை கொண்டுள்ள பனிப் பாறைகள் உருகி தண்ணீராகின்றன. இதனால் வெகுவாகப் பாதிக்கப்படுவது இந்நூற்றாண்டில் வாழும் மக்களே. இப்பனிக்கட்டிகள் தண்ணீராக மாறியதும் ஆறாக உருவாகி சமுத்திரங்களில் சென்று கலக்கின்றது. இதனால் கடல் மட்டம் எங்களுக்குத் தெரியாமலே உயர்ந்து விடுகின்றது. இதன் விளைவு குட்டித் தீவுகளுக்கு பெரும் ஆபத்தாகிவிடுகின்றது. 
திடீரென நிகழும் சுனாமி போன்ற இயற்கை அனர்த்தங்களின் போது மாலைதீவு, அந்தமான், நிக்கோபார் போன்ற தீவுகள் மூழ்கிவிடலாம் அல்லது சில மீற்றர் தூரத்திற்கு நகரலாம்.
தற்சமயம் இப்பூமியில் மொத்த தண்ணீரின் பரிமாணம் ஒரே மாதிரியாகத்தான் உள்ளது. பூமி தோன்றிய வரலாற்றை நோக்குவோமானால் புவியாகிய நெருப்புக் குழம்பிலிருந்து ‘ஹைட்ரஜன், ஒக்ஸிஜன் வாயு அணுக்களின் சேர்க்கையினால் ஏற்பட்ட தண்ணீர்தான் இன்றும் உள்ளது என்று விஞ்ஞானிகள் நம்புகின்றார்கள். தண்ணீர் கடல், ஏரி, குளம், மரம், செடிகள், விலங்குகள் மூலம் ஆவியாகி இதே அளவு திரும்பி பூமிக்கு மழை, பனி, பனிக்கட்டிகள் மூலம் வந்து சேருகின்றது.
உலகில் தண்ணீர் இரண்டு விதமாக காணப்படுகின்றது- கடல் நீர் உப்பாகவும், ஆறு, குளம், ஏரி, கிணறு என்பவற்றில் இனிப்பு நீராகவும் தென்படுகின்றது. இனிப்பு நீர், அல்லது நன்னீர் என்று கூறப்படுகின்ற நீரும் இரண்டு பிரிவுகளாக வகுக்கப்பட்டுள்ளது. கடின நீர், மிருதுவான நீர் என்பவையே அவை. தண்ணீரைப் பருக முடியாத நிலை ஏற்பட்டால் எழுபத்து இரண்டு மணித்தியாலங்களுக்குப் பிறகு மயக்கமுற வேண்டி வரலாம்.
மக்னீஸியம், கல்சியம், கார்பனேட் கூடுதலாக உள்ள கடின நீரை அதிகம் பருகினால் சில உபாதைகளை எதிர்கொள்ள வேண்டி வரலாம். அவற்றில் மூட்டு வலி, மூட்டு வாதம் போன்றவற்றைக் குறிப்பிடலாம். குடிநீரில் சல்பைட்டுக்கள் அதிகமாகக் காணப்படின் குடல் அழற்சியால் அவதியுறவேண்டிய நிலை ஏற்படுகின்றது. நன்னீரில் பொஸ்பைட் கூடுதலாகக் காணப்பட்டால் சல்பேட்டின் தாக்கத்தை ஒத்திருக்கும். ஃபுளோரைட் அதிகரித்தால் எலும்பு வளர்ச்சிக்கு குந்தகம் ஏற்படலாம்.
நாம் பருகும் குடிநீர் தூய்மையாகவும் சுத்தமாகவும் இருத்தல் அவசியம். இயற்கையாக நம் தோட்டத்தில் காணப்படுகின்ற நீர்ச் சத்து அதிகமாக உள்ள பழ வகைகளைப் புசித்தாலும் தூய்மையான நீர் எமக்குக் கிடைக்கின்றது. இதற்கு வாழைப்பழம், தோடம்பழம் போன்றன சான்று பகர்கின்றன. நீரை ஆவியாக்கி அந்த ஆவியைக் குளிர வைத்தால் நூறு சதவீத தூய்மையான நீரைப் பெறமுடியும்.
அதிகாலையில் வெறும் வயிற்றில் சிறிது சூடான தண்ணீரைப் பருகுவது சிறந்தது என்பது டாக்டர்களின் கூற்றாகும். எமது உடலில் உள்ள தண்ணீர் சில பிரதான பணிகளை மேற்கொள்கின்றது. எமது சருமத்தில் காணப்படுகின்ற நச்சுப் பொருட்களையும், உப்பையும் வெளியேற்றுவது குருதியில் தென்படுகின்ற தண்ணீர் மூலம் தான் ஊட்டச்சத்துக்கள் உயிரணுக்களைச் சென்றடைகின்றன.
இலங்கை, இந்தியா போன்ற நாடுகளில் காணப்படுகின்ற தண்ணீரில் நிலத்தடி நீர் இருபத்து ஐந்து சதவீதமும் ஏரிகள், ஆறுகளில் ஒரு சதவீதமும் உள்ளது.
