ஜெகன் நினைத்தால் பிரணாப் முகர்ஜியின்வெற்றியைத் தடுக்கலாம்?


ஆந்திரவின் புதிய அரசியல் தலைவராக உருவெடுத்திருக்கும் ஜெகன் மோகன் ரெட்டி கையில் பிரணாப் முகர்ஜியின் வெற்றிப் புன்னகை ஊசலாடி வருவதாக ஆந்திராவிலிருந்து வரும் தகவல்கள் கூறுகின்றன. 
அதாவது ஜெகன் மோகன் ரெட்டி, பி. ஏ. சங்மாவை ஆதரிக்க முடிவு செய்தால், அவரது கட்சியின் 15 எம். எல். ஏக்கள், ஒரு எம்.பி. மட்டுமல்லாமல் காங்கிரஸ் கட்சிக்குள் இருக்கும் ஜெகன் ஆதரவு எம். எல். ஏக்களும் பெருமளவில் சங்மாவுக்கு வாக்களிக்கும் அபாயம் எழுந்துள்ளதாம். இதனால் காங்கிரஸ் தரப்பு பெரும் கலக்கத்தில் உள்ளது.
குடியரசுத் தலைவர் தேர்தல் மூலம், காங்கிரஸ¤க்கு ஜெகன் ரூபத்தில் மேலும் ஒரு பெரிய சவால் வந்துள்ளது. ஜெகன் மோகன் ரெட்டியின் வை. எஸ். ஆர். காங்கிரஸ் கட்சி சமீபத்தில் நடந்த இடைத் தேர்தலில் 18 தொகுதிகளில் 16 தொகுதிகளை வென்றது. கூடவே கடப்பா எம்.பி. தொகுதியையும் தக்க வைத்துக்கொண்டது. 
இத்தேர்தலில் காங்கிரஸ் கட்சி பெரும் அடியை வாங்கியது. தற்போது ஜெகன் மோகன் ரெட்டி வசம் 15 எம். எல். ஏ. க்கள் ஒரு எம்.பி. உள்ளனர். சமீபத்தில் குடியரசுத் தலைவர் வேட்பாளரான பி. ஏ. சங்மா, ஜெகன் மோகன் ரெட்டியை சந்திக்க சிறைக்கு சென்றபோது சிறை அதிகாரிகள் அனுமதி தரவில்லை. ஆனால் சற்றும் சளைக்காத சங்மா அங்கிருந்து நேராக ஜெகன் மோகன் ரெட்டியின் வீட்டுக்கு சென்று அவரின் தாயார் விஜயம்மாவை சந்தித்து ஆதரவு கேட்டார்.
இதை காங்கிரஸ் தலைமை எதிர்பார்க்க வில்லை. இதுவரைக்கும் ஜெகன் மோகன் ரெட்டியின் நிலைப்பாடு குறித்துத் தெரிய வில்லை. ஆனால் அவர் சங்மாவை ஆதரிக்க தீர்மானிக்கலாம் என்று எதிர்பார்க்கப்படுகிறது. காங்கிரஸ¤க்கு அடிமேல் அடி கொடுத்தால் தான் அது இறங்கி வந்து தன்னிடம் பணியும் என்று ஜெகன் மோகன் ரெட்டி தரப்பு கருதுவதாக கூறப்படுகிறது. 
ஒருவேளை அவர் சங்மாவை ஆதரிக்க தீர்மானித்தால் அவருடைய கட்சியோடு அந்த முடிவு நின்றுவிடாது. மாறாக, காங்கிரஸ் கட்சிக்குள் இருக்கும் ஜெகன் மோகன் ரெட்டியின் ஆதரவாளர்களும் சங்மாவை ஆதரித்து மாற்றி வாக்களிக்கும் வாய்ப்புகள் நிறையவே உள்ளன. அப்படி நடந்தால் மிகப் பெரிய அளவில் பிரணாப் முகர்ஜிக்கு ஆந்திராவில் வாக்குகள் பறிபோகும் அபாயம் உள்ளது. 
ஒரு வேளை அது அவரது வெற்றியைத் தடுக்கக் கூடிய அளவிலும் கூட இருக்கலாம் என்கிறார்கள். இதனால் தான் ஜெகன் மோகன் ரெட்டி அடுத்து என்ன செய்யப் போகிறார் என்ற பெரும் பதைபதைப்பில் உள்ளனர் ஆந்திர காங்கிரஸார்.
