மண்முனை தென் எருவில் பற்று பிரதேச சபையை நகர சபையாக தரமுயர்த்துக


(துறைநீலாவணை நிருபர்)
மட்டக்களப்பு மாவட்டத்திலுள்ள மண்முனை தென் எருவில் பற்று பிரதேச சபையை நகர சபையாக தரமுயர்த்திக் கொடுக்க வேண்டுமென இலங்கை அரசாங்க பொதுச் சேவைகள் சங்கம் கோரிக்கை விடுத்துள்ளது.
இவ் விடயம் தொடர்பாக உள்ளூராட்சி, மாகாண சபைகள் அமைச்சர் ஏ.எல்.எம். அதாவுல்லாவுக்கு இலங்கை அரசாங்க பொதுச் சேவைகள் சங்கத்தின் தலைவர் வை.எல். சுலைமாலெப்பை, பொதுச் செயலாளர். கே. நடராசா ஆகியோர் ஒப்பமிட்டு அனுப்பி வைத்துள்ள கடிதத்தில் மேலும் கூறியுள்ளதாவது:- மண்முனை தென் எருவில் பற்று பிரதேச சபை பிரிவானது பாரிய அளவு ஏக்கர் நிலப்பரப்பை கொண்ட பிரதேசமாகவும், அதிகளவான குடித் தொகையை கொண்ட பிரதேசமாகவும் உள்ளது. 
இப்பிரதேச சபை எல்லைக்குள் துறைநீலாவணை, பெரியகல்லாறு, கோட்டைக்கல்லாறு, ஓந்தாச்சிமடம், மகிளூர், மகிளூர்முனை, குருமண்வெளி, எருவில், களுவாஞ்சிகுடி, களுதாவளை, தேத்தாதீவு, மாங்காடு, செட்டிபாளையம், குருக்கள்மடம் போன்ற பெரிய கிராங்களும் இன்னும் சில சிறிய கிராமங்களும் உள்ளது. 
பட்டிருப்பு தேர்தல் தொகுதியில் உள்ள இப் பிரதேச சபையானது பெளதீக, ஆளணி வசதிகளைக் கொண்டு பொதுமக்களுக்கு நிறைவான சேவையினை அளிக்க வேண்டுமாயின் தரமுயர்த்தப்பட்ட நகரசபையாக பரிணமிக்க வேண்டியது காலத்தின் தேவையாகவுள்ளது.
தற்சமயம் ஒரு பிரதேச சபைக்குரிய ஆளணி வசதியையும், பெளதீக வளங்களையும் கொண்டுள்ளமையால் மிகவும் பரந்து பட்ட நிலப்பரப்பை கொண்ட இப்பிரதேசத்தை இப் பிரதேச சபையினால் நிர்வகிக்க முடியாத துர்ப்பாக்கிய நிலை உள்ளது. (ஐ-)
