அரசுக்கு சேறு பூசும் நடவடிக்கையைஐ.தே.க. வினர் கைவிட வேண்டும்

பிரதியமைச்சர் ரோஹித்த அபேகுணவர்தன
இங்கிரிய தினகரன் நிருபர்)
அரசுக்கு சேறு பூசும் நடவடிக்கையை விடுத்து கட்சிக்குள் எழுந்துள்ள பிரச்சினைகளைத் தீர்த்து அவர்களுக்குள் ஒற்றுமையை ஏற்படுத்தி கட்சியை சரியான வழியில் இட்டுச் செல்வதில் ஐ. தே. க. வினர் கவனம் செலுத்த முன்வர வேண்டும். அரசாங்கம் மேற்கொண்டு வரும் அபிவிருத்தி வேலைகளைக் கண்டு பொறுக்காத எதிர்க்கட்சியினர் அரசுக்கு சேறு பூசும் நடவடிக்கையையே மேற்கொண்டு வருகின்றனர். கட்சிக்குள் எழுந்துள்ள பிரச்சினைகளை மூடி மறைக்குமுகமாகவே அவர்கள் இவ்வாறு விமர்சனம் செய்து வருகின்றனர்.
இவ்வாறு பிரதி அமைச்சர் ரோஹித்த அபேகுணவர்தன ஸ்ரீல. சு. கட்சியின் 60 வது ஆண்டு பூர்த்தியையொட்டி களுத்துறையில் நடைபெற்ற நிகழ்வொன்றில் கலந்து கொண்டு உரையாற்றும் போது கூறினார்.
தொடர்ந்து அவர் அங்கு உரையாற்றுகையில், இன்று ஐ. தே. க. வின் தலைமைத்துவத்துக்கு பெரும் சவால் ஏற்பட்டுள்ளது. கட்சிக்குள் குழப்ப நிலை தொடர்ந்த வண்ணமாகவே உள்ளது. நாட்டில் அமைதியும், சமாதானமும் ஏற்படுத்தப்பட்டு அபிவிருத்திப் பணிகள் முன்னெடுக்கப்பட்டு வருகின்றன. 
அதிவேகப் பாதை, மேம் பாலம், அனல் மின் திட்டம், துறைமுகம், விமான நிலையம் என்பன ஏற்படுத்தப்பட்டு வருகின்றன. இதனைக் கண்டு எதிர்க்கட்சியினர் பொறுக்க முடியாது மனம் புழங்கிப் போய் விமர்சனம் செய்து வருகின்றனர் என்று அவர் கூறினார். களுத்துறை மாவட்டத்தின் பல பகுதிகளிலும் பல்வேறு நிகழ்வுகள் இடம் பெற்றதுடன் மத வழிபாட்டு ஸ்தலங்களில் விசேட வழிபாட்டு நிகழ்வுகளும் இடம் பெற்றன. தோட்டப் புறங்களிலும் கலை, கலாசார நிகழ்வுகளுடன் விசேட வழிபாடுகளும் இடம்பெற்றன. (ஐ-ஞ)
