மதிலேறி தொந்தரவு செய்ததால் 
சிறுவனை சுட்டுக் கொன்றேன்

சென்னை சம்பவம் குறித்து இராணுவ அதிகாரி சாட்சியம்
சென்னை தீவுத் திடல் அருகே இந்திரா நகர் குடிசைப் பகுதியைச் சேர்ந்த சிறுவன் தில்ஷான் என்ற 13 வயதான சிறுவன் கடந்த 3ஆம் திகதி மதியம் துப்பாக்கியால் சுட்டுக் கொல்லப்பட்டான்.
இராணுவ அதிகாரி ஒருவர் தனது வீட்டின் பல்கனியில் இருந்து சிறுவனை துப்பாக்கியால் சுட்டு கொன்றார். இதனால் அதிர்ச்சி அடைந்த பெற்றோர் மற்றும் உறவினர்கள் குற்றவாளியை கைது செய்யக் கோரி மறியலில் ஈடுபட்டனர்.
இதில் இராணுவ அதிகாரி சம்பந்தப்பட்டு இருப்பதால் சி.பி.சி.ஐ.டி விசாரணைக்கு உத்தரவிடப்பட்டது. 
பொலிஸ் நிலையத்திற்குச் சென்று ஆதாரங்களைக் காட்டிய போது, வேறு வழியின்றி தில்சானை சுட்டுக் கொன்றது நான்தான் என்று ஒப்புக்கொண்டார். இதனையடுத்து, ராமராஜ் பாண்டியன் நேற்று முன்தினம் கைது செய்யப்பட்டார்.
சிறுவனைச் சுட்டதும் வீட்டில் குளியல் அறையில் சிறிது நேரம் பதுங்கி இருந்தார். பின்னர் வெளியில் வந்து பார்த்த போது, அங்கு மறியல், அதிகாரிகள் விசாரணை என்று பரபரப்பாக இருந்தது. ராமராஜ் பாண்டியன் ஒன்றும் தெரியாதவர் போல் வந்து அதிகாரிகளிடம் நடித்துவிட்டு சென்றார். அதன் பின்பு இரவில் காரை எடுத்துக் கொண்டு, நேப்பியர் பாலம் சென்று அங்கு கூவத்தில் தனது றைபிள் துப்பாக்கியையும், துப்பாக்கி ரவைகளையும் வீசிவிட்டு சென்றார்.
இதேவேளை, மேற்படி இராணுவ அதிகாரி வழங்கியுள்ள வாக்கு மூலத்தில் மரத்தில் ஏறியும், சுவர் ஏறி குதித்தும் தொந்தரவு தந்ததினால் தொல்லை தாங்க முடியாமல் சிறுவனை சுட்டுக்கொன்றேன் என குறிப்பிட்டுள்ளார்.
