சிறுவர் தொடர்பான பிரச்சினைகளும்சட்டப் பாதுகாப்பும்


(கடந்த வாரத் தொடர்)
ஏற்கனவே பார்த்த கட்டுரைகளில் சிறுவர்களுடைய நலன் தொடர்பிலான சில சட்டங்கள் பற்றிப் பார்த்தோம். இலங்கை அரசு சிறுவர் உரிமைகளுக்கான சர்வதேச உடன்படிக்கையை (1989) ஏற்று அங்கீகரித்துள்ளது. அமெரிக்க ஐக்கிய நாடு, சோமாலியா தவிர்ந்த ஏனைய ஐக்கிய நாடுகள் சபையினுடைய நாடுகள் அனைத்தும் உடன்படிக்கையை அங்கீகரித்துள்ளன.
		திருமதி. யசோதரா கதிர்காமத்தம்பி
		தலைவர் - சட்டத் திணைக்களம்,
		சிரேஷ்ட சட்டத்துறை விரிவுரையாளர்
		- இலங்கை திறந்த பல்கலைக்கழகம
உடன்படிக்கையின் பிரகாரம் ஒவ்வொரு உறுப்பு நாடும் உடன்படிக்கையில் உள்ள உரிமைகளைப் பெற்றுத் தருவதில் நிறுவனங்களை உருவாக்க வேண்டும். 
இச்சமவாயத்தின் பிரகாரம் பிள்ளைகளுக்கு ஏற்படும் பாதிப்புகளுக்குப் பரிகாரம் வழங்க வினைத்திறனுடன், கூடிய பிரத்தியேக சிறுவர் நீதிமன்றங்கள், ஏனைய நன்னடத்தை நிறுவனங்கள், பராமரிப்பு இல்லங்கள் என்பன முக்கியமாகும்.
இங்கு நாம் முக்கியமாக அவதானிக்க வேண்டியது யாதெனில், சிறுவர் அக்கறை தொடர்பான நிறுவனங்களில் பணிபுரியும் அதிகாரிகளுக்கு விசேட பயிற்சியளித்தல் வேண்டுமென சர்வதேச சட்டங்கள் எதிர்பார்க்கின்றன. ஏனெனில், வெறுமனே நிறுவனங்கள் இருந்தும் மக்களுக்குரிய சேவைகளை முறையாக வழங்காதவிடத்து, நிறுவனங்கள் இருப்பதில் அர்த்தமில்லை. 
மேலும், சிறுவர் நலன் தொடர்பான நிறுவனங்கள் மக்களால் இலகுவாக அணுகக்கூடிய வகையில் பரவலாக்கப்பட்டிருத்தல் வேண்டும். அத்துடன, அரசு மக்களுக்கு இந்நிறுவனங்கள் பற்றிய விழிப்புணர்வை ஏற்படுத்த பல நடவடிக்கைகளை எடுத்து வருகின்றன. இதற்கு பத்திரிகை, தொலைக்காட்சி போன்ற ஊடகங்கள் பெரிதும் உறுதுணையாகச் செயற்படுகின்றன.

கடந்த கட்டுரையில் சிறுவர் தொடர்பாக இருக்கக் கூடிய பல்வேறு விதமான பிரச்சினைகளைப் பார்த்தோம். அத்துடன், அப்பிரச்சினைகளுக்குப் பரிகாரம் பெற்றுக்கொள்ளும் சட்டங்களும் சுருக்கமாகக் கலந்துரையாடப்பட்டிருந்தது. 
இனி இலங்கையில் சிறுவர் தொடர்பான பிரச்சினைகளைத் தீர்த்து வைக்கவும், அவர்களின் அக்கறைகள் பற்றி அவதானம் செலுத்தவும் அரசினால் உருவாக்கப்பட்டுள்ள நிறுவனங்களை மக்களாகிய நாம் தெரிந்துகொள்வது அவசியமாகும்.

1998ஆம் ஆண்டில் 50 ஆம் இலக்க தேசிய சிறுவர் பாதுகாப்பு அதிகார சபை உருவாக்கப்பட்டது. இது, சிறுவருடைய நலன்கள் தொடர்பில் செயற்படும் பிரதான நிறுவனம் ஒன்றாகும். 
இச்சபையின் பிரதான கடமைகளாக பிள்ளைகள் பாதுகாப்பு மற்றும் துஷ்பிரயோகம் தொடர்பாக அரசு எடுக்க வேண்டிய நடவடிக்கைகள் தொடர்பில் ஆலோசனை வழங்குதல், சிறுவர் துஷ்பிரயோகத்தைத் தடுக்கும் வகையில் அதுபற்றி பொதுமக்களிடையே விழிப்புணர்வை ஏற்படுத்துவதற்கான நிகழ்ச்சிகளை ஒழுங்கமைத்தல், பொருத்தமான அமைச்சுகளுடன் சேர்ந்து சிறுவர் துஷ்பிரயோகம் தொடர்பான விடயங்களில் ஈடுபடுதல், தேசியக் கொள்கையை அமுல்படுத்துவதற்கான சட்ட, நிர்வாக நடவடிக்கைகளைச் சிபாரிசு செய்தல், ஏனைய நிறுவனங்களுடன் இணைந்து பயிற்சிப் பட்டறைகளை நடத்துதல் என்பனவற்றை பிரதான கடமைகளாகக் குறிப்பிடலாம். சிறுவர் பாதுகாப்பு அதிகார சபை தற்போது பெண்கள் விவகார சிறுவர் அமைச்சுடைய நேரடி கண்காணிப்பில் செயற்பட்டு வருகின்றது.
நாம் ஏற்கனவே பார்த்த கட்டுரையில் சிறுவர்களுக்கு ஏற்படக்கூடிய பல்வேறு துஷ்பிரயோகங்கள், உரிமைகள் மீறல், பாதுகாப்பின்மை போன்றவற்றை விரிவாகப் பார்த்ததுடன் அவ்வாறான சந்தர்ப்பங்களில் முறைப்பாட்டை மேற்கொள்ள வேண்டும் எனப் பார்த்தோம். சிறுவர் பாதுகாப்பு அதிகார சபை 2002 ஆம் ஆண்டு பொலிஸ் பிரிவு ஒன்றை ஸ்தாபித்துள்ளது. இங்கு பிள்ளைகளுக்கு ஏற்படும் துஷ்பிரயோகம் தொடர்பாக எவரும் முறைப்பாட்டை மேற்கொள்ளலாம். 
இப்பிரிவு மொத்தமாக 16 அலுவலர்களை உள்ளடக்கியுள்ளது. இப்பிரிவு அதிகார சபைக்கு முறையிடப்படும் குற்றங்கள் தொடர்பாக விசாரணை நடத்துகின்றது. இந்தப் பொலிஸ் பிரிவினுடைய தொழிற்பாடுகளை குற்றவியல் விசாரணை நடவடிக்கைகள் அதிகார சபை கண்காணித்து வருகின்றது. 
முறைப்பாடுகள் எழுத்து மூலமாக அல்லது வாய்மொழி மூலமாக வழங்கப்பட்டலாம். வழங்கப்படும் முறைப்பாட்டில் இயலுமான வரை போதியளவு தகவல்கள் வழங்கப்படுதல் வேண்டும். உதாரணமாக, துஷ்பிரயோகத்தை மேற்கொண்ட நபருடைய முழுப்பெயர், தொழில் புரியும் இடம், வீட்டு முகவரி, தொலைபேசி இலக்கம், துஷ்பிரயோகம் நடைபெற்ற இடம் என்பனவற்றைத் தெளிவாக வழங்கும் போது விசாரணை நடைபெற இலகுவாக இருக்கும்.
துஷ்பிரயோகத்திற்கு உட்பட்ட பிள்ளை சட்ட மருத்துவ அதிகாரியின் பரிசோதனைக்கு உட்படுத்தப்படுவார். இது அதிகார சபையின் உரிய அலுவலரினால் கண்காணிக்கப்படல் வேண்டும். 
மேலும், பிள்ளை ஒன்றினுடைய துஷ்பிரயோகம் தொடர்பாக விசாரணை நடைபெறும் கட்டங்களில் ஒவ்வொரு நடவடிக்கை பற்றியும் பெற்றோர் அல்லது பாதுகாவலர் அறிந்துகொள்ள உரிமையுடையவர் ஆவர்.
எனவே அதிகார சபையின் உரிய அலுவலர்கள் இவ்விடயங்களைக் கருத்திற் கொள்ள வேண்டும். விசாரணை நடவடிக்கையின் போது பிள்ளையுடைய உணவு, உடை மற்றும் ஏனைய நலன்களைக் கருத்திற்கொண்டு அதற்கேற்றவாறு அலுவலர் செயற்பட வேண்டும்.
பொலிஸ் பிரிவினால் சரியான முறையில் வினைத்திறனுடன் செயற்பாடுகள் நடைபெறாத சந்தர்ப்பத்தில் அதனைப் பற்றி அதிகார சபையின் தவிசாளருக்கு அறிவிக்க வேண்டும்.
தேசிய சிறுவர் பாதுகாப்பு சபையின் அதிகாரிகள் நாடு முழுவதுமாக எல்லா மாவட்டங்களிலும் மாவட்ட செயலாளர் காரியாலயத்தை மையமாகக் கொண்டு செயற்படுகின்றனர்.
தகவல் 
அதிகார சபையினால் வழங்கப்பட்ட அண்மைய தீர்ப்பு ஒன்றில் பாடசாலை போக்குவரத்துச் சேவைகளை மேற்கொள்ளும் வண்டிச்சாரதிகள் விசேட அனுமதிப்பத்திரம் ஒன்றை +திகார சபையிடமிருந்து பெறுதல் வேண்டும். இதற்குரிய காரணம் 3 வயது சிறுமி ஒருத்தியை 63 வயது மதிக்கத்தக்க வண்டிச் சாரதி பாலியல் துஷ்பிரயோகம் மேற்கொண்ட சம்பவம் அதிகார சபையில் முதல் முறையாக முறைப்பாடு செய்யப்பட்டதைத் தொடர்ந்து இந்த நடவடிக்கை மேற்கொள்ளப்பட்டது. பெற்றோர் தமது பிள்ளைகள் பாடசாலைக்கு வானில் அனுப்பும் போது மிகவும் கண்காணிப்புடன் இருத்தல் அவசியமாகும்.
வெளிநாட்ழி வேலைவாய்ப்புக்காக தாய் வெளிநாடு செல்லும் போது அத்தாயாருடைய பிள்ளைகள் தொடர்பாக பாதுகாப்பு வழங்க அதிகார சபை நடவடிக்கை எழித்து வருகிறது. அதிகார சபையின் தவிசாளர் திருமதி அனோமா அபேரத்ன குறிப்பிடுகையில், வேலைவாய்g;புக்காக வெளிநாடு சென்ற தாய்மாரின் பிள்ளைகள் தொடர்பான விபரங்களை அதிகார சபைக்கு வழங்கினால் தாய்மார் நாடு திரும்பும் வரை உரிய பாதுகாப்பை பிள்ளைக்குப் பெற்றுத்தர முடியுமென குறிப்பிட்டார். தாய்மார் 1929 என்ற இலக்கத்திற்கு தொடர்புகொண்டு தமது பிள்ளைகளின் விபரங்களைப் பதிவுசெய்து கொள்ளலாம்.

சிறுவர் பாதுகாப்பு அதிகார சபைக்கு கிடைக்கப்பெற்ற தகவல்களின் அடிப்படையில் நூற்றுக்கும் மேற்பட்ட முறையற்ற இணையத்தளங்கள், பத்தரமுல்ல சிறவர் பாதுகாப்பு நீதிமன்ற கட்டளை மூலம் தடை செய்யப்பட்டுள்ளன. இணையத்தளங்கள் பாலியல் தொடர்பான படங்கள் மற்றும் வீடியோக்களை உள்ளடக்கியுள்ளன. 
இன்று அநேகமாக பல வீடுகளில் சிறுவர்கள் பயன்படுத்தக் கூடியதை நாம் அவதானிக்கக் கூடியதாகவுள்ளது. தகவல் தொழில்நுட்ப தசாப்தத்தில் இணையத்தளங்கள் நல்ல பயனற்ற தகவல்களை வழங்குகின்ற அதேவேளை, சிறுவர்களுக்கு உசிதமற்ற விடயங்களையும் கொண்டுள்ளன. பெற்றோர் பிள்ளைகளை இவ்விடயம் தொடர்பில் கண்காணித்தல் அவசியமாகும்.

இந்நிறுவனம் 1956 ஆம் ஆண்டு உருவாக்கப்பட்டது. சிறுவர்களுடைய நன்னடத்தை தொடர்பில் அவர்களுக்குரிய இலகுவான நீதிமுறை பரிகாரங்கள் வழங்குதல், குடும்பத்தை பிரிந்து வாழும் சிறுவர்களுக்கு குடும்பத்துடன் சேர்ந்து வாழ வழியமைத்தல் போன்ற கடமைகளை பிரதானமாக மேற்கொண்டு வருகின்றது. இனி இதனைப் பற்றிச் சற்று விரிவாகப் பார்ப்போம். 
1. பெற்றோருக்குக் கட்டுப்படாத பாடசாலையில் இருந்து இடைவிலகிச் செல்லும் மாணவர்களை நல்வழிப்படுத்தல்.
இலங்கையில் 5-14 வரை கட்டாயக் கல்வி என்ற அம்சம் உள்ளடக்கப்பட்டுள்ளது. எனினும், சில முரட்டுக்கணம் கொண்ட பிள்ளைகள் பாடசாலைக் கல்வியை இடைநடுவில் விட்டு சமூகவிரோதச் செயல்களில் ஈடுபடுவதை நாம் காணலாம். இவ்வாறாக பிள்ளைகள் போதைவஸ்து கடத்தல், போதைவஸ்து பாவனை. கொள்ளைக் கூட்டங்களில் சேர்த்துக்கொள்ளல் போன்ற விடயங்களுக்கு சில கும்பல்கள் இணைத்துக்கொன்கின்றனர். எனவே, இவ்வாறான பிள்ளைகள் நன்னடைத்தை பாடசாலைகளில் சேர்ப்பதன் மூலம் எதிர்காலத்தை வழங்க இந்நிறுவனம் உறுதுணையாகவுள்ளது.
2. அனாதைப் பிள்ளைகள் கைவிடப்பட்ட ஆதரவற்ற பிள்ளைகளுக்கு அனுசரணையாகப் இருந்து அவர்களை நல்வழிப்படுத்துவது இதன் பிரதான பணியாகும். மேலும் தத்தெடுக்க விரும்பும் ஆட்கள் இந்நிறுவனத்திலிருந்து பிள்ளைகளைத் தத்தெடுக்கலாம். உள்நாட்டு, மற்றும் வெளிநாட்டில் உள்ளவர்களும் விண்ணப்பிக்கலாம்.
3. சிறுவர்கள், நீதிமன்ற விசாரணைக்காக அழைத்துச் செயல்லப்படும் வரை இந்நிறுவனம் தடுப்பு இல்லங்களில் இப்பிள்ளைகளைத் தடுத்து வைக்கும். நன்னடத்தை மற்றும் சிறுவர் பராமரிப்புச் சேவை உத்தியோகத்தர்கள் பிள்ளைகளுடைய விடயங்களில் பங்குபற்றும் போது பிள்ளை மற்றும் அப்பிள்ளையின் பெற்றோருடைய கெளரவித்திற்கு மதிப்பளிக்க வேண்டும். 
மனித உரிமை வளர்ச்சியில் மனித கெளரவம் என்பது பிரதான இடத்தை வகிக்கின்றது. சிறவருடைய கெளரவத்தைப் பேணும் வகையில் நன்னடத்தை அதிகாரிகள் தமது கடமையில் கவனம் செலுத்த வேண்டியது அவசியமாகும்.
எந்தவொரு பிள்ளை மீதாவது புரியப்பட்ட குற்றம் தொடர்பில் அல்லது பிள்ளை குற்றச்செயல் ஒன்றைப் புரிந்துள்ள வேளையில் நன்னடத்தை அதிகாரிகள் உரிய தகவல்களை பொலிஸாருக்கு வழங்க கடமைப்பட்டுள்ளதை ஏற்கனவே குறிப்பிட்டது. 
போல தேசிய அபிவிருத்தி அதிகார சபை பொலிஸ் பிரிவினால் அல்லது பொலிஸ் நிலையத்தில் தாபிக்கப்பட்டுள்ள சிறுவர் தொடர்பான பொலிஸ் அதிகாரிகள் விசாரணை மேற்கொள்ளும் போதோ தகவல்களைத் திரட்டும் போதோ அவர்களுக்குரிய அனைத்து ஒத்துழைப்பையும் நன்னடத்தை அதிகாரிகள் வழங்க வேண்டும். 
இங்கு முக்கியமாக அவதானிக்க வேண்டியது என்னவெனில் குற்றச் செயல் ஒன்று பிள்ளைக்கு எதிராக நடைபெறாமல் பாதுகாப்பு வழங்குவது முதலாவது பொறுப்பாகும். எனினும், அவ்வாறு தடை செய்ய முடியாமல் குற்றச்செயல் ஒன்று நடைபெற்ற பின்பு அதற்குரிய பரிகாரத்தைப் பெற்றுத்தருவதில் அனைவரும் முன்னின்று செயற்பட வேண்டும். 
ஒரு விசாரணை நடைபெறவும் உரிய பரிகாரங்களைப் பெற்றுக்கொள்ளவும் சான்றுகள் முக்கியமாகும். எனவே, உண்மையான சம்பவத்துடன் தொடர்புடைய சந்தேக நபரைக் கைதுசெய்து, நீதிமன்றத்தில் ஒப்படைத்து, விசாரணை நடைபெற்று இறுதித் தீர்ப்பை எட்டும் வரை அனைத்து நிறுவனங்களையும் சார்ந்த அதிகாரிகள் ஒத்துழைப்புடன் செயற்பட வேண்டும்.

சிறுவர் இல்லங்களில் தடுத்து வைக்கப்பட்டிருக்கும் அப்பிள்ளைகள் தொடர்பான அறிக்கைகளை முறையாக வழங்க வேண்டியது நன்னடத்தை அதிகாரிகளின் கடமையாகும். இங்கு பிள்ளையின் உடல் நலம் மற்றும் கல்வி சம்பந்தமாக அப்பிள்ளையின் நடத்தை என்பவற்றை கண்காணித்து அப்பிள்ளையின் நிலையினை எடுத்து அறிக்கையிடுவது முக்கிய கடமையாகும். இந்த அறிக்கைகளை நீதிமன்றத்திற்கு வழங்க வேண்டும். 
இவ்வறிக்கையை அடிப்படையாகக் கொண்டு பிள்ளை மேலதிகத் தடுப்பில் வைத்திருக்கப்பட வேண்டுமா அல்லது பெற்றோரிடம் அனுப்பி வைக்கப்பட வேண்டுமா என்பது தீர்மானிக்கப்படும். மேலும் பிள்ளை சீர்திருத்த இல்லத்தில் தடுத்து வைக்கப்படுமா என்றும் நீதிமன்றத்தினால் தீர்மானிக்கப்படும். பாதுகாப்பான தங்குமிடத்திலுள்ள பிள்ளைகளின் அறிக்கை மாகாண மட்டத்திலான நன்னடத்தை ஆணையாளரிடம் சமர்ப்பிக்கப்பட வேண்டும்.
சிறுவர் சீர்திருத்தப் பாடசாலைகளில் சேர்க்கப்பட்டிருக்கும் போது அப்பிள்ளையைப் பராமரிக்க வேண்டிய கடப்பாடு முழுமையாக அப்பாடசாலை அதிகாரிகளிடம் இருக்கிறது. இவ்விடயத்தில் பிள்ளைக் கல்வி, சுகாதாரம் போன்ற விடயங்களைப் பற்றி நன்னடத்தை அதிகாரிகள் அறிக்கை வழங்க வேண்டும். இவ்வறிக்கைகள் ஏன் முக்கியம் பெறுகின்றன? சரியான தகவல்களின் அடிப்படையில் அறிக்கை கிடைக்குமாயின் நிறுவனங்கள் மேலதிக நடவடிக்கையை எடுக்க முடியும். 
உதாரணமாக, அனைத்து சிறுவர்களுடைய மன நிலையும் ஒரே மாதிரியாக இருக்காது. அதேபோன்று வெவ்வேறுபட்ட சூழ்நிலைகள், குடும்ப அமைப்புகள் அல்லது கைவிடப்பட்ட வீதிகளில் அனாதையாக என பல்வேறுபட்ட தனிப்பட்ட அம்சங்களை பொருந்திய சிறுவர்கள் இருக்கக் கூடும். சில வேளைகளில் சில பிள்ளைகளை இலகுவாக நல்வழிப்படுத்த முடியும். சில பிள்ளைகள் முரட்டுக்குணம் கொண்டவர்களாக இருப்பர். இதன் காரணமாக மேலே சொல்லப்பட்ட அறிக்கைகளைக் கொண்டு ஒவ்வொரு பிள்ளையின் தேவைக்கேற்றவாறு நடவடிக்கைகள் எடுக்க முடியும்.

இப்பிரிவின் கீழ் பெருமளவில் பெண் பொலிஸ் உத்தியோகத்தர்கள் கடமையில் ஈடுபடுத்தப்பட்டுள்ளனர். இப்பிரிவு தமது கடமைகளை சிறுவர் பாதுகாப்பு அதிகார சபையின் உதவியுடன் புரியலாம். எவரேனும் ஒரு சிறுவன் அல்லது சிறுமிக்கு எதிராக ஏற்கனவே கூறப்பட்டுள்ள பிரச்சினைகள் ஏற்பட்டுள்ளதை அறிந்த எந்தவொரு பொதுமகனும் அதனைப்பற்றி சிறுவர் மற்றும் பெண்கள் காரியாலயத்தில் முறையிடலாம்.
இது நாம் நாட்டின் பிரஜை என்ற எமது சிறுவருக்கு நாட்டிற்குச் செய்யும் கடமை என எடுத்துக்கொள்ள வேண்டும். இக்காரியாலயத்திற்கு முறைப்பாடு ஒன்று கிடைக்கப்பெறும் போது பாதிப்புக்குள்ளான அல்லது தவறிழைத்த பிள்ளையை அழைத்து சம்பவம் தொடர்பில் அவர்களுக்கு விளங்கக்கூடிய மொழியில் தெரியப்படுத்தல் வேண்டும்.
ஏற்கனவே குறிப்பிட்டது போல ஒவ்வொரு பிள்ளையுடைய சமூக, குடும்பச் சூழ்நிலைகள் வேறுட்டதாகவும் அதேவேளை, அப்பிள்ளையின் உடல்நிலை அல்லது மனநிலை வேறுபட்டதாகவும் இருக்கக் கூடும். ஒவ்வொரு பிள்ளையையும் விசாரணைக்கு உட்படுத்தும் போது, வயது வந்தோரை விசாரிக்கும் வகையில் அல்லாது (வயது வந்தோரும் கெளரவத்துடன் நடத்தப்பட வேண்டும்) பிள்ளையிடம் அன்பாகவும், கவனத்துடனும் கேள்விகளைக் கேட்க வேண்டும். 
குற்றஞ்சாட்டப்பட்ட பிள்ளை அல்லது தவறை மேற்கொண்ட பிள்ளை பெண் பிள்ளையாக இருப்பின் பெண் பொலிஸ் உத்தியோகத்தர்கள் விசாரிப்பது சிறப்பாகும். 
பிள்ளையை அசெளகரியத்திற்கு உள்ளாக்கும் வகையிலான வினாக்களைக் கேட்கக் கூடாது. சிறுவர்களை விசாரிக்கும் அலுவலர் அதற்குரிய விசேட பயிற்சியைப் பெற்றிருப்பின் அது உசிதமாகும். ஐக்கிய நாடுகள் சிறுவர் சமவாயத்தின் உறுப்புரை 03இன் படி சிறுவர் தொடர்பாக எந்தவொரு நடவடிக்கையிலும் தீர்மானம் எடுக்கும் போது சிறுவனின் அதிகூடிய நலனைக் கருத்தில் எடுக்க வேண்டும் எனக் குறிப்பிட்டுள்ளது.
அங்கவீனச் சிறுவர்கள் அல்லது மனநிலை பாதிக்கப்பட்ட சிறுவர்கள் தொடர்பாக விசேட கவனம் செலுத்த வேண்டியது பொலிஸ் அலுவலர்களின் கடமையாகும். 
பொலிஸ் நிலையத்தில் முறைப்பாடு செய்யப்பட்ட பின்பு அச்சிறுவர்களை வயது வந்தவர்களுடன் சேர்த்து கூடத்தில் தடுத்து வைக்கப்படுதலை அதிகாரிகள் தவிர்த்தல் வேண்டும்.
கைவிடப்பட்ட அல்லது பெற்றோரை விட்டுப் பிரிந்து பெற்றோர் இருக்கின்ற இடத்தை அறிந்து கொள்ள முடியாதிருப்பின், உரிய கவனம் செலுத்தி பிள்ளைகளை பெற்றோரிடம் ஒப்படைக்க நடவடிக்கை எடுக்க வேண்டும். 
பிள்ளையின் இயற்கைப் பாதுகாவலர் பெற்றோர் ஆவர். மனித உரிமைகளின் பிரகாரம் குடும்பம் என்பது சமூகத்தின் அடிப்படைக் கட்டமைப்பு என்பதுடன் பிரிந்து சென்ற குடும்ப உறுப்பினர்கள் ஒவ்வொருவரும் குடும்பத்துடன் சேர்ந்து வாழ்வதற்கான உரிமை அங்கீகரிக்கப்பட வேண்டும்.
எனினும் சில வேளைகளில் உரிய பாதுகாவலரை தேடிக் கண்டுபிடிக்க முடியாத சந்தர்ப்பத்தில் நீதிமன்றத்திடம் ஒப்படைத்து நீதிமன்ற கட்டளை மூலம் பிள்ளைகள் பாதுகாப்பான அரச இல்லங்களில் தடுத்து வைக்கப்பட முடியும். 
அதேவேளை, பெற்றோர் பிள்ளை இருக்கின்ற இடத்தை அறிந்து அவ்விடத்திற்கு வருவாராயின் அவர்கள் பிள்ளையின் சட்டரீதியான பாதுகாவலர் என்பதை உறுதிப்படுத்திக்கொண்டு பிள்ளையை ஒப்படைக்கலாம். 
நீதிமன்ற நடவடிக்கையின் போது பெற்றோர் பிரசன்னமா இருக்கக்கூடிய வகையில் பொலிஸ் அதிகாரிகள் உதவியளித்தல் வேண்டும்.
சிறுவர்கள் வேலைக்கமர்த்தப்படும் போது அதனைப் பற்றி தொழில் திணைக்களத்தில் முறைப்பாடு மேற்கொள்ளலாம்.
முன்னைய கட்டுரைகளில் இலங்கையில் 14 வயது வரை கட்டாயக் கல்வி அறிமுகப்படுத்தப்பட்டுள்ளது என்றும், 14 வயதுக்குக் குறைந்த பிள்ளையை வேலையில் அமர்த்துவது தவறு எனவும் பார்த்தோம்.
கடைகள், காரியாலயங்கள், வீடுகள், தொழிற்சாலைகள் போன்ற இடங்களில் பிள்ளைகள் வேலைக்கு அமர்த்தப்பட்டுள்ளதை அறிந்துகொள்ளும் எந்தவொரு நபரும் தொழில் திணைக்களத்தில் முறைப்பாட்டை மேற்கொள்ளலாம். 
தொழில் திணைக்களம் சிறுவர் மற்றும் பெண்களுக்கென விசேட பிரிவு ஒன்றை உருவாக்கியுள்ளது. இதன் பிரதான நோக்கம் பெண்கள், பிள்ளைகள் தொழிலில் ஈடுபடுத்தப்படும் அவை தொடர்பான நடவடிக்கை எடுப்பதாகும்.
தொழில் திணைக்கள அதிகாரிகள் முறைப்பாட்டைப் பெற்ற பின்பு, குறிப்பிட்ட இடத்தைப் பரிசோதனை செய்ய வேண்டும். அத்துடன், பொலிஸ் நிலையத்தில் முறைப்பாடு ஒன்றை மேற்கொள்ள வேண்டும். சில இடங்களில் தொழில் தருநர்கள், பிள்ளையின் வயதை மிகைப்படுத்திக் கூறும் சந்தர்ப்பங்களும் உண்டு. 
ஏற்கனவே பிள்ளையிடம் யாரும் வயதைப் பற்றிக் கேட்டால், 14க்கு குறைவான வயது எனின் அதனைக் குறிப்பிட வேண்டாம் என அறிவுறுத்தப்பட்டிருப்பர். 
எனினும், சில வேளைகளில் பிள்ளைகளைப் பார்க்கும் போது தோற்றத்தை வைத்து சாதாரணமாக வயதை மதிப்பிட கூடியதாக இருக்கும். அவ்வாறு சந்தேகம் ஏற்படின், அதனை தொழில் திணைக்களத்தில் முறையிடலாம். மேற்குறிப்பிட்ட முறைப்பாட்டை உதவி தொழில் ஆணையாளர், மாவட்ட தொழில் அலுவலகம், சிரேஷ்ட தொழில் உத்தியோகத்தர், உப தொழில் அலுவலகம் அல்லது தொழில் திணைக்களத்தின் அலுவலகத்திற்கு அறிவிக்கலாம்.
