கங்கைக்கரை கிராமவாசிகளுக்கு பித்தப்பை புற்றுநோய் அபாயம்



கங்கை நதிக்கரையோர கிராமங்களில் வசிக்கும் மக்களுக்கு பித்த நீர்ப்பையில் புற்றுநோய் உருவாகும் அபாயம் அதிகம் உள்ளதாக ஆய்வு ஒன்றில் தெரிய வந்துள்ளது. 
இந்தியாவின் புண்ணிய நதியாக போற்றப்படும் கங்கை சுற்றுச் சூழல் சீர்கேடுகள் காரணமாக மாசுபட்டுள்ளது. இதில் தொழிற்சாலைகளின் கழிவுகள் உள்ளிட்டவை கலப்பதால், மிக மோசமாக பாதிக்கப்பட்டுள்ளது.
இதன் காரணமாக இந்நதியின் கரையோரமாக வசிக்கும் மக்களுககு பல்வேறு நோய்கள் உருவாகின்றன. கங்கை நதிக்கரையோரம் வசிக்கும் மக்களுக்கு ஏற்படும் நோய் பாதிப்புகள் குறித்து ஆறு ஆண்டுகளாக மும்பையை சேர்ந்த மருத்துவக் குழு ஒன்று ஆய்வு நடத்தி வந்தது. உத்தரப் பிரதேசம், பீகார் உள்ளிட்ட மாநிலங்களில் கங்கை நதிக்கரையோரமாக வசிக்கும் 60 கிராமங்களில் இந்த ஆய்வு மேற்கொள்ளப்பட்டது.
இந்த ஆய்வு முடிவுகள் அண்மையில் இணைய தளத்தில் வெளியிடப்பட்டன. அதில் கங்கை நதிக்கரையோரம் வசிக்கும் மக்களுக்கு பித்த நீர்ப்பையில் புற்றுநோய் ஏற்படுவதாக தெரிய வந்துள்ளது. பீகாரில் வைசாலி மாவட்டத்தில் உள்ள கந்த நதிக்கரை ஓரத்தில் உள்ள ஆறு கிராமங்களைச் சேர்ந்த மக்கள் அதிக அளவில் பித்த நீர்ப்பை புற்றுநோயால் பாதிக்கப்பட்டுள்ளனர்.
இது குறித்து ஆய்வுக் குழுவில் இடம்பெற்ற மருத்துவர் ஜெகன்நாத் கூறியதாவது, பீகார் மற்றும் உத்தரப் பிரதேச மாநிலங்களில் மட்டும் ஆண்டுக்கு 20 முதல் 30 ஆயிரம் மக்கள் வரை பித்த நீர்ப்பையில் உருவாகும் புற்றுநோயால் பாதிக்கப்படுகின்றனர். 
மும்பையில் உள்ள டாடா நினைவு மருத்துவமனையில், பித்த நீர்ப்பை புற்றுநோய் சிகிச்சைக்காக அனுமதிக்கப்படும் நோயாளிகளில் பெரும்பாலானோர் பீகார் மற்றும் உத்தர பிரதேச மாநிலங்களில் கங்கை நதிக்கரையோர பகுதிகளைச் சேர்ந்தவர்கள்.
கங்கை நதியில், தொழிற்சாலை உள்ளிட்ட பல்வேறு கழிவுகள் கலந்து மிக மோசமாக பாதிக்கப்பட்டுள்ளது. இதனால் அந்த நதிக்கரையோரத்தில் நிலத்தடி நீரும் கடுமையாக மாசுபட்டுள்ளது. அந்த பகுதி நிலத்தடி நீரில், அதிக அளவில் இரும்பு சத்துக்களும், நச்சுப் பொருட்களும் கலந்துள்ளன. இதை பயன்படுத்தும் மக்கள் பெரும் பாதிப்புக்குள்ளாகின்றனர்.
இந்த ஆய்வின் போது இந்நோய் பாதிப்பு அறிகுறி தெரிந்த 8,421 பேர், ‘அல்ட்ரா சோனோகிராபி’ ஆய்வுக்குட்படுத்தப்பட்டனர். இவர்கள் அனைவருமே நதிக்கரையோர பகுதிகளில் வசிக்கும் கிராம மக்கள் ஆவர். இதில் 40 சதவீதம் பேர், வாரணாசி பகுதியில் கங்கை நதிக்கு 5 கி. மீ. தூரத்தில் வசிப்பவர்கள். 30 சதவீதம் பேர் பாட்னாவில் கங்கை நதியோரம் வசிப்பவர்கள்.
25 சதவீதம் பேர் புன்புன் பகுதியிலும், 66 சதவீதம் பேர் பீகாரின் வைசாலி மாவட்டத்தில் கங்டாக் நதிக்கரையோரம் வசிப்பவர்கள். இந்நோய் பாதிப்பு குறிகுறி தென்பட்ட மக்களுக்கு ‘அல்ட்ரா சோனோகிராபி’ ஆய்வு செய்யப்பட்ட அதே நேரத்தில் அந்த பகுதியில் உள்ள நீரும் சேகரிக்கப்பட்டு ஆய்வு செய்யப்பட்டது. இவ்வாறு ஜெகன்நாத் கூறினார்.
