எடியூரப்பாவுக்கு ஆதரவாக8 அமைச்சர்கள் இராஜினாமா கடிதம்


எடியூரப்பா மீது சி. பி. ஐ. விசாரணை நடத்த உள்ள நிலையில் அடுத்தக்கட்ட நடவடிக்கை குறித்து அவருடைய ஆதரவு எம். எல். ஏ. க்கள் பெங்களூரில் நேற்று முன்தினம் ஆலோசனை நடத்தினர். 8 அமைச்சர்கள் தங்கள் இராஜினாமா கடிதங்களை எடியூரப்பாவிடம் கொடுத்தனர். கர்நாடகாவில் எடியூரப்பா துணை முதல்வராக இருந்தபோது குவாரி தொடங்க அனுமதி அளித்து 20 கோடி ரூபா இலஞ்சம் பெற்றதாக குற்றச்சாட்டு எழுந்தது. அது தொடர்பாக சி. பி. ஐ. விசாரிக்க உச்ச நீதிமன்றம் கடந்த வெள்ளிக்கிழமை உத்தரவிட்டது. இதையடுத்து, பெங்களூரில் உள்ள தனது வீட்டில் பா. ஜ. எம்.எல்.ஏ.க்கள், ஆதரவாளர்களுக்கு எடியூரப்பா நேற்று முன்தினம் காலை விருந்து வைத்தார்.
கர்நாடகாவில் 2002 ஆம் ஆண்டில் இருந்தே குவாரி ஊழல் நடந்து வருவதாக லோக் ஆயுக்தா கூறியுள்ள நிலையில், எடியூரப்பாவை மட்டும் குறிவைத்து சி. பி. ஐ. விசாரணை நடத்த வேண்டியது ஏன்? இதன் பின்னணியில் எதிர்க் கட்சிகள் இருக்கின்றனவா? எடியூரப்பாவின் வளர்ச்சியை விரும்பாத பா. ஜ. வினர் இதன் பின்னணியில் உள்ளார்களா என ஆலோசனை கூட்டத்தில் அலசப்பட்டது.
அமைச்சரவை மாற்றம், ஆதரவாளர்களுக்கு பதவி வழங்குவது ஆகியவற்றில் எடியூரப்பாவுக்கு சாதகமாக கட்சித் தலைமை இல்லாத நிலையில் எப்படி செயல்படுவது? மாற்று கட்சிக்கு ஆதரவு அளிப்பதா அல்லது புதிய கட்சி துவங்குவதா என்றும் ஆலோசிக்கப்பட்டது. தொடர்ந்து அமைச்சர் உதாசியின் வீட்டில் எடியூரப்பா ஆதரவாளர்கள் அவசர ஆலோசனை நடத்தினர். 
ஆட்சியை கலைத்துவிட்டு தேர்தலை சந்திக்க வேண்டும் என்று அவர்கள் வலியுறுத்தினர். மாலையில் எடியூரப்பாவின் வீட்டுக்குச் சென்ற ஆதரவாளர்கள், தங்கள் முடிவை தெரிவித்தனர். அது பற்றி எடியூரப்பா எந்த முடிவும் கூறவில்லை. சி. பி. ஐ. கைது நடவடிக்கையை தவிர்க்க எடியூரப்பா முன்பிணை மனு தாக்கல் செய்ய உள்ளார். அது தொடர்பாக சட்ட நிபுணர்களுடன் ஆலோசித்து வருகிறார். ஓரிரு நாட்களில் முக்கிய கோயில்களுக்குச் சென்று தரிசனம் செய்ய உள்ளார். 
பின்னர் தனது முடிவை எடியூரப்பா அறிவிப்பார் என்று ஆதரவாளர்கள் கூறினர். எடியூரப்பாவுக்கு ஆதரவாக பா. ஜ. வில் 60 எல்.எல்.ஏ.க்கள் உள்ளனர். அமைச்சர்கள் ஷோபா, நிராணி, உதாசி, பசவராஜ் பொம்மை, உமேஷ்கத்தி, ரேணுகாச்சாரியா, சோமண்ணா, ராஜு கவுடா ஆகியோர் தங்கள் இராஜினாமா கடிதங்களை எடியூரப்பாவிடம் கொடுத்துள்ளனர்.
