திருவருகைக்காலமும் திருமுழுக்கு யோவானும்

லைவனத்தின் குரலொலியாக கர்ச்சித்த திருமுழுக்கு யோவான் தம்பணியை தொடங்கி மக்களிடத்தில் போதித்துக் கொண்டிருக்க ‘மக்கள் மீட்பரை எதிர்பார்த்துக் கொண்டிருந்தார்கள்’ (லூக் 3 : 15) பழைய ஏற்பாட்டைப் பொறுத்தவரை மீட்பரின் வருகைக்காக மக்கள் ஏக்கத்துடனும் மிகுந்த எதிர்பார்ப்புடனும் காத்துக் கிடந்தனர் என்பது யாவரும் அறிந்த செய்தி.
மீட்பரின் வருகையைப் பற்றிய செய்தியை இஸ்ரவேலின் இறைவாக்கினர்கள் மூலம் மக்கள் தொடர்ந்து பெற்றுக் கொண்டிருந்தனர். மீட்பர் அல்லது மெசியாவைப் பற்றிய அவர்களின் அறிவு அவர்கள் பெற்ற அனுபவத்தின் அடிப்படையில் உருவாகியிருந்தது.
அரசியல் பொருளாதார ரீதியில் இஸ்ராயேல் மக்களின் நிலைமை மிகவும் பரிதாபமாக இருந்தது. அரசியலை எடுத்துக்கொண்டால் பிறநாட்டவருக்கு அடிமைகளாய் இருந்தே இஸ்ரயேலர் பழக்கப்பட்டுப் போயிருந்தனர் அவர்களில் பலர் பொருளாதாரத்தில் மிகவும் பின்தங்கிய நிலையில் இருந்தனர். இயேசுவின் மலைப் பொழிவில் ‘ஏழையரின் உள்ளத்தோர் பேறுபெற்றோர்.( (மத். 5 : 3) என்னும் அவரது சமவெளிப் பொழிவில் ‘ஏழைகளே நீங்கள் பேறுபெற்றோர்’ (லூக் 6 : 20) என்றும் இயேசு சொல்வதாக வாசிக்கிறோம்.
மக்களுள் பலர் வறுமைப்பிடியில் சிக்கித் தவித்துக் கொண்டிருந்த காரணத்தினாலேயே இயேசு தம் போதனையில் முதலாவது வறுமை ஏழ்மை என்கிற பிரச்சினைக்கு முதலிடம் தருகிறார் என்று நாம் எண்ணுவதற்கு வாய்ப்புள்ளது.
சுருங்கக் கூறின் அவர்களின் தேவையை மையமாகக் கொண்டு அரசியல் ரீதியாக நிரந்தர விடுதலையும் பொருளாதார ரீதியாக சிறந்த முன்னேற்றமும் பெறுவதற்கு இஸ்ரயேல் மக்கள் ஏக்கத்துடன் துடித்துக் கொண்டிருந்தனர். என்பது உண்மை. ஆனால் திருமுழுக்கு யோவான் தம் போதனையின்போது, அதிகமாக வலியுறுத்திப் பேசியது ஆன்மீக மறுமலர்ச்சியைப் பற்றித் தான் என்று சொன்னால் அது மிகையல்ல.
மெசியாவை நாட்டு அரசியலுக்குள் புகுத்தி விடாமல் ஆன்மீகம் காத்து முழுமனித வளர்ச்சியை வழங்கக் கூடியவராகவே அவரைப் பார்க்கிறார். அவர் பாலை நிலத்தில் தோன்றினார் என்கிற கருத்தினைப் பார்க்கும் போது சாக்கடல் அருகில் உள்ள பாலை நிலப் பகுதியில் அமைந்திருந்த ‘கும்ரான்’ என்ற இடத்தில் துறவியர் இல்லம் அமைத்து வாழ்ந்த இஸ்ரயேலின் ஒரு பிரிவினராகிய ‘எஸ்ஸேனியர்கள்’ என்கிற கூட்டத்திலிருந்து திருமுழுக்கு யோவான் வந்திருக்கலாம் என்னும் கருத்து வலுப்பெறுகிறது.
எஸ்ஸேனியர்கள் திருமணம் முடிக்காமல் துறவு வாழ்கை மேற்கொண்டவர்களாய் எபிரேயர்களின் திருநூலைப் பிரதி எடுப்பவர்களாகவும் தங்கள் குழுவில் ஆன்மீகம் சம்பந்தமான நூல்களை எழுதுபவர்களாகவும் கூட்டு வாழ்க்கையே மேற்கொண்டு இறைவனுக்கு நற்பணி புரிபவர்களாகவும் செயல்பட்டனர்.
திருமுழுக்கு யோவானும் திருமணம் முடிக்காதவராய் இறை ஞானம் நிரம்பியவராய் இருப்பதைப் பார்க்கிறோம். கும்ரானின் எஸ்ஸேனியர்கள் தங்களின் திருக் கூட்டத்தில் இணையும் நபர்களை தண்ணீரிலே மூழ்கியெழச்செய்வர். இயேசு உட்பட பலருக்கு யோர்தான் ஆற்றிலே யோவான் திருமுழுக்குக் கொடுத்தார் என்பதை நாம் அறிகிறபோது அவர் எஸ்ஸேனியர்களின் கூட்டத்திலிருந்து வந்திருக்கலாம் என்று யூகித்துக் கொள்ளலாம்.
அவர் ஆடை அணிந்த விதம் உண்ட உணவு ஆகியவற்றின் அடிப்படையில் கணிக்கிறபோது அவர் ஒரு நாடோடியைப் போலத்தான் காட்சி தருகிறார் கி. மு. ஒன்பதாம் நூற்றாண்டில் வட நாடாகிய இஸ்ரயேலில் அதிக நெஞ்சுறுதியோடும் மிகுந்த தைரியத்தோடும் இறை வாக்குரைத்த எலியா இறைவாக்கினர் ஒரு பரம ஏழை. அவர் எளிமையான உடையணிந்து நாடோடியைப் போலச் சுற்றி வந்து தம் இறைவாக்குப் பணியில் கடும் சிரத்தையுடன் ஈடுபட்டார்.
லியாவின் ஆவியைக் கொண்டிருந்த திருமுழுக்கு யோவான் (லூக் 1 : 17) எளிய வாழ்க்கையை மேற்கொண்டு மக்கள் மத்தியில் போதித்து மனமாற்றம் அடையுமாறு அவர்களுக்கு அழைப்புக் கொடுக்கின்றார். இயேசுவின் முன்னோடியாகத் திகழ்ந்த திருமுழுக்கு யோவான் செய்தது போலவே இயேசுவும் தம் பணிவாழ்வைத் தொடங்கியபோதே மக்களை மனம் மாறு மாறு அழைப்பு விடுப்பதை நாம் காணலாம் (மத் 4 : 17)
அதைப்போலவே பெந்தக்கோஸ்து விழாவின்போது பேதுரு பேருரையை ஆற்றி முடித்ததும் மக்கள் அவரிடம் வந்து ஆலோசனை கேட்ட போது அவர்களைப் பார்த்து பேதுரு ‘நீங்கள் மனம் மாறுங்கள்’ என்று சொல்வதைத் திருத்தூதர் பணிகள் நூலில் படிக்கிறோம். (திப 2 : 38) மனமாற்றம் என்பது தொடரக்கூடிய செயல் இறைவனிடம் உறவை வளர்த்துக் கொள்ள மனமாற்றம் என்கிற கருவி மிக அவசியம் அதையே இத்திருவருகைக் காலத்தில் நற்செய்தியில் திருமுழுக்கு யோவான் வலியுறுத்துவதைக் காணலாம்.
மனமாற்றத்தை வாயளவில் செய்தால் எவ்விதப் பயனுமில்லை. மனமாற்றத்தை உடனடியாகச் செயல்படுத்த வேண்டும். ஆகவே தங்களின் மனமாற்றத்தின் அடையாளமாக திருமுழுக்குப் பெற்றுக்கொள்ளுமாறு திருமுழுக்கு யோவான் மக்களை அழைக்கின்றார். அதைப்போலவே இயேசுவும் மனமாற்றத்தின் அடையாளமாக நற்செய்தியை நம்புமாறு மக்களிடம் கூறுகிறார். மனமாற்றத்தின் அடையாளமாக இயேசுக் கிறிஸ்துவின் பெயரால் திருமுழுக்குப் பெறுமாறு தூய ஆவியானவரின் வழிநடத்தலின் பேரில் திருச்சபை வளரத் தொடங்கிய நாளன்று மக்களைப் பார்த்து பேதுரு சொல்கிறார் ‘ஆபிரகாம் 1சீ8வீlழிr தந்தை’ என்று கூறிக் கொள்வதில் அர்த்தமில்லை யூதர்கள் தங்களின் பழம் பெருமையைச் சொல்லிக் காலத்தைக் கழிப்பவர்கள் அவர்கள் ஒருமுறை இயேசுவிடம் தர்க்கம் செய்யும் போது தாங்கள் ஆபிரகாமின் பிள்ளைகள் என்று சொல்லி வாதிடுவதைப் பார்க்கிறோம். (யோவா 8 : 31 – 59)
பிறப்பால் ஆபிரகாமின் சந்ததியினராய் இருப்பது பெரிய சாதனை அல்ல என்பதைத் தெரிவிக்கும் வண்ணம் கடவுள் நினைத்தால் சாதாரண கற்களைப் பயன்படுத்தி ஆபிரகாமின் சந்ததியினரைப் பெருக்கிக் கொள்ள முடியும் என்று யோவான் நவில்கின்றார்.
விசுவாசம் மற்றும் நம்பிக்கையின் அடிப்படையில் யார் யாரெல்லாம் ஆபிரகாமின் வழி நடக்கிறார்களோ அவர்கள் யாவரும் இறைவன் தந்துள்ள வாக்குறுதியின் அடிப்படையில் ஆபிரகாமின் பிள்ளைகள் ஆவர். இயேசுவைச் சார்ந்துநிற்கும் யாவரும் ஆபிரகாமின் சந்ததியினர் தான் என்பது திருத்தூதர் பவுலின் கருத்து (கலா 3 : 28)
திருமுழுக்கு யோவான் உள்ளதை உள்ளவாறு சொல்லி உண்மைக்கு சான்று பகர்கின்றார். மக்கள் அவரை மெசியாவாக நினைத்துக் கொண்டு அவரை நெருங்கியபோது அவர்களின் அறியாமையை தமக்கு சாதகமாகப் பயன்படுத்தி தானேதான் மெசியா என்று சொல்லி இறைவனின் மீட்புத் திட்டத்தில் குழப்பம் ஏற்படுத்திடவில்லை.
தாழ்ச்சி என்பது உண்மையை மறைக்காமல் காத்துக் கொள்வதில் தான் அடங்கி இருக்கிறது. திருமுழுக்கு யோவான் தாழ்ச்சியின் சிகரமாக இருந்த காரணத்தால் தம் சுய இலாபத்திற்காக மக்களை குழப்பிவிட்டு பொய் சொல்லாமல் மக்களிடம் நிலவிய மெசியாவைப் பற்றிய தவறான கருத்தினை அகற்றி அவர்களின் அறியாமை இருளைப் போக்கிட பெருமுயற்சி கொண்டார்.
யோவான் வழங்கிய திருமுழுக்கு மனமாற்றத்தின் வெளி அடையாளம் மட்மே அவரது திருமுழுக்கின் வழியாக தூய ஆவியின் ஆற்றலை யாரும் பெற முடியாது. தூய ஆவியை வழங்கும் திருமுழுக்கிற்கும் இடையே உள்ள வேறுபாடு குறித்து எபேசு நகரத்து மக்களிடம் பேசும் போது தூய பவுல் அடியார் விளக்கி கூறியுள்ளார்.
திருமுழுக்கு யோவான் மிகுந்த தாழ்ச்சியுடன் தன்னால் வழங்கப்படும் திருமுழுக்கு மிகவும் சாதாரணமானது என்று சொல்லி வரப் போகும் மெசியாவைப் பற்றி மிகவும் பெருமையுடன் பேசி அவரது மிதிவெடி வாரை அவிழ்க்கக் கூடத் தான் தகுதியற்றவன் என்று மக்களிடம் பகிரங்கமாக அறிக்கையிடுகின்றார். மேலும் அவரது (மெசியா) செல்வாக்கு பெருகவேண்டும் தனது செல்வாக்கு குறைய வேண்டும் என்று சொல்லி தாழ்ச்சியின் உச்ச நிலைக்கு செல்கின்றார்.
இறுதியாக மெசியாவாக வர இருப்பவர் வழங்கப் போகும் தீர்ப்பைப் பற்றியும் மக்கள் மத்தியில் விழிப்புணர்வை ஏற்படுத்த திருமுழுக்கு யோவான் முயற்சிப்பதை நாம் அறிவோம். இயேசுவின் முன்னோடியாகத் திகழ்ந்து அவரை உலகிற்கு அறிமுகம் செய்து வைத்த திருமுழுக்கு யோவான் இயேசுவைக் குறித்து சாட்சியம் பகர்பவர்களுக்கெல்லாம் நல் உதாரணமாக உயர்ந்து நிற்கிறார். திருவருகைக் காலத்தில் திருமுழுக்கு யோவான் காட்டுகின்ற வழியில் நாம் முன்னேறிச் சென்று நம்மீட்பர் இயேசுவின் பெயரை மகிமைப்படுத்திக் கொண்டிருப்போம்.

