தமிழக காங்கிரஸில் 
அனுபவஸ்தர்களுக்கு வாய்ப்பு இல்லை


சட்டசபைத் தேர்தலில் போட்டியிட புதிதாக அரசியலில் குதித்து இளைஞர் காங்கிரஸில் இணைந்தவர்களும், தலைவர்களின் வாரிசுகளும், கோஷ்டித் தலைவர்களின் ஆதரவாளர்களும் தான் காங்கிரஸ் கட்சியின் வேட்பாளராக களமிறங்க உள்ளனர். தி.மு.க. கூட்டணியில் காங்கிரஸ் விடாப்பிடியாக 63 ஆசனங்களை பெற்றுவிட்டது. இதில் போட்டியிட உள்ளவர்களின் உத்தேசப் பட்டியல் வெளியாகி உள்ளது. 
இவர்கள் தான் இறுதிப் பட்டியலிலும் அறிவிக்கப்படுவர் என, நம்பத்தகுந்த வட்டாரங்கள் தெரிவித்தன. ஆத்தூர் (தனி), ஈரோடு மேற்கு, சிங்காநல்லூர், கஷருர், பேராவூரணி, மதுரை தெற்கு, விளாத்திகுளம் மற்றும் சில தொகுதிகள், இளைஞர் காங்கிரஸைச் சேர்ந்த வேட்பாளர்களுக்கு ஒதுக்கப்பட உள்ளது. 
இவர்களில் பலர், தமிழகத்தில் காங்கிரஸ் பொதுச்செயலர் ராகுல், இளைஞர் காங்கிரஸை பலப்படுத்த எடுத்த முயற்சியின் விளைவாக, அரசியலில் தீவிரமாக ஈடுபடுத்தப்பட்டுள்ளனர். அதற்கு முன், இவர்களுக்கு பெரிய அரசியல் அனுபவம் இல்லை. ஒரு சிலர் மட்டும் உள்ளாட்சி அமைப்புகளில் பொறுப்புகளில் இருந்துள்ளனர். 
இளைஞர் காங்கிரஸை பலப்படுத்தும் முயற்சி எடுத்து, ஓராண்டுக்குள் இவர்களுக்கு சட்டசபைத் தேர்தலில் போட்டியிட வாய்ப்பு கிடைத்துள்ளது. இவர்கள் போட்டியிடும் தொகுதிகளில் நிரந்தரமாக வசிப்பவர்கள் சிலர் மட்டுமே இது பல ஆண்டுகளாக கட்சிக்காக உழைத்து வாய்ப்புக்காகக் காத்திருந்தவர்களுக்கு ஏமாற்றத்தை ஏற்படுத்தியுள்ளது.
