மெட்ரோ ரயில் பணியில் கிரேன் உடைந்து விபத்து: இருவர் பலி; 6 பேர் பலத்த காயம்


மெட்ரோ ரயில் சுரங்கப்பாதை அமைக்கும் பணியின் போது ராட்சத கிரேன் நடு அச்சு முறிந்து விழுந்து ஏற்பட்ட விபத்தில் இருவர் பலியாகினர். ஆறு பேர் பலத்த காயம் அடைந்தனர்.
பூந்தமல்லி நெடுஞ்சாலை, பச்சையப்பன் கல்லூரி அருகே சுரங்கப்பாதையில் மெட்ரோ ரயில் நிலையம் அமைக்க சுரங்கம் தோண்டும் பணி நடந்து வருகிறது. சாலையில் பள்ளம் தோண்டி, இரும்பு கம்பிகளை ராட்சத கிரேன் மூலம் பள்ளத்துக்குள் இறக்கி வைக்கும் பணியில் தொழிலாளர்கள் ஈடுபட்டுக் கொண்டிருந்தனர். நேற்று முன்தினம் இரவு 8.30 மணிக்கு பணி நடந்து கொண்டிருந்தது. அப்போது மழை பெய்து கொண்டிருந்தது.
இரும்பு கம்பிகளை மொத்தமாக கட்டி 25 மீற்றர் பள்ளத்தில் இறக்கும் பணி நடந்து கொண்டிருந்த போது விபத்து நடந்தது. இதை 70 டன் எடையைத் தாங்கும் 50 அடி உயர கிரேன் இறக்கிக் கொண்டிருந்தது.
அப்போது கிரேனின் நடு அச்சு முறிந்து விழுந்து விபத்து ஏற்பட்டது. இதில் பணியில் இருந்த எட்டு தொழிலாளர்கள் இடிபாடுகளில் சிக்கினர்.
இதில் பீகார் மாநிலத்தைச் சேர்ந்த சிந்து சம்பவ இடத்திலே நசுங்கி இறந்தார். ஏழு பேர் சென்னை அரசு பொது மருத்துவமனையில் சேர்க்கப்பட்டனர். வட மாநிலங்களைச் சேர்ந்த இமானுவேல், சோனியாலால் 25, சாதிக் 25, ரவீந்திரன் 22, ஜோய்லால் 19, அஜய்மான்சிங் 31 ஆகியோர் படுகாயம் அடைந்தனர். இதையடுத்து தீயணைப்பு மற்றும் பொலிஸார் மீட்புப் பணியில் ஈடுபட்டுள்ளனர்.
விபத்து நடந்த இடத்தில் மின்சாரம் துண்டிக்கப்பட்டுள்ளது. விபத்து நடந்த இடத்தில் எத்தனை பேர் இருந்தனர் என்ற விவரம் தெரியவில்லை. மெட்ரோ ரயில் நிர்வாகம் இது தொடர்பாக விளக்கம் அளிக்கவில்லை. விபத்தில் இறந்தவர் குடும்பத்துக்கு முதல்வர் ஜெயலலிதா ஒரு லட்சம் ரூபாய் நிவாரணமாக அறிவித்துள்ளார். காயம் அடைந்தோருக்கு 25,000 ரூபாயும் வழங்கப்படும் என்று அறிவிக்கப்பட்டுள்ளது.
