சப்ரகமுவ மாகாண சபையின் தீர்மானத்துக்குஇரத்தினபுரி முஸ்லிம் சம்மேளனம் வரவேற்பு


(இரத்தினபுரி சுழற்சி நிருபர்)
இந்நாட்டு ஜனாதிபதி மற்றும் இராணுவத்துக்கு அபகீர்த்தியை ஏற்படுத்தும் வகையில் வெளியிடப்பட்டுள்ள அறிக்கைக்கெதிராக சப்ரகமுவ மாகாண சபையின் ஆளும் எதிர்தரப்பு உறுப்பினர்கள் கூட்டாக கண்டனம் தெரிவித்துள்ளமையை ஒரு முன் மாதிரியான செயல் என இரத்தினபுரி மாவட்ட முஸ்லிம் சம்மேளனத்தின் தலைவரும் சப்ரகமுவ மாகாண முதலமைச்சர் மஹிபால ஹேரத்தின் இணைப்பதிகாரியுமான ஏ. ஏ. எம். இஸ்மத் பாராட்டுத் தெரிவித்துள்ளார்.
இரத்தினபுரி மாவட்ட முஸ்லிம் சம்மேளனத்தின் மாதாந்த கலந்துரையாடல் வைபவம் அண்மையில் குருவிட்ட தலைமைக் காரியாலயத்தில் நடைபெற்ற போது உரையாற்றுகையிலேயே அவர் இவ்வாறு தெரிவித்துள்ளார். யுத்தத்தின் போது சிங்கள, தமிழ், முஸ்லிம் மற்றும் சகல இன மக்களும் பல வழிகளிலும் பாதிக்கப்பட்டனர். இப்போது அதற்கு முடிவு கட்டப்பட்டுள்ளது. இனிவரும் காலம் இலங்கைக்கு மிகவும் முக்கியத்துவமானது. சகல வழிகளிலும் நம் நாடு அபிவிருத்தி வளர்ச்சிப் பாதையில் செல்வதற்கான வாய்ப்பு ஏற்பட்டுள்ளது.
யுத்தத்தின் போது முஸ்லிம் சமூகம் எதிர்கொண்ட இன்னல்கள், துன்பங்களுக்கு முற்றுப்புள்ளி வைக்கப்பட்டுள்ளது. இன்னும் யுத்தம் நடைபெற்றுக்கொண்டிருந்தால் கிழக்கு மாகாணத்திலும் முஸ்லிம்கள் தமது நிம்மதியை இழந்திருப்பர்.
அந்த வகையில் இந்த நாட்டு ஜனாதிபதி தனது நாட்டின் தனது மக்களின் இக்கட்டான நிலைமையை உணர்ந்து கொடிய யுத்தத்திற்கு முடிவு கட்ட திடசங்கற்பம் பூண்டார். தனது பொறுப்புக்களை உணர்ந்து செயற்பட்டார். தனதோ தனது குடும்பத்தினதோ உயிர்களையும் துச்சமாக நினைத்து நாட்டு மக்களின் பாதுகாப்புக்கு முன்னுரிமை கொடுத்தார்.
அந்த வ¨யில் இந்த நாட்டு மக்களை நிம்மதியாக வாழ வழிகாட்டிய எமது ஜனாதிபதிக்கும் ஒழுக்க மேம்பாடுடைய இராணுவத்தினருக்கும் கொலைக் குற்றம் சாட்டும் வகையில் ஒரு தலைப்பட்சமாக தொகுக்கப்பட்டுள்ள தருஸ்மன் அறிக்கையானது அநீதியானதாகும்.
இந்த அநீதியை எதிர்த்து எமது மாகாண சபையின் சகல அங்கத்தவர்களும் நாட்டின் தலைவரையும் இராணுவத்தினரையும் பாதுகாக்க ஒன்றிணைந்து குரல் கொடுத்திருப்பது ஒரு முன்மாதிரியான செயலாகும். அரசியல் பேதங்களுக்கு அப்பால் எமது அரசியல் கட்சிகள் நாட்டின் நலன் கருதிச் செயல்படும் நிலை தொடர வேண்டும். (ஐ-ஞ)
