தோட்ட அதிகாரிகளின் அசமந்தப் போக்கினால் வீடுகளில் தொழிலாளர்களுக்கு உயிராபத்து


(இங்கிரிய தினகரன் நிருபர்)
களுத்துறை மாவட்டத்திலுள்ள தோட்டங்களை நிர்வகித்து வரும் சில தோட்ட அதிகாரிகளின் அசமந்தப் போக்கினால் லயன் குடியிருப்புக்களில் வசித்து வரும் தொழிலாளர்களின் உயிருக்கு ஆபத்து ஏற்படும் நிலை ஏற்பட்டுள்ளது.
லயன் குடியிருப்புக்களுக்கு அருகில் இருக்கும் பலா, மா, தென்னை போன்ற மரங்கள் குடியிருப்புக்கள் மீது வீழ்ந்து ஆபத்து ஏற்படவிருப்பது குறித்து பல தடவைகள் தோட்ட அதிகாரிகளின் கவனத்துக்குக் கொண்டுவரப்பட்டுள்ள போதிலும், மரங்களை வெட்டி அகற்ற நடவடிக்கை எடுக்க முன்வராமையினால் உயிராபத்து ஏற்படும் நிலையேற்பட்டுள்ளது. இதனால் குடியிருப்பாளர்கள் எந்நேரமும் உயிரைக் கையில் பிடித்த வண்ணமே பொழுதைக் கழித்து வருகின்றனர்.
தோட்டத் தொழிலாளர்களினால் பயிரிடப்படும் பலா, மா, தென்னை, தீக்குச்சி போன்ற மரங்களை தோட்ட அதிகாரிகள் தங்கள் சொந்த தேவைக்கென வெட்டி எடுத்துக்கொள்வதில் கூடிய அக்கறை காட்டி வருகின்ற போதிலும் தொழிலாளருக்கு ஏற்படவிருக்கும் ஆபத்தைத் தடுக்கும் வகையில் உரிய நடவடிக்கை எடுப்பதில் அசமந்தப் போக்கையே கடை பிடித்து வருகின்றமை குறித்து தொழிலாளர்கள் அதிருப்தி தெரிவித்துள்ளனர்.
களுத்துறை, பாலிந்த நுவர மொகமதியா தோட்டம், கீழ்ப்பிரிவில் கடந்த 13.09.2011ல் பெய்த கடும் மழை காரணமாக பட்டுப்போன பாரிய பலாமரம் ஒன்று லயன் கட்டடம் ஒன்றின் மீது அடியோடு சாய்ந்ததால் மூன்று குடியிருப்புக்கள் பலத்த சேதமடைந்ததுடன் அங்கு வசித்து வந்தவர்கள் தெய்வாதீனமாக உயித்தப்பினர். 
எனினும் ஐவர் படுகாயங்களுக்குள்ளாகி நாகொடை மற்றும் பதுரலிய ஆஸ்பத்திரிகளில் அனுமதிக்கப்பட்டனர். இந்த பலா மரத்தை வெட்டி அகற்ற நடவடிக்கை எடுக்குமாறு தோட்ட அதிகாரியிடம் பல தடவைகள் கோரிக்கை விடுத்த போதிலும் உரிய நடவடிக்கை எடுக்கத் தவறியதன் காரணமாகவே இந்த அனர்த்தம் ஏற்பட்டுள்ளது என ம.ம.மு. தோட்டக் கமிட்டித் தலைவர் எம். ராமமூர்த்தி தெரிவித்துள்ளார்.
மரத்தை வெட்டி அகற்றுவதற்கான அனுமதி வழங்கப்பட்டும் உரிய நடவடிக்கை எடுக்காத தோட்ட நிர்வாகத்தின் கவலையீனமே இந்த இடர் ஏற்படுவதற்குக் காரணம் என பாலிந்த நுவர பிரதேச செயலாளர் தெரிவித்துள்ளார். இது போன்று மேலும் பல ஆபத்து இங்கு இடம்பெறவிருப்பதாக பாலிந்தநுவர பிரதேச சபை உறுப்பினர் ஆறுமுகம் சிவபெருமாள் தெரிவித்துள்ளார்.
களுத்துறை மாவட்டத்தில் உள்ள அநேகமான தோட்டங்களில் மக்கள் இத்தகைய ஆபத்தை எதிர்நோக்கியுள்ளனர் என்பது குறிப்பிடத்தக்கதாகும். இங்கிரிய, ஹல்வத்துறை, ஹொரணை எல்லகந்த போன்ற தோட்டங்களில் இது போன்ற ஆபத்து ஏற்படும் நிலை காணப்படுவது குறித்து பல தடவைகள் தோட்ட நிர்வாகத்தின் கவனத்துக்குக் கொண்டு வரப்பட்டுள்ள போதிலும் இது வரையில் மரங்களை வெட்டி அகற்றுவதற்கான நடவடிக்கை எதுவும் எடுக்கப்படவில்லை என தெரிவிக்கும் தொழிலாளர்கள் அனர்த்தம் ஏற்பட்ட பின்னர் வந்து பார்வையிடுவதில் எவ்வித நன்மையும் ஏற்படப் போவதில்லை என மேலும் தெரிவித்துள்ளனர்.
