முடிவுக்கு வந்தது மன்னார் சட்டத்தரணிகளின் பணிப் பகிஷ்கரிப்பு


மன்னார் சட்டத்தரணிகளின் பணிப் பகிஷ்கரிப்பு போராட்டம் முடிவுக்கு வந்த நிலையில் மன்னார் நீதிமன்றத்தின் செயற்பாடுகள் மீண்டும் நேற்று (03-09-2012) திங்கட்கிழமை முதல் வழமைக்குத் திரும்பியுள்ளன.
மன்னார் நீதிமன்றக் கட்டிடத் தொடர் மீது கடந்த ஜூலை மாதம் 18ஆம் திகதி இடம்பெற்ற தாக்குதல் சம்பவத்தைத் தொடர்ந்து அத் தாக்குதலைக் கண்டித்தும், குறித்த சம்பவத்தில் ஈடுபட்டவர்களைக் கைது செய்து சட்ட நடவடிக்கை எடுக்குமாறு வலியுறுத்தியும் மன்னார் சட்டத்தரணிகள் கடந்த ஜூலை 19ஆம் திகதி முதல் பணிப்பகிஷ்கரிப்பில் ஈடுபட்டு வந்தனர்.
இந்நிலையில் சுமார் ஒரு மாதத்துக்கு மேலாக மன்னார் நீதிமன்றத்தில் வழக்குகள் எவையும் விசாரணைக்குட்படுத்தப்படாத நிலையில் குறித்த வழக்குகள் யாவும் ஒத்தி வைக்கப்பட்ட நிலையில் இருந்தன.
இந்த நிலையில் நீதிமன்றம் மீதான தாக்குதல் சம்பவம் தொடர்பில் பலர் குற்றத்தடுப்புப் பிரிவு பொலிஸாரினால் கைதாகிய நிலையிலும்,குறித்த சம்பவம் தொடர்பில் பொலிஸாரின் புலன் விசாரணைகளும் திருப்தியடையக்கூடிய வகையில் உள்ளதால் தாம் தொடர்ந்து மேற்கொண்டு வந்த பணிப் பகிஷ்கரிப்பை நேற்று திங்கட்கிழமையுடன் முடிவுக்குக் கொண்டு வருவதுடன் நேற்று தொடக்கம் வழக்கு விசாரணைகளுக்காக மன்றில் ஆஜராவதாக பணிப்பகிஷ்கரிப்பில் ஈடுபட்டு வந்த மன்னார் சட்டத்தரணிகள் தெரிவித்தனர்.
தாம் தொடர்ந்தும் பணிப்பகிஷ்கரிப்பில் ஈடுபட்டு வந்தால் அது மக்களின் நலனை வெகுவாகப் பாதிக்கும் என்பதைக் கருத்தில் கொண்டே நேற்று தமது பணிப் பகிஷ்கரிப்பை முடிவுக்குக் கொண்டு வந்துள்ளதாக சட்டத்தரணிகள் தெரிவித்துள்ளனர்.
நேற்று பணிப் பகிஷ்கரிப்பு முடிவுக்குக் கொண்டுவரப்பட்ட நிலையில் அனைத்து சட்டத்தரணிகளும் மன்றில் ஆஜராகியிருந்தனர்.
இந்நிலையில் மன்னார் மாவட்ட நீதவான் ஏ.யூட்சன் முன்னிலையில் வழக்குகள் விசாரிக்கப்பட்டன.
நீண்ட நாட்களுக்குப் பின் மன்னார் நீதிமன்ற நடவடிக்கைகள் இடம் பெற்றதினால் பெரும் எண்ணிக்கையானோர் மன்றிற்கு சமுகமளித்திருந்தமையும் குறிப்பிடத்தக்கது.

