இந்திய பாதுகாப்பு அதிகாரிகளைஏமாற்றிய தந்திரம் அம்பலம்


இந்தியாவில் டேவிட் கோல்மென் ஹெட்லி வேவு பார்த்துக் கொண்டிருந்த போது அமெரிக்க எண் கொண்ட கைத்தொலைபேசி ஒன்றில் இருந்து தான் ஐ. எஸ். ஐ. யின் மேஜர் இக்பால், ஹெட்லியைத் தொடர்புகொண்டிருக்கிறார். இதன் மூலம், இந்திய பாதுகாப்பு நிறுவனங்களை ஏமாற்றி விடலாம் என்று அவர் கருதியிருக்கிறார். அமெரிக்காவின் சிகாகோ நகரில், சமீபத்தில் நடந்து முடிந்த தகாவுர் ராணா வழக்கில், ஹெட்லி அளித்த வாக்குமூலத்தின் விவரங்கள், ஒன்றன் பின் ஒன்றாக தற்போது வெளிவருகின்றன.
அதன் விவரம் நான் இந்தியாவுக்கு வேவு பார்க்க புறப்படுவதற்கு முன், மேஜர் இக்பால், நியூயோர்க் நகரின் கைத்தொலைபேசி ஒன்றை எனக்குக் கொடுத்தார். அதன் எண் 646 என்று தொடங்கும். அதை எப்படிப் பயன்படுத்த வேண்டும் என்பதை நேரிலும் பின்னர் மின் அஞ்சலிலும் தெரிவித்தார். அவரிடமும் ஒரு அமெரிக்க கைத்தொலைபேசிதான் இருந்தது. நான் இந்தியாவில் இருக்கும் போது அந்த எண்ணில் அழைக்கும்படி என்னிடம் சொன்னார். இவ்வாறு ஹெட்லி தெரிவித்தார்.
இந்தியா - பாகிஸ்தான் இடையேயான எந்த ஒரு தொலைபேசி கைத்தொலைபேசி உரையாடலும் கண்காணிக்கப்பட்டு வந்ததால், இக்பால் மிகத் தந்திரமாக அமெரிக்க எண்கள் கொண்ட கைத்தொலைபேசியைப் பயன்படுத்தியுள்ளார். சிகாகோ விசாரணையில் இதுவரை, மும்பை தாக்குதலில் லஷ்கர் இ தொய்பா மற்றும் ஐ. எஸ். ஐ. இடையிலான தொடர்புகள் குறித்து வாக்குமூலம் அளித்தார் ஹெட்லி.
சமீபத்தில் அமெரிக்க தாக்குதலில் பலியான பயங்கரவாதி இலியாஸ் காஷ்மீரி லஷ்கர் இ தொய்பாவின் சாஜித் மிர், அப்துர் ரஹ்மான் ஹiம் அகா பாஷா, மேஜர் இக்பால் ஆகியோரைப் பற்றிய வாக்குமூலத்தை ஹெட்லி விரைவில் அளிப்பார் என்று, அமெரிக்க அரசு தரப்பு சட்டத்தரணி பேட்ரிக் பிட்ஸ்ஜெரால்டு தெரிவித்துள்ளார். இலியாஸ் காஷ்மீரி பலியானதாக பாகிஸ்தான் தரப்பு ஒப்புக்கொண்ட போதிலும் அமெரிக்கா அதை ஏற்கவில்லை என்பது குறிப்பிடத்தக்கது.
