இந்தியாவின் மிக நீண்ட ரயில் பாலம்


கேரள மாநிலம் கொச்சியில் இந்தியாவிலேயே மிக நீளமான ரயில்வே பாலம் 200 கோடி ரூபாய் செலவில் கட்டப்பட்டுள்ளது. கேரள மாநிலம் கொச்சியில், இடாப்பள்ளி ரயில் நிலையத்திலிருந்து வல்லார்படம் சர்வதேச சரக்குப் பெட்டக முனையம் (ஐ.சி.டி.டி) வரை 8.6 கி.மீ. தூரத்திற்கு ரயில் பாதையை, மத்திய கப்பல் துறை அமைச்சகம் அமைத்துள்ளது.
இந்தப் பாதையின் ஒரு பகுதியாக 4.62 கி.மீ. நீளத்தில் ரயில்வே பாலம் அமைந்துள்ளது. ரயில் விகாஷ் நிகாம் என்ற நிறுவனம் 200 கோடி ரூபாய் செலவில் இந்த நீண்ட ரயில்வே பாலத்தை 28 மாதத்தில் கட்டி முடித்துள்ளது. குறைந்தபட்ச சிமென்டை கொண்டு சுற்றுச்சூழலுக்கு பாதிப்பில்லாத வகையில் இந்த பாலம் அமைக்கப்பட்டுள்ளதாக ரயில் விகாஷ் நிகாம் நிறுவன அதிகாரிகள் தெரிவித்துள்ளனர்.

மகாராஷ்டிராவின் கொங்கன் பிராந்தியத்தில் பேசப்படும் 500 ஆண்டு பழைமை வாய்ந்த கிறிஸ்டி என்ற மொழி, தற்போது படிப்படியாக அழிந்து வருகிறது. மகாராஷ்டிராவின் கொங்கன் பிராந்தியத்தில் உள்ளது ரய்காட் மாவட்டம். இங்குள்ள அலிபாக் நகரத்தில் இருந்து 20 கி.மீ. தூரத்தில் கொராலி என்ற கிராமம் உள்ளது. இங்கு 1,200 க்கும் மேற்பட்ட மக்கள் வசிக்கின்றனர். 500 ஆண்டுகளுக்கு முன் போர்த்துக்கேயர்கள் இங்கு ஆதிக்கம் செலுத்திய போது கிறிஸ்டி மொழி இங்கு பரவியது.
போர்த்துக்கேய மொழியின் ஒரு பிரிவாக இது கருதப்படுகிறது. கொராலி கிராமத்தில் மட்டும் அல்லாமல் அதை சுற்றியுள்ள மற்ற பகுதிகளிலும் இந்த மொழியை பேசுவோர் கணிசமான அளவில் இருந்தனர். தற்போது சில நூறு பேர் மட்டுமே இந்த மொழியை பேசி வருகின்றனர். மராத்தி மற்றும் இந்தி மொழிகள் ஆதிக்கம் செலுத்திய பின் கிறிஸ்டி மொழிக்கு கிராக்கி குறைந்து விட்டது. கல்வி, வேலைவாய்ப்பு போன்ற காரணங்களை கருதி கொராலி கிராமத்தைச் சேர்ந்தவர்களே தற்போது இந்த மொழிக்கு முக்கியத்துவம் தருவதும் இல்லை.
வயதானவர்கள் மட்டுமே கிறிஸ்டி மொழியை பேசி வருகின்றனர். இளைய தலைமுறையினர் இந்தி, ஆங்கிலம் மொழியை கற்பதில் தான் ஆர்வம் காட்டுகின்றனர். கிராமத்தின் ஒரு சில வீடுகளில் கிறிஸ்டி மொழி பேசப்படுகிறது. வீட்டை விட்டு வெளியில் வந்தால் ஆங்கிலம் தான் பேசுகின்றனர். இதனால் “500 ஆண்டு பழமை வாய்ந்த இந்த மொழி இன்னும் சில ஆண்டுகளில் முற்றிலும் அழிந்து போகும் பிரதாப நிலை ஏற்பட்டுள்ளது” என கவலைப்படுகின்றனர் மொழியியல் ஆராய்ச்சியாளர்கள்.
