கண்டி மாவட்டத்தில் மீண்டும்டெங்கு நோய் பரவும் அபாயம்


(கொட்டகலை குறூப் நிருபர்)
கண்டி மாவட்டமெங்கும் டெங்கு நோய் பரவும் கடும் அபாயம் ஏற்பட்டுள்ளதாக கண்டி சுகாதார சேவை பணிப்பாளர் டப்லியு. ஏ. கே. விஜேசிங்க தெரிவித்துள்ளார்.
இதுவரை கண்டி மாவட்டத்தில் பல இடங்களிலும் டெங்கு நோயாளர்கள் இருநூற்றி நாற்பத்தொன்பது பேர் இனங்காணப்பட்டுள்ளதுடன் அதில் இருவர் மரணமாகியுள்ளனர் குறிப்பிடத்தக்கது.
கண்டி மாவட்டத்தில் உடபலாத்த பிரதேசத்தில் டெங்கு நோயாளர்கள் 130 பேர் இனங்காணப்பட்டுள்ளனர். அதில் இருவர் இறந்துள்ளனர். டெங்கு நோய் பரப்பிடும் நுளம்பை பரவச்செய்ய வழிவகுத்த 361 பேருக்கு எச்சரிக்கை விடுக்கப்பட்டுள்ளதுடன் மேலும் இதற்கு வழிவகுத்துள்ள 60 பேருக்கு எதிராக நீதிமன்றத்தில் வழக்குத்தாக்கல் செய்யப்பட்டுள்ளது. அதில் முப்பத்தி நான்கு பேர் நீதிமன்றத்தில் குற்றவாளிகளாகக் காணப்பட்டுள்ளனர்.
டெங்கு வியாதியை தடைசெய்யுமுகமாக கண்டி மாவட்டத்தில் மத்திய பீடங்கள் 19 ஏற்படுத்தப்பட்டுள்ளதுடன் உதவிய பரிசோதனை 72 மேற்கொள்ளப்பட்டுள்ளதுடன் உடபலாத்த, கங்இகல கண்டி மாநகரசபைக்குட்பட்ட யட்டிநுவர தொழுவ, ஆகிய பிரதேசங்களில் டெங்கு நோயாளர் வெகுவாக காணப்பட்டுள்ளனர். 
எதிர்வரும் மழைக்காலத்தோடு டெங்கு நோய் பரவிடும் அபாயம் மேலோங்குமென்பதால் அது சம்பந்தமாக பொது மக்களின் ஒத்துழைப்பு எதிர்பார்ப்பதாக சுகாதாரப் பிரிவினர் தெரிவித்துள்ளனர். (ஐ)
