மேன்மைமிகு மேலாண்மையில் வலிமைமிகு வள்ளுவம்


ஈராயிரம் ஆண்டுகளுக்கு முன்பே பகுத்தறிவு வாழ்க்கையை வகுத்துக்கூறிய பெருமை திருக்குறளாம் அமுத குறளுக்கு மட்டுமே பொருந்தும் என்று சொல்லும் போதே நமது குரலும் இனித்திடுமே. திருக்குறள் தொட்டுத் தழுவாத துறைகளே இல்லை. குறளைப் படித்தால் நம்மை விட்டு விலகாத துன்பங்களே இல்லை.
‘மேலாண்மை என்பது ஒரு செயலை மற்றவர்களைப் பயன்படுத்தி எவ்வாறு செய்து முடிப்பது என்பதைக் குறிக்கும்’ மேலாண்மையைப் பற்றி வள்ளுவர் பல குறள்களைப் படைத்துள்ளார். குறள்களை மேலாண்மையின் இரு வரி வேதம் என்றே குறிப்பிடலாம். குறள்களின் வழிமுறைகளையும் வழிகாட்டுதல்களையும் சரிவர பயன் படுத்தினாலே எந்த ஒரு தொழிலிலும் வெற்றி என்பது கைவசம் முன்னேற்றம் எப்போதும் நம் வசம்
தொழில் தொடங்க
பொருள் கருவி காலம் வினைஇடனொடு ஐந்தும்
இருள்தீர எண்ணிச் செயல்
எந்த ஒரு தொழிலை நாம் தொடங்கு வதாக இருந்தாலும் முதலில் ஆராய்ந்து பார்க்க வேண்டியவை ஐந்து.
பொருள் 
கருவி
காலம் 
செயல் 
இடம் 
இவை ஐந்தும்தான் தொழில் தொடங்குவதற்கு ஆஸ்திவாரம் என்று, சுமார் இரண்டாயிரம் ஆண்டுகளுக்கு முன்பே வள்ளுவர் கூறியிருப்பது நம்மை திகைப்பில் ஆழ்த்துகிறது. காரணம் வள்ளுவர் காலத்தில் மேலாண்மையியல் என்ற சொல் வழக்கத்திலும் தொழில் புழக்கத்திலும் இருந்திருக்க வாய்ப்பில்லா காலங்கள் அவை.
‘ஓஒதல் வேண்டும் ஒளிமாழ்கும் செய்வினை
ஆஅதும் என்னும் அவர்’
ஒரு தொழிலைத் தொடங்கியபின் அத்தொழிலில் நாம் சிறந்து விளங்க வேண்டும். மேலும் மேலும் நாம் உணர்வடைய வேண்டும் என்று விரும்புகிறவர்களாக இருந்தால் நாம் ஒருபோதும் கெட்டுப் போவதற்குரிய செயல்களைச் செய்யக்கூடாது. 
அதாவது, தன்னுடைய பொருளின் தரத்தை (Quality) ஒருபோதும் குறைத்துவிடக்கூடாது என்று கூறுகிறார். அன்றே வள்ளுவர் தர மேலாண்மையைப் பற்றி இரண்டே வரிகளில் கூறியிருப்பது தொழிலை மட்டுமில்லை தமிழின் தரத்தைக்கூட உயர்த்துகிறது.
தொழில் இரகசியங்களைக் காத்தல்
‘கடைக்கொட்கச் செய்தக்கது ஆண்மை இடைக்கொட்கின்
எற்றா விழுமம் தரும்’
நாம் எந்த ஒரு செயலைச் செய்தாலும் அந்த செயல் நினைவுற்றபின் தான் மற்றவர்களிடம் அந்த கருத்தைப் பகிர்ந்து கொள்ள வேண்டும். அதற்கு முன் அதைப் பற்றிய கருத்துக்களை யாரிடமும் தெரியப்படுத்தக்கூடாது என்று தொழில் இரகசியத்தைக் காக்கும் வழிமுறையை வகுத்துக் கூறியுள்ளார்.
மேலாளர் பண்பு நலன்கள்
‘வினைதிட்பம் என்பது ஒருவன் மனத்திட்பம் மற்றைய எல்லாம் பிற’
ஒரு செயலை செய்யும் மேலாளரின் முதல் தகுதியும், முதல் திறமையும் அவருடைய மன தைரியம் ஆகும். மற்ற தகுதியும் திறமையும் மன தைரியத்திற்குப் பின்புதான் என்று மேலாளரின் தகுதிகளை அழகாக வரையறை செய்துள்ளார்.
‘கருவியும் காலமும் செய்கையும் செய்யும்
அருவினையும் மாண்டது அமைச்சு’
ஒரு மேலாளர் என்பவர் ஒரு செயலைச் செய்ய ஏற்ற கருவியையும் காலத்தையும், செயல் வகைகளையும் செயலின் அருமைகளையும் ஆராய்ந்து அதன்பின் தான் செயல்பட வேண்டும் என்று மேலாளரின் இலக்கணத்தை இலக்கிய நயத்தோடு வகுத்துக் கூறியுள்ளார்.
‘செயற்கை அறிந்தக் கடைத்தும் உலகத்து இயற்கை அறிந்து
செயல்’
ஒரு செயலை எப்படிச் செய்ய வேண்டும் என்ற செயற்கையான நூலறிவைத் திறம்பட பெற்றிருந்தாலும் உலக நடைமுறை என்ன என்பதை அறிந்து அதன்படி செயல்படக் கூடிய இயற்கை அறிவையும் பெற்றிருக்க வேண்டும். அதாவது குடையை எப்படி தயாரிக்க வேண்டும் என்று அறிந்திருந்தால் மட்டும் போதாது. 
அது எந்தக் காலத்தில் விற்பனை செய்ய இயலும் என்ற இயற்கை அறிவையும் ஒருங்கே பெற்றிருக்க வேண்டும். அப்படி இல்லையென்றால் நாம் தொழிலில் நிலைத்திருக்க முடியாது. விற்பனை பிரதிநிதியின் பண்புகள்
‘அன்பு அறிவு ஆராய்ந்த சொல்வன்மை தூதுஉரைப்பார்க்கு
இன்றி யமையாத மூன்று’
அன்பாக பேசுதல் விற்பனை செய்யும் பொருள்களைப் பற்றிய அறிவைப் பெற்றிருத்தல் எதையும் ஆராய்ந்து சொல்கின்ற சொல்வன்மை ஆகிய மூன்றும் தூது உரைப்பார்க்கு வேண்டிய அவசியமான குணமாகும். தூதுரைப்பவர் என்றால் விற்பனைப் பிரதிநிதி என்று எடுத்துக் கொள்ளலாம். ஒரு விற்பனைப் பிரதிநிதி என்பவர் யார் அவர் எப்படி செயல்பட வேண்டும். அவருடைய பண்பு நலன் ஆகியவற்றை விற்பனை நோக்கமற்ற காலத்தில் விற்பனைப் பிரதிநிதியின் பண்புகளைக் கூறியிருப்பது நம்மை மெய்சிலிர்க்கச் செய்கிறது.
‘தொகச்சொல்லித் தூவாத நீக்கி நகச்சொல்லி
நன்றி பயப்பதாம் தூது’
விற்பனைப் பிரதிநிதியாக செயல்படுவோர் தன் விற்பனைப் பொருட்கள் பற்றிய செயலை வாடிக்கையாளரின் முன் தொகுத்துச் சொல்லக்கூடிய அறிவும் பயனற்றவற்றை நீக்கியும், கேட்பவர் மனம் மகிழும்படியும் நன்மை பயக்கக்கூடிய சொற்களைக் கூறுபவனே சிறந்த விற்பனையாளர் வலிமை அறிதல்
‘வினைவலியும் தன்வலியும் மாற்றான் வலிமையும்
துணைவலியும் தூக்கிச் செயல்’
இந்தக் குறளில் வலி என்ற வார்த்தையை வலிமை என்று பொருள் கொள்க.
தான் எடுத்துக் கொண்ட செயலின் வலிமை என்ன அதை எதிர்கொள்ளக்கூடிய தன் வலிமையும் அதே துறையில் செயல்படக்கூடிய தனது பகைவனது வலிமையும் சீர்தூக்கிப் பார்த்து எந்த ஒரு தொழிலையும் தொடங்க வேண்டும். இதே கருத்தைத்தான் ஆங்கிலத்தில் ஷிதீலிஹி என்று குறிப்பிடுவர்.
மேலே சொன்ன கருத்துக்களை அலகி ஆராயும் போது மேலாண்மை பற்றிய கருத்துக்களைச் சொன்னது மேலை நாட்டவர்கள் இல்லை. தமிழர்களின் தலையாயப் பரம்பரைத் தலைவன் திருவள்ளுவர் தான் என்ற கருத்து நமக்கு ஆழமாக தெரியவரு கிறது. ஆக மேலாண்மையின் தத்துவங்களை ஈராயிரும் ஆண்டுகளு க்கு முன்பே வகுத்துக் கூறிய பெருமை தமிழர்களுக்குத் தான் சேரும்.
நடைமுறையில் நாம் பயன்படுத்தக் கூடிய மேலாண்மையின் கருத்துக்கள் எல்லாம் 18ம் நூற்றாண்டுகளுக்குப் பின் ஏற்பட்ட தொழில் புரட்சியின் காரணமாக உருவானவை ஆகும். வியாபாரம், தொழில் வளர்ச்சி ஆகியவை கடந்த இரண்டு நூற்றாண்டுகளாகத் தான் வளர்ச்சி பெறத் தொடங்கின. 
ஆனால் வியாபரம் தொழில் போன்ற வார்த்தைகளையே அதிகமாக பயன்படுத்தாத பண்டமாற்று முறை காலத்திலேயே எவ்வாறு தொழிலைத் தொடங்க வேண்டும். மேலாளரின் தகுதிகள் என்ன, விற்பனைப் பிரதிநிதியின் பண்பு நலன்கள் என்ன என்பனவற்றை வள்ளுவர் பல நூற்றாண்டுகளுக்கு முன்பே கூறியுள்ளார்.
மேலே சொன்ன கருத்துக்களின் மூலம் நாம் தெளிவான முடிவுக்கு வரலாம். மேலாண்மைக் கொள்கைகளையும் தத்துவங்களையும் வகுத்தது தமிழர்கள் தான் தற்பொழுது மேலாண்மையின் தந்தை என அழைக்கப்படும் எப். டபிள்யூ. டெய்லருக்கு முன்பே மேலாண்மையின் கருத்துக்களை வள்ளுவர் கூறியதால் மேலாண்மையின் தந்தை என்ற பெருமையும், தகுதியும் வள்ளுவருக்கு மட்டும்தான் சேரும். ஆக உலகத்திலேயே மேலாண்மையின் கருத்துக்கள் முதலில் உதித்தது தமிழகத்தில்தான். இதன் மூலம் உலகத்திலேயே தமிழ்தான் முதலில் தோன்றிய மொழி என்ற கருத்தும் தெரியவருகிறது.
