தீபம் பிரகாசிக்கும் இடத்தில் இலக்குமி கடாட்சம் நிலவும்

அருணா தருமலிங்கம்
செங்கலடி
நாளை உலகெங்கிலும் வாழுகின்ற இந்துக்கள் கார்த்திகைத்தீபத் திருநாளை அனுஷ்டிக்கின்றனர்.
எனவே கார்த்திகை விளக்கீடு பற்றி சிறிது நோக்குவது இங்கு உசிதமாகும்.
கார்த்திகை மாதம், கார்த்திகை நட்சத்திரத்திற்கு முதல் நாள் பரணி தீபம், மறுநாள் கார்த்திகை தீபம், கார்த்திகை மாத முப்பது நாட்களிலும் தீபகானம் செய்ய வேண்டும்.
வறுமைக்கோட்டிற்கு கீழே வாழ்பவர்கள் பெளர்ணமி முதல் மூன்று நாட்கலாவது தங்களுடைய வீட்டில் வரிசையாக தீபம் ஏற்ற வேண்டும்.
தீபம் எங்கெல்லாம் பிரகாசமாக ஜொலிக்கின்றதோ அங்கே லட்சுமி கடாட்சம் உண்டாகும். பொதுவாக தீபம் சந்ததியை வளர்க்கும் என்பது சமய குரவர்களின் கூற்றாகும்.
வசதிக்கேற்றபடி நெய், நல்லெண்ணய், இலுப்பெண்ணெய், தீபங்கள் ஏற்றலாம்.
கார்த்திகைத் தீப வழிபாட்டிற் கெனத் திருவண்ணாமலையை ஆன்றோர் குறிப்பிடுகின்றனர்.
விஷ்ணுவும் பிரம்மாவும் ஒரு சமயம் ரஜோ குணவயப்பட்டு யார் பெரியவர் என வாதிட்டுக் கொண்டிருக்கையில் ஒரு ஜோதி ஸ்தம்பதமாக ஒருலிங்கம் தோன்றிற்று. அதன் அடியையோ முடியையோ கண்டு வருபவரே பெரியவர் என ஓர் அசரீரி கூறியது. இதனைத் தொடர்ந்து இருவரும் பலகாலம் அடிமுடியைத் தேடி அலைந்தும் தோல்வியைத்தான் கண்டனர். ஆகவே விஷ்ணு தோல்வியை ஒப்புக் கொண்டார். ஆனால் பிரம்மாவோ தாழம்பூவைக் கண்ணுற்று, முடியைக் கண்டதாக ஒரு பொய்யைக் கூறினார். இது நடந்த இடம் திருவண்ணாமலையே! அதனால் பிரம்மாவுக்கு உலகில் கோயிலே இல்லாமலும் தாழம் பூ கோயிலுக்கு குறிப்பாக பூஜைக்கு ஏற்றதல்ல என்றும் தீர்மானம் ஆயிற்று. அந்த ஜோதி லிங்கமே அருணாசலம் எனப்படுகின்றது.
தீப நாளில் உபவாசமிருந்து மாலையில் ஜோதி தரிசனம் செய்து அருணாசல மலையை வலமாக அதாவது பிரதஷணமாக வந்தால் அஞ்ஞானம் அகன்று மெஞ்ஞானம் உருவாகும். முக்தியும் பெற வாய்ப்புக்கள் உள்ளது.
நம் நாட்டிலும் இந்து மதத்தினர் கார்த்திகை விளக்கீட்டிலன்று கோயில்களிலும், இல்லங்களிலும் வர்த்தக நிலையங்களிலும் தீபங்களை வரிசையாக ஏற்றி கார்த்திகைத் தீபங்களை வரிசையாக ஏற்றி கார்த்திகைத் தீபத் திருநாளை அனுஷ்டிப்பதனையும் காணக்கூடியதாகவுள்ளது. இதுவே தொன்று தொட்டு நடைமுறையில் உள்ள வழக்கமாகும் எனலாம்.
