அணுமின் நிலையத்துக்கு எதிர்ப்பு

பிரதமருக்கு முதல்வர் கடிதம்
கூடங்குளம் பிரச்சினையில் சுமுகத் தீர்வு எட்டப்படும் வரை, அணு மின் நிலையத்தில் பணிகள் எதையும் தொடர வேண்டாம் என பிரதமரை, முதல்வர் ஜெயலலிதா வலியுறுத்தியுள்ளார். இது தொடர்பான மனுவுடன், ஓ. பன்னீர்செல்வம் தலைமையிலான குழுவினர், பிரதமரை சந்திக்க உள்ளனர்.
முதல்வர் ஜெயலலிதா வெளியிட்ட அறிக்கை நாட்டின் மின் உற்பத்தித் திறனை அதிகரிக்க, நெல்லை மாவட்டம் கூடங்குளத்தில், தலா, 1,000 மெகாவட் திறன் கொண்ட, இரண்டு அணு மின் நிலையங்கள் அமைக்க, 1988ல், இந்தியா மற்றும் சோவியத் ரஷ்யா இடையே, ஒப்பந்த கையெழுத்தானது. 2001ல், இந்திய அணு மின் கழகம் பணிகளை தொடங்கி முதல் மின் நிலையத்தின் பணிகள் முடியும் நிலையில் உள்ளன.
இந்நிலையில், அப்பகுதி மக்கள், பாதுகாப்பு மற்றும் வாழ்வாதாரம் பாதிக்கப்படும் என்ற அச்சத்தில் கூடங்குளம், அணுமின் நிலையத்துக்கு எதிர்ப்பு தெரிவித்து, கடந்த சில நாட்களாக உண்ணாவிரதப் போராட்டத்தில் ஈடுபட்டு வருகின்றனர். கூடங்குளம் அணுமின் நிலைய பாதுகாப்பு ஏற்பாடுகள் குறித்து, சம்பந்தப்பட்ட பொறியாளர்கள், அணு விஞ்ஞானிகளுடன் அரசு ஆலோசனை நடத்தியது. 
இந்த அணு மின் நிலையத்தால் பாதிப்பு ஏற்படாது என, அதிகாரிகள் தெரிவித்ததை எடுத்துக் கூறி, உண்ணாவிரதப் போராட்டத்தை கைவிட வேண்டுமென, கடந்த 16ம் திகதி கேட்டுக் கொண்டேன். ஆனால் அதிகாரிகள் தெரி வித்த கருத்துக்கள், அப்பகுதி மக்களின் அச்சத்தை தீர்க்க வில்லை. எனவே, அப் பகுதியினர் உண்ணாவிரதத்தை தொடர்ந்து வருகின்றனர். இத்திட்டம், மத்திய அரசு மற்றும் இந்திய அணு மின் கழகத்தால் செயல்படுத்தப்பட்டு வருகிறது. 
இந்த அணுமின் நிலையத்தால் பாதிப்பு ஏற்படும் என்ற அப்பகுதி மக்களின் அச்சத்தைப் போக்குவது, மத்திய அரசின் கடமை. ஆனால், மத்திய அரசு இதற்கான எந்த நடவடிக்கையை யும் இதுவரை எடுக்கவில்லை இப்பிரச்சினை யில் தனக்கு சம்பந்தமே இல்லாததைப் போல, மத்திய அரசு நடந்து கொண்டு வருகிறது. அப்பகுதி மக்களின் அச்சத்தை போக்குவதற்கான முழுப் பொறுப்பும் மத்திய அரசிடமே உள்ளது.
இப்பிரச்சினை குறித்து பிரதமருக்கு ஒரு கடிதம் எழுதி உள்ளேன். அதில், தமிழக நிதியமைச்சர் ஓ. பன்னீர் செல்வம் தலைமையில், அனைத்து கட்சிகள், உண்ணாவிரதப் போராட்டத்தில் ஈடுபட்டு வரும் மக்களின் பிரதிநிதிகள் அடங்கிய குழு டில்லி சென்று, பிரதமரை சந்திக்கும் என்றும், அப்போது ஒரு கோரிக்கை மனுவையும் இக்குழு அளிக்கும் என்றும் தெரிவித்துள்ளேன். மக்களின் உணர்வுகளுக்கு மதிப்பளிக்கும் வகையில், தமிழக அரசு எடுத்துள்ள இந்த நடவடிக்கைகளை கருத்தில் கொண்டு, உண்ணாவிரதப் போராட்டத்தை உடனே கைவிட வேண்டும். இவ்வாறு முதல்வர் ஜெயலலிதா தெரிவித்துள்ளார்.
