மாணவர், பெற்றோருக்கு நாளைதி. மு. க. பகிஷ்கரிப்புக்கு அழைப்பு


சமச்சீர் கல்வியை அமுல்படுத்தக் கோரி நாளை 29 ஆம் திகதி தமிழக மாநிலம் முழுவதும் மாணவர்களும், ஆசிரியர்களும் வகுப்புகளை புறக்கணித்தும் பெற்றோர் வேலைக்கு செல்லாமலும் அறப்போர் கிளர்ச்சி நடத்த வேண்டுமென்று திமுக அழைப்பு விடுத்துள்ளது.
திமுக வெளியிட்டுள்ள அறிக்கையில் குறிப்பிடப்பட்டுள்ளதாவது:- தமிழகத்தில் சமச்சீர் கல்வி திட்டத்தை எப்படியும் எப்பாடுபட்டாவது எத்தகைய நீதிமன்றங்களில் ஏறியும் தடுத்து நிறுத்துவது என்ற முனைப்போடு தனியார் பள்ளிகளும் அதற்குத் துணைபோகும் தமிழக அரசும் மிகுந்த அக்கறையோடு உயர் நிலை வழக்கறிஞர்கள் துணையுடன் வாதாடி, போராடி தமிழக மாணவர்களின் எதிர்காலம் எக்கேடு கெட்டாலும் பரவாயில்லை என்று ஆட்டமாடி கொண்டிருக்கின்றன.
திமுக வின் மாணவர் அணி, இளைஞர் அணி மற்றும் பல்வேறு அணிகளின் சார்பாக 29 ஆம் திகதி சமச்சீர் கல்வி ஆதரவுக்கு வலுசேர்க்கும் வகையில் பள்ளிகள், கல்லூரிகள் அனைத்தையும் மாணவர்கள், ஆசிரியர்கள் புறக்கணிக்க வேண்டும். பெற்றோர் வேலைக்குச் செல்லாமல் ஒத்துழைக்க வேண்டும் என்று முடிவு எடுக்கப்பட்டுள்ளது.
சிறிதும் வன்முறைக்கு இடமின்றி, அமைதியான முறையில் அறவழியில் சமச்சீர் கல்வி கோரிக்கையை வலியுறுத்தி, அறப்போர் கிளர்ச்சி நடைபெற வேண்டும்.
இவ்வாறு திமுக தலைமைக் கழகம் வெளியிட்டுள்ள அறிக்கையில் தெரிவிக்கப்பட்டுள்ளது.
இதேவேளை ஆயிரம் ஜெயலலிதா வந்தாலும் திமுகவை ஒன்றும் செய்ய முடியாது என்று திமுக ராஜ்யசபா எம். பி. ராமலிங்கம் கூறியுள்ளார்.
ஜெயலலிதா, தி. மு. கவை அழிக்கும் எண்ணத்துடன் செயல்பட்டு வருகிறார். ஆனால் அவர் நினைப்பது நிச்சயம் நடக்காது என்றார் ராமலிங்கம்.
