சோனியாவுக்கு எதிராகப் பேசியதை மறுத்த மூத்த தலைவர் வெங்கடசாமி



சோனியாவுக்கு எதிராக கூறிய அனைத்து கருத்துக்களையும் வாபஸ் பெறுகிறேன் என, ஆந்திர மாநில காங்கிரஸ் கட்சியின் மூத்த தலைவர் வெங்கடசாமி தெரிவித்துள்ளார். ஆந்திராவின் தெலுங்கானா பகுதியைச் சேர்ந்த மூத்த காங்கிரஸ் தலைவர் வெங்கடசாமி இவரது மகன் விவேகானந்தா காங்கிரஸ் கட்சியின் எம். பியாக உள்ளார். 
மத்திய அமைச்சர் அந்தோணி, பிரஜா ராஜ்யம் கட்சி தலைவர் சிரஞ்சீவியை சந்தித்ததைக் கண்டித்தும், தெலுங்கானா தனி மாநில கோரிக்கையை நிறைவேற்றாததைக் கண்டித்தும், ஜெகன்மோகன் கட்சியிலிருந்து வெளியேறுவதை தடுக்காததைக் கண்டித்தும் சோனியாவுக்கு எதிராக வெங்கடசாமி கருத்து தெரிவித்திருந்தார்.
சோனியா, உடனடியாக காங்கிரஸ் தலைவர் பதவியிலிருந்து விலக வேண்டும் எனவும் இவர் கருத்து தெரிவித்திருந்தார். இவரது கருத்தை இவரது மகன் விவேகானந்தாவே ஏற்கவில்லை. 
சோனியா தலைமையை ஏற்பதாக அவர் கருத்து தெரிவித்திருந்தார். வெங்கடசாமி சோனியாவுக்கு எதிராக கருத்து தெரிவித்ததால் அவர் மீது ஒழுங்கு நடவடிக்கை எடுக்கும்படி காங்கிரஸ் தலைவர்கள் சிலர், மாநில காங்கிரஸ் தலைவர் சீனிவாசிடம் வற்புறுத்தினர்.
இந்நிலையில் வெங்கடசாமி திடீரென தான் கூறிய கருத்துக்களை வாபஸ் பெறுவதாக நேற்று தெரிவித்தார். ‘சோனியாவுக்கு எதிராக நான் கூறிய கருத்துக்கள் அனைத்தையும் வாபஸ் பெறுகிறேன். தெலுங்கானா பிரச்சினையால் காங்கிரஸ் செல்வாக்கு இழந்து விடுமோ என்ற கவலையில் தான் இப்படி கூறினேன். 
எனினும் தனி தெலுங்கானாவை உருவாக்கும்படி சோனியாவிடம் கேட்டுக் கொள்கிறேன். என்னை கட்சியிலிருந்து வெளியேற்றினால் தெலுங்கானா காங்கிரஸ் என்ற பெயரில் கட்சியை தொடங்குவேன் என தெரிவித்துள்ளார்.
