நீர்ப்பாசன திட்டம் ஒதுக்கீட்டுக்குரூ. 13 கோடி இலஞ்சம் வாங்கினார்


பெங்களூர்
கர்நாடக முதல் மந்திரியாக இருந்த எடியூரப்பா மீது பல்வேறு, ஊழல் புகார்கள் கூறப்பட்டன. அரசு நிலங்கள் ஒதுக்கீடு மற்றும் அரசு நலத்திட்டங்கள் ஒதுக்கீட்டில் அவர் இலஞ்சம் பெற்றதாகக் குற்றம் சாட்டப்பட்டது. லோக் ஆயுக்தா நீதிமன்றத்தில் அவர் மீது வழக்குகள் பதிவு செய்யப்பட்டன.
இதையடுத்து கடந்த ஜுலை மாதம் 31ந்திகதி எடியூரப்பா முதல் மந்திரி பதவியை ராஜினாமாச் செய்தார். ஆகஸ்டு மாதம் அவர் மீதான புகார்கள் குறித்து பொலிஸார் விசாரணை நடத்த தொடங்கினார்கள். அதில் பல ஆதாரங்கள் கிடைத்தன.
இதையடுத்து எடியூரப்பா கைது செய்யப்பட்டார். பெங்களூர் புறநகரில் உள்ள சிறையில் அடைக்கப்பட்டுள்ள எடியூரப்பா மீது 5 ஊழல் வழக்குகள் பதிவு செய்யப்பட்டன. அதில் 2 வழக்குகளில் அவருக்குப் பிணை கிடைத்துள்ளது. மேலும் 2 வழக்குகளில் அவருக்கு பிணை கிடைக்குமா? என்பது இன்று தெரிய வரும்.
இந்நிலையில் எடியூரப்பா மீது 6வதாக புதிய ஊழல் புகார் ஒன்று எழுந்துள்ளது. பத்ரா நீர்ப்பாசனத் திட்டத்தை தனியார் நிறுவனம் ஒன்றுக்கு கொடுக்க எடியூரப்பா ரு. 13 கோடி இலஞ்சம் வாங்கினார் என்று அந்த 6வது புகாரில் குற்றம் சாட்டப்பட்டுள்ளது. 
இது தொடர்பாக விசாரணை நடத்த பொலிஸாருக்கு லோக் ஆயுக்தா நீதிமன்ற நீதிபதி சுசீந்திரா ராவ் உத்தரவிட்டார். பொலிஸார் இந்த விசாரணையை நடத்தி முடிக்க 3 மாத கால அவகாசம் கேட்டனர். ஆனால் லோக் ஆயுக்தா நீதிமன்ற நீதிபதி அதை ஏற்க மறுத்துவிட்டார்.
ஒரு மாதத்தில் விசாரணையை நடத்தி முடிக்க வேண்டும் என்று உத்தரவிட்டார். ரூ- 13 கோடி இலஞ்சம் வாங்கியது தொடர்பாக நவம்பர் 26ம் திகதிக்குள் அறிக்கை தாக்கல் செய்ய வேண்டும் என்று லோக் ஆயுக்தா நீதிமன்ற நீதிபதி உத்தரவிட்டுள்ளார். இதனால் எடியூரப்பாவுக்கு நெருக்கடி மேலும் அதிகரித்துள்ளது.
