தயாநிதி அமைச்சராக பதவி வகிக்க 
கம்யூனிஸ் கட்சி எதிர்ப்பு


“தகவல் தொழில்நுட்பத்துறை அமைச்சராக இருந்த தயாநிதி ‘2ஜி’ அலைக்கற்றை உரிமம் வழங்குவதில் முறைகேடு செய்திருப்பதால் அவர் அமைச்சராக நீடிக்க கூடாது” என மா கம்யூ, தேசிய பொதுச் செயலர் பிரகாஷ் கராத் தெரிவித்தார்.
மா.கம்யூ, கட்சியின் மாநில அளவிலான ஆலோசனைக் கூட்டம் கோவையில் நேற்று நடந்தது. இதில் தேசிய பொதுச் செயலர் பிரகாஷ் கராத் பங்கேற்றார்.
பத்திரிகையாளர் சந்திப்பில் அவர் கூறியதாவது, காங், தலைமையிலான மத்திய அரசின் ஊழலுக்கு எதிரான நடவடிக்கைகள் தீவிரமானதாக இல்லை. லோக்பால்மசோதாவிலும் அசிரத்தையான போக்கை மத்திய அரசு கையாள்கிறது. வரும் லோக்சபா கூட்டத் தொடரிலேயே, லோக்பால் மசோதா நிறைவேற்றப்பட வேண்டும். 
பிரதமர் உட்பட அனைவருமே லோக்பால் மசோதா வரையறைக்கு உட்பட்டவர்களே. இடதுசாரிகள் ஊழலுக்கு எதிராக வலுவாக செயல்படுகின்றனர். ஊழல் மற்றும் முறைகேடுகளால் ஏற்பட்ட இழப்புகள் குறித்து கணக்கெடுக்கவும், மீட்கவும் போராடுகின்றனர்.
மே. வங்கத்தில் மம்தா தலைமையிலான திரிணமுல் காங், ஆட்சி பொறுப்பேற்றதும், இடதுசாரிகள் மீது வன்முறை சட்டவிழ்த்து விடப்பட்டுள்ளது.
பெட்ரோலிய பொருட்களின் விலை உயர்வே, விலைவாசி உயர்வுக்கு காரணம். பெட்ரோலிய பொருட்களின் விலை மீண்டும் உயர்த்தப்பட வாய்ப்பிருக்கிறது. 
இது நல்லதுக்கல்ல. தயாநிதி மத்திய தகவல் தொழில்நுட்பத் துறை அமைச்சராக இருந்த போது அதிகாரத்தை பயன்படுத்தி “2ஜி” அலைக்கற்றை உரிமம் வழங்குவதில் முறைகேடு செய்திருக்கிறார். அவர் தொடர்ந்து அமைச்சராக நீடிக்க கூடாது. “2ஜி” அலைக்கற்றை முறைகேட்டில் தொடர்புடையவர்களின் பட்டியல் இன்னும் நீள்கிறது. 
சி.பி.ஐ. இன்னுமொரு குற்றப்பத்திரிகை தாக்கல் செய்ய உள்ளது. இவ்வாறு பிரகாஷ் கராத் தெரிவித்தார்.
