மம்தா ஆதரிப்பாரென சங்மா நம்பிக்கை


திரிணமூல் காங்கிரஸ் தலைவர் மம்தா பானர்ஜி தன்னை ஆதரிப்பார் என குடியரசுத் தலைவர் வேட்பாளரான பி.ஏ. சங்மா நம்பிக்கை தெரிவித்தார். கொல்கத்தா தலைமைச் செயலகத்தில் செவ்வாய்க்கிழமை மம்தாவை சந்தித்து 30 நிமிடம் பேசிய சங்மா, செய்தியாளர்களிடம் பேசிய போது மேற்கண்டவாறு குறிப்பிட்டார்.
மேற்கு வங்க முதல்வர் மம்தா பானர்ஜியின் ஆதரவைக் கோரி நான் இங்கு வந்துள்ளேன். எங்களது விவாதம் குறித்து நான் மகிழ்ச்சி அடைகிறேன். ஒரு சில நாள்களில் தங்கள் முடிவைத் தெரிவிப்பதாக திரிணமூல் காங்கிரஸ் கூறியுள்ளது. 
2004 இல் தேசிய வாத காங்கிரஸிலிருந்து நான் வெளியேறிய போதும் மம்தா எனக்கு உதவி செய்தார். இந்த முறையும் அவர் எனக்கு உதவுவார் என எதிர்பார்க்கிறேன். மம்தா என்னை ஆதரிப்பார் என்ற நம்பிக்கையுடன் நான் செல்கிறேன் என்றார் சங்மா.
ஆனால் திட்டவட்டமான பதில் எதையும் மம்தா தரவில்லை “முடிவெடுக்க இன்னும் அவகாசம் இருக்கிறது” என்று மட்டுமே அவர் குறிப்பிட்டார்.
மத்திய ரயில்வே துறை அமைச்சரும் திரிணமூல் காங்கிரஸ் தலைவர்களில் ஒருவருமான முகுல் ராய் குடியரசுத் தலைவர் தேர்தலுக்கு இன்னும் நாள் இருக்கிறது. எங்கள் கட்சிக்குள் கலந்து ஆலோசனை செய்த பிறகு எங்கள் முடிவைத் தெரிவிப்போம். உடனடியாக முடிவெடுக்க வேண்டிய அவசரம் ஏதுமில்லை என்றார்.
