வண்டலூரில் விஷம் இல்லாத பாம்பு பண்ணை அமைப்பு:குழந்தைகள் கண்டுகளிக்க ஏற்பாடு


வண்டலூர் உயிரியல் பூங்காவிற்கு தினமும் ஏராளமானோர் வந்து செல்கின்றனர். அங்குள்ள பாம்பு பண்ணை, பறவைகள், சிங்கம், புலி, முதலை பண்ணை உள்ளிட்டவற்றை ரசித்து செல்கின்றனர். இயற்கை எழிலோடு பூங்கா உள்ளதால் சிறுவர் - சிறுமிகள் உற்சாகத்துடன் கண்டு ரசிக்கின்றனர்.
தற்போது பள்ளி - கல்லூரி விடுமுறை என்பதாலும், கோடை வெப்பத்தில் இருந்து தப்பிக்கவும் தினமும் ஆயிரக்கணக்கானோர் பூங்காவிற்கு வருகின்றனர். இங்கு விலங்குகளும், பறவைகளும் தனித்தனியாக பராமரிக்கப்பட்டு வருகின்றன.
பாம்பு பண்ணையில் கட்டுவிரியன், நல்ல பாம்பு, கண்ணாடி விரியன், ராஜநாகம் ஆகிய நான்கு வகை விஷப்பாம்புகளும், சாரைப்பாம்பு, தண்ணீர்ப் பாம்பு, நீர்க்கத்தான் பாம்பு, பச்சைப்பாம்பு, இரு வகை மண்ணுளிப்பாம்பு, அழகுப்பாம்பு, கொம்பேறி மூக்கன், இரு வகை மலைப்பாம்பு என பத்து வகை விஷமற்ற பாம்புகளும் உள்ளன.
பாம்புகள் அடைக்கப்பட்டுள்ள கூடம் நல்ல முறையில் வடிவமைக்கப்பட்டு கட்டப்பட்டிருந்தாலும், வெப்பநிலை கட்டுப்பாட்டு சாதனங்கள் இல்லாத காரணத்தால் பாம்புகளுக்கு உகந்த வெப்ப நிலையை அளிக்காத நிலை இருந்தது.
இதையடுத்து விஷமற்ற பாம்புகளை பார்வையாளர்கள் எளிதாகக் கண்டுகளிக்கும் வகையிலும் பாம்புகளுக்கு தேவையான வசதிகளுடன் கூடிய புதிய பண்ணை ரூ. 4 இலட்சத்தில் கட்டி முடிக்கப்பட்டுள்ளது.
இதன் முகப்பில் கண்ணாடிகள் பதிக்கப்பட்டு பார்வையாளர்கள் பாம்புகளை கண்ணாடிகளின் வழியாக எளிதாக காணும் வகையில் உள்ளன. வெப்பநிலையை குறைப்பதற்கு நிழல் வலை கொண்டு கூரையின் ஒரு பகுதி மூடப்பட்டுள்ளது.
இப்பண்ணையில் பாம்புகளுக்குத் தேவையான தண்ணீர் தொட்டி, மறை விடங்கள், இயற்கை பொருட்களைக் கொண்டு வடிவமைக்கப்பட்ட பாம்பு கூடங்கள், மரங்கள் போன்ற வசதிகள் செய்யப்பட்டுள்ளன. பார்வையாளர்கள் கண்டுகளிக்கும் வகையில் மலைப்பாம்பு தவிர மற்ற விஷமற்ற பாம்புகள் இதில் விடப்பட்டுள்ளன. 
இவற்றைக் காண தேவையான ஏற்பாடுகளை பூங்கா நிர்வாகம் செய்துள்ளது.
