முஸ்லிம் சமூகத்தின் மேம்பாட்டுக்காக
அரசியலுக்குள் பிரவேசித்தவர் ஏ.ஸீ.எஸ் ஹமீத்


ஏ.k.எஸ். ஹமீத்தின் 11வது நினைவு தினத்தையொட்டி இக்கட்டுரை பிரசுரமாகிறது.
ஸ்டார் ராkக்

மர்ஹ¤ம் கலாநிதி ஏ.k.எஸ்.ஹமீத் அவர்கள் இந்த நாட்டின் தலை சிறந்த அரசியல் வாதிகளுள் ஒருவர் தான். எனினும் இந்த அடிப்படையில் மாத்திரமே நோக்கினால் அவரைப் பற்றிய எமது பார்வை பூரணமடைந்து விடாது. அவரது அரசியலுக்கு முன்னரான வாழ்க்கையும் அரசியல் வாழ்க்கையும் மானிட சமுதாயத்துக்கும், தன் சமூகத்துக்குமான சேவைகளை முன்னிருத்தியே அமைந்திருந்தமை கண்கூடு. அவை சில சமயங்களில் வெளிப்படையாகவும் பல சமயங்களில் உள்ளிருந்தும் ஆற்றப் பட்டுள்ளமை இங்கு கவனிக்கத் தக்கது.
பெரும்பான்மைச் சமுதாயத்துக்கு அவசியமான பொதுச் சேவைகளை மட்டுமன்றி அவர்தம் மத அடிப்படையிலான தேவைகளை நிறைவேற்றுவதிலும் கூடத்தன் பங்கை நிறைவேற்றினார். 
பெளத்த மத நிறுவனங்களை நிர்மாணிக்க உதவிகளைப் பெற்றுக் கொடுத்தல் அவற்றின் புனரமைப்புப் பணிகளுக்கு உதவுதல், பெளர்ணமி போன்ற அனுஷ்டான தினங்களிலும் புத்தாண்டு, வெசாக், பொசொன் போன்ற உற்சவ நாட்களை சிறப்பாகக் கொண்டாடும் வகையிலும் ஹாரிஸ்பத்துவ மக்களுக்குத் தேவையான வசதிகளை மற்றும் ஒத்தாசைகளைப் பெற்றுக் கொடுப்பதிலும் ஒத்துழைத்தார். 
ஹாரிஸ்பத்துவ தொகுதியில் கணிசமான அளவு தமிழ் மக்களும் வாழ்ந்து வருகின்றனர். தேயிலைத் தோட்டங்கள் அமைந்துள்ள அளவத்துகொட, அங்கும்புற, போலகல போன்ற பகுதிகளில் வாழும் இம்மக்களின் அடிப்படை வசதிகள், பொது நலன்கள் உட்பட மற்றும் மத அடிப்படையிலான தேவைகளைப் பெற்றுக் கொடுப்பதிலும் இவர் மிகுந்த சிரத்தை கொண்டிருந்தார். 
தமிழ் மக்கள் செறிந்து வாழும் பகுதிகளை உள்ளடக்கிய பிரதேச சபைகளில் தமிழ் உறுப்பினர்கள் அங்கத்துவம் பெற வேண்டும் என்பதில் கரிசனை கொண்டு அதனையும் நிறைவேற்றி வந்தார். இத் தொகுதியில் அமைந்துள்ள ஒரே பிரதான இந்து கோவிலான அளவத்து கொட கோவிலின் புனர்நிர்மாணப் பணிகள் உட்பட பல்வேறு தேவைகளுக்குமான நிதி உட்பட ஏனைய பல உதவிகளையும் இவர் பெற்றுக் கொடுத்துள்ளார். ஏ.k.எஸ். ஹமீத் அவர்களின் சேவைகளை ஹாரிஸ்பத்துவ தமிழ் மக்கள் இன்றும் நினைவு கூர்ந்து வருகின்றனர்.
ஹாரிஸ்பத்துவ என்றவுடன் நினைவில் எழும் ஒரு முக்கிய பிரதேசம் தான் அக்குறணை என்பது. இதுவே மர்ஹ¤ம் ஏ.k.எஸ்.ஹமீத் அவர்களின் பிறந்தகமும் ஆகும். இது முஸ்லிம் மக்களைப் பெருவாரியாகக் கொண்ட ஒரு பிரதேசமான போதிலும் பெளத்த, இந்து மதங்களைச் சார்ந்த மக்களும் இங்கு வாழ்கின்றனர்.
எந்த ஒரு நிலைமையிலும் பெளத்த, இந்து, இஸ்லாமிய மக்கள் மத்தியில் எதுவித மனோ நிலை மாற்றங்களும், முரண்பாடுகளும் கசப்புணர்வுகளும் எழ அவர் இடம் வைக்கவில்லை. தனது பதவிக்காலத்துக்குள் மத, கலாசார, இன உறவுகளைப் பாதிக்கும் வகையிலான எந்த நடவடிக்கைக்கும் அவர் இடம் அளிக்கவில்லை.
கலாநிதி ஏ.k.எஸ். ஹமீத் அவர்கள் ஒரு ஆசிரியராகத் தனது வாழ்க்கையை ஆரம்பித்தவராவார். கல்வியின் பெறுமதியை நன்கு உணர்ந்த இவர் வளரும் சமுதாயம் கல்வியில் மேம்பட வேண்டும் என்பதில் மிகவும் உத்வேக உணர்வோடு உழைத்தார். இவரின் காலத்திலேயே ஹாரிஸ்பத்து பாடசாலைகளுக்கு மாடிக் கட்டடங்கள் அமைக்கும் பணிகள் ஆரம்பமாகின. இங்குள்ள ஒரே தமிழ் பாடசாலையும் இவரது காலத்திலேயே அமைக்கப்பட்டது என்பது குறிப்பிடத்தக்கதாகும்.
மர்ஹ¤ம் ஏ.k.எஸ்.ஹமீத் அவர்கள் முஸ்லிம் சமூகத்தின் கல்வி மீது மிகவும் ஈடுபாடு காட்டியவராவார். முஸ்லிம் கல்வி மேம்பாட்டுக்கு மூத்த தலைவர்கள் மேற்கொண்டு வந்த பங்கிப்புகளை முன்னெடுப்பதில் முழுமையாக ஈடுபட்டு வந்த இவர் முஸ்லிம் மாணவர்களின் எதிர்காலத்துக்கு பன்மொழிக் கல்வியின் அவசியம் குறித்தும் வலியுறுத்தி வந்தார். ஆசிரியர் நலன்களிலும் அக்கறையோடு உழைத்த ஜனாப் ஹமீத் அவர்களே கண்டி முஸ்லிம் ஆசிரியர் பயிற்சிக் கல்லூரி அன்று உருவாக காரண கர்த்தாவாகவும் விளங்கியவர்.
ஏ.k.எஸ். ஹமீத் அவர்கள் தனக்கு வழங்கப்பட்ட அமைச்சின் அதிகாரங்களைப் பிரயோகித்து செல்வந்த முஸ்லிம் நாடுகளோடு நட்புறவு பூண்டு எமது நாட்டின் தூதுவரலாயங்களை அங்கெல்லாம் நிறுவி இலங்கை முஸ்லிம்களுக்குப் பாதுகாவலாக கடல் கடந்த ரீதியிலான உறவுகளை நிலை நிறுத்தினார்.
இந்நாட்டில் எதிரணிகளால் கூட இன்றும் மதிக்கப்படும் ஒரு தலைவராக விளங்குபவர் ஏ.k.எஸ். ஹமீத் அவர்களே. உள்நாட்டில் மட்டுமன்றி சர்வதேச ரீதியிலும் சமாதானம் நிலவிட அளப்பரிய பங்களிப்புகளை நல்கிய ஹமீத் அவர்களின் பெருமையை வார்த்தைகளால் விபரிக்க முடியாது.
